***……………sz. napirend***

Előterjesztve: a Közoktatási, Közművelődési, Sport, Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2022. október 27-i rendes ülésére**

**Tárgy:** Javaslat aBudapest Főváros II. Kerületi Önkormányzat Szociális Szolgáltatástervezési Koncepciójának 2021. évi felülvizsgálatának elfogadására

**Készítette: …………………………………**

Ötvös Zoltán

intézményirányítási osztályvezető s.k.

**Egyeztetve:**

**………………………………….**

Vargáné Luketics Gabriella

humánszolgáltatási igazgató s.k.

**Látta: ……………………………………**

dr. Szalai Tibor jegyző

**…………………………………………**

dr. Silye Tamás jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

A szociális igazgatásról és szociális ellátásokról szóló 1993. évi III. törvény (továbbiakban: Szt.) 92. § (3) bekezdése kimondja: *"A legalább kétezer lakosú települési önkormányzat a településen, fővárosban élő szociálisan rászorult személyek részére biztosítandó szolgáltatási feladatok meghatározása érdekében – jogszabályban meghatározottak szerint – szolgáltatástervezési koncepciót készít."*

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet (továbbiakban: 1/2000.(I.7.) SZCSM rend.) 111/A. § (1) bekezdése határozza meg a koncepció tartalmát:

*"Az Szt. 92. § (3) bekezdése szerinti szolgáltatástervezési koncepció tartalmazza különösen*

*a) a lakosságszám alakulását, a korösszetételt, a szolgáltatások iránti igényeket,*

*b) az ellátási kötelezettség teljesítésének helyzetét, az ütemtervet a szolgáltatások biztosításáról,*

*c) a szolgáltatások működtetési, finanszírozási, fejlesztési feladatait, az esetleges együttműködés kereteit,*

*d) az egyes ellátotti csoportok, így az idősek, fogyatékos személyek, hajléktalan személyek, pszichiátriai betegek, szenvedélybetegek sajátosságaihoz kapcsolódóan a speciális ellátási formák, szolgáltatások biztosításának szükségességét."*

Az 1/2000.(I.7.) SZCSM rend. 111/A. § (5) bekezdése alapján a szolgáltatástervezési koncepció tartalmát kétévente felülvizsgálni és aktualizálni kell.

Budapest Főváros II. Kerületi Önkormányzat Képviselő-testülete a 302/2005.(VI.23.) határozatával elfogadta a kerület szociális szolgáltatástervezési koncepcióját, melyet a jogszabályi kötelezettségnek eleget téve a Képviselő-testület 2 évente felülvizsgál.

A szociális szolgáltatástervezési koncepció és felülvizsgálatai a kerületi önkormányzat hivatalos weboldalán ([www.masodikkerulet.hu](http://www.masodikkerulet.hu)) elektronikus formátumban olvashatók.

A jelenlegi felülvizsgálat az Szt.-ben megfogalmazott kötelező tartalmi elemeken túl, bemutatja az elmúlt két év szociális ágazatának eredményeit, fejlesztéseit is. Beszámol arról, hogy a kerületben sikerült továbbra is biztosítani az önként vállalt szociális feladatokat, valamint további „jó gyakorlatokkal” is bővülhetett az ellátórendszer.

Az 1/2000.(I.7.) SZCSM rend. 111/A § (4) bekezdése alapján a szolgáltatástervezési koncepciót az önkormányzat az elfogadást megelőzően véleményezteti az intézményvezetőkkel és a nemzetiségi önkormányzattal. A koncepció elektronikus úton kiküldésre került az érintetteknek, módosító javaslat nem érkezett a tervezethez.

Kérem a Tisztelt Képviselő-testületet, hogy a Budapest Főváros II. Kerületi Önkormányzat Szociális Szolgáltatástervezési Koncepciójának 2021. évi felülvizsgálatát a határozati javaslat melléklete szerinti tartalommal szíveskedjen elfogadni.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat Szociális Szolgáltatástervezési koncepciójának 2021. évi felülvizsgálatát a határozat melléklete szerinti tartalommal elfogadja.

Felkéri a Polgármestert a szükséges intézkedések megtételére.

**Felelős:** Polgármester

**Határidő:** 2022. november 30.

*(A határozati javaslat elfogadásához egyszerű többségű szavazati arány szükséges.)*

Budapest, 2022. október 17.

**Kovács Márton**

**Alpolgármester**

**Budapest Főváros II. Kerületi Önkormányzat**



**Szociális Szolgáltatástervezési Koncepciójának felülvizsgálata**

**2021. év**

**A koncepció felülvizsgálatát a Képviselő-testület a……../2022.(X.27.) határozatával elfogadta.**

***Összeállította: Humánszolgáltatási Igazgatóság***

# Bevezetés

A szolgáltatástervezési koncepció alapdokumentuma a szociális szolgáltatási stratégia, az operatív tervezés és a tervekből megvalósítható fejlesztési projektek alapját képezheti.

A dokumentum a helyzetelemzés és helyzetértékelés megállapításaiból kiindulva olyan irányokat, elveket és intézkedéseket javasol, amelyekkel biztosítható a szociális ellátórendszer fenntarthatósága, az elért eredmények megőrzése, ugyanakkor a helyi igények felmérésén alapulva, folyamatos megújulásra is képes.

A szociális ágazat helyi szintű kihívása, hogy a jogszabályi köztelezettségeken alapuló szerepvállalását milyen módon tudja megvalósítani úgy, hogy a szubszidiaritás elvét alapul véve, szociális biztonságot nyújtson az arra rászorulóknak, illetve prevenciós lehetőségeket biztosítson a kerület lakosságának.

Fontos alapelv, hogy senki ne maradjon segítség nélkül, de ösztönözni kell az egyén öngondoskodó, érdekérvényesítő képességét is, hisz mind a magasabb rendű, mind a helyi ágazati jogszabályok hangsúlyozzák az egyén felelősségét is a saját és környezete, illetve családja sorsának alakulását illetően.

Az alacsony érdekérvényesítő képességű, kiszolgáltatott helyzetű, állástalan, vagy mentális betegségekkel küzdő egyénnek minden segítséget meg kell adni, de erősíteni kell az egyének öngondoskodó és érdekérvényesítő képességét is. A fentieken kívül - a magasabb rendű jogszabályokkal összhangban - csak akkor beszélhetünk a szociális biztonság megvalósulásáról, ha sikerül felkutatni az ellátórendszer látókörén kívülre szorult társadalmi rétegeket is.

**Az** **Önkormányzat célja a dokumentumokban foglaltak alapján**:

* a szociális szükségleteket lefedő szociális és gyermekjóléti rendszer működtetése,
* az ellátás színvonalának megőrzése,
* a megjelenő új igények feltérképezése,
* az intézmények közötti szakmai munka erősítése a kompetencia-határok tiszteletben tartásával,
* az együttműködés további bővítése a civil és egyházi szervezetekkel,
* az egyének öngondoskodásának és érdekérvényesítő képességének erősítése,
* az elektronikus tájékoztatási rendszer fejlesztése,
* felkészülés a demográfiai változásokra.

A szociális szolgáltatások biztosítása a szociális igazgatásról és szociális ellátásokról szóló 1993. évi III. törvény (továbbiakban: Szt.) és az egyéb hatályos jogszabályok felhatalmazása alapján kötelező önkormányzati feladatokat határoz meg a települési önkormányzatának. A II. kerületben azonban nagy számban figyelhetők meg az önkormányzat saját költségvetéséből finanszírozott, nem kötelező pénzbeli, természetbeni ellátások, szociális szolgáltatások is.

Az elért eredmények megőrzése mellett az alábbi fejlesztési prioritásokat határozzuk meg:

**1. A népesség elöregedésére, az idősek növekvő rászorultságára tekintettel:**

* az idős emberek saját otthonukban történő, szakszerű gondozásának biztosítása, fejlesztése,
* új idősügyi koncepció megalkotása,
* a pénzbeli, természetbeni támogatások és a személyes gondoskodás célzottságának, a rászorultság elvének fokozott érvényre juttatása,
* a szakmaközi együttműködések fejlesztése,
* széleskörű információ nyújtása az ellátások igénybevételéről.

1. **Egyéb, különösen veszélyeztetett célcsoportokra való tekintettel:**

* a lakhatási költségek mérséklésében nyújtott segítés,
* az álláskeresők folyamatos tájékoztatását az aktív korú ellátórendszer jogszabályi feltételeiről,
* Család-, és Gyermekjóléti Központ megnövekedett szolgáltatásai miatt telephelyeinek bővítése,
* csellengő fiataloknak közösségi tér létrehozása Pesthidegkúton,
* a fogyatékkal élők integrációja,
* a pszichiátriai és szenvedélybetegek közösségi ellátásának fenntartása,
* a hajléktalanná válás megelőzése, a hajléktalan személyek rehabilitációja,
* a társadalmi transzferekhez való hozzájutás segítése.

1. **A humán erőforrás fejlesztését a szakszerű és biztonságos ellátás érdekében:**

* továbbképzések, szupervíziók lehetőségének biztosítása,
* béremelés, béren kívüli juttatások bővítése,
* az önkéntes tevékenység ösztönzése.

**4. Lakosság, civil, egyházi, vállalkozói szféra bevonása, érzékenyítése a helyi társadalmi összefogáshoz**

* a Covid-19 világjárvány időszaka alatti formálódott lakossági önkéntes humánerőforrás megőrzése,
* lakossági érzékenyítés a különösen veszélyeztetett rétegek segítésére,
* adományok, felajánlások biztosítása, bővítése,
* magántőkés vállalkozói szféra bevonása,
* közösségi tervezés szerepe a szociálpolitikai ellátások fejlesztéséhez.

**A koncepció jogszabályi háttere**

Az Szt. 92. § (3) bekezdése kimondja: *"A legalább kétezer lakosú települési önkormányzat a településen, fővárosban élő szociálisan rászorult személyek részére biztosítandó szolgáltatási feladatok meghatározása érdekében – jogszabályban meghatározottak szerint – szolgáltatástervezési koncepciót készít.”*

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet (továbbiakban: 1/2000.(I.7.) SZCSM rend.) 111/A. § (1) bekezdése határozza meg a koncepció tartalmát:

*"Az Szt. 92. § (3) bekezdése szerinti szolgáltatástervezési koncepció tartalmazza különösen*

*a) a lakosságszám alakulását, a korösszetételt, a szolgáltatások iránti igényeket,*

*b) az ellátási kötelezettség teljesítésének helyzetét, az ütemtervet a szolgáltatások biztosításáról,*

*c) a szolgáltatások működtetési, finanszírozási, fejlesztési feladatait, az esetleges együttműködés kereteit,*

*d) az egyes ellátotti csoportok, így az idősek, fogyatékos személyek, hajléktalan személyek, pszichiátriai betegek, szenvedélybetegek sajátosságaihoz kapcsolódóan a speciális ellátási formák, szolgáltatások biztosításának szükségességét."*

Idézett rendelet 111./A (5) bekezdése alapján a szolgáltatástervezési koncepció tartalmát kétévente felülvizsgálni és aktualizálni kell.

Budapest Főváros II. Kerületi Önkormányzat Képviselő-testülete a 302/2005.(VI.23.) határozatával elfogadta a kerület szociális szolgáltatástervezési koncepcióját, a jogszabályi kötelezettségnek eleget téve a dokumentumot a Képviselő-testület 2 évente felülvizsgálja.

A felülvizsgálatok helyzetértékelést adnak a szolgáltatások iránti igényekről, a szükségletekről és az ellátási kötelezettség teljesítéséről.

A jogszabályi kötelezettség teljesítésén túl a koncepció felülvizsgálata segítséget nyújthat a döntéshozóknak a kerületi szociális szolgáltató rendszer fejlesztéséhez, a jövőben fellépő legfőbb fejlesztési irányok meghatározásához.

A koncepció bemutatja a szociális ellátórendszer eredményeit, esetleges hiányosságait, bővíti vagy módosítja az intézményi rendszer struktúráját. Az erőforrások feltérképezésével további fejlesztések, innovatív intézkedések, stratégiai tervek készülhetnek.

A jelen felülvizsgálat bemutatja az elmúlt két év szociális ágazatának eredményeit, fejlesztéseit is. Beszámol arról, hogy a kerületben sikerült továbbra is biztosítani az önként vállalt szociális feladatokat, valamint további „jó gyakorlatokkal” is bővülhetett az ellátórendszer. E dokumentum immár a nyolcadik felülvizsgálata az eredeti koncepciónak.

A koncepció elkészítése során alapul vettük az alapkoncepcióban, illetve a dokumentum kétévenkénti felülvizsgálatai alkalmából megfogalmazott célokat. A kerületi szociális szolgáltatástervezési koncepció részletesen tartalmazza a szociális ellátás feladatait, az ellátottak és az ellátók körét és azokat a személyi és tárgyi feltételeket, melyek szükségesek a feladatok végrehajtásához. A koncepció részletezi az elmúlt időszak fejlesztéseit, s az elkövetkező évek fejlesztési terveit, ütemezését is.

A 2005. évben megfogalmazott alapkoncepció és a dokumentum kétévente történő felülvizsgálatai által meghatározott fejlesztési irányvonalak ma is helytállóak.

A koncepcióban felvázolt fejlesztési szükségletek alapvetően igazodnak a változó feladat-ellátási kötelezettségek teljesítéséhez, a tervek figyelembe veszik a lakosság részéről megfogalmazódott igényeket is.

A 2021. évi felülvizsgálat módszertana követi az előző évek struktúráját: tartalmazza az elmúlt két év eredményeit, helyzetképet ad és aktualizálja a demográfiai mutatókat, ismerteti a szociális ellátórendszert, a legfőbb jogszabályi változásokat, vázolja a megjelenő új szolgáltatási igényeket.

A Budapest Főváros II. Kerületi Önkormányzat Szociálpolitikai Kerekasztala, Idősügyi Tanácsa, valamint a Helyi Esélyegyenlőségi Fórum résztvevői a 2021. novemberében megtartott közös tanácskozáson megfogalmazták azt a célt, hogy a kerület szociális ellátórendszerének rövid, közép vagy hosszú távú fejlesztési irányairól a jövőben ***„munkacsoportok”*** felállításával közösen gondolkodnak az ágazat szereplői.

A munkacsoportokban való részvételhez egyaránt megszólítottuk az önkormányzati, egyházi

vagy civil fenntartóhoz tartozó szereplőket is.

A munkacsoportok megalakításának célja volt, hogy az „ötletbörzéi”, beszélgetései segítséget nyújtsanak az ágazati koncepciók, esélyegyenlőségi programok felülvizsgálatához, megújításához.

Az alábbi munkacsoportok alakultak meg: (*Fogyatékossággal élők esélyegyenlőségének fejlesztése munkacsoport, Család, gyermek, prevenciós munkacsoport, Idősellátás munkacsoport, Hajléktalanok, pszichiátriai és szenvedélybetegek ellátása, Lakhatás, foglakoztatás munkacsoport).*

A koncepció jelen felülvizsgálatánál nem hagyhatjuk figyelmen kívül a SARS-19 világjárvány hatásait is, mely új kihívások elé állította a településeket, az egészségügyi és szociális ellátó rendszert. Egyes fejezeteknél részletesebben kitérünk (pl.: idősellátás) a járvány következményeinek elemzésére is.

Gyorsan és személyre szabottan tudott reagálni mind az önkormányzat, mind a szociális, gyermekjóléti szférában dolgozó munkatársak az aktuálisan felmerülő helyzetekre. A járvány nemcsak a testet, hanem a mentális egészséget is megtámadta, ezért nagy szükség van a szociális segítők munkájára.

A kialakult környezeti, társadalmi változások rugalmas alkalmazkodást igényelt minden érintettől, a helyzethez igazodva alternatív kapcsolattartási módok és munkaformák kerültek alkalmazásra. A központi utasításokat nem várva, saját, kreatív eljárásokat dolgozott ki az ágazat, s példaszerű összefogással működött együtt a kerületi szociális ágazat fenntartója az intézményekkel.

A helyzetértékelés az intézmények, a szerződő partnerek részéről kapott adatok, összesítések elemzésén, a KSH, az önkormányzat és egyéb adatbázisokban fellelhető statisztikai adatokon, beszámolókon alapul.

Az elemzések középpontjában a szociális és gyermekvédelmi jogszabályok hatálya alá tartozó szolgáltatások állnak, az egészségügy, az oktatás, a lakásügy, foglalkoztatáspolitika, esélyegyenlőség jelen helyzetének alakulásáról csak rövid kitekintést nyújt e koncepció, hiszen e témakörökben önálló tervek, koncepciók készülnek.

Fontos azonban azt megjegyezni, hogy a családok, egyének helyzetének javítása nemcsak a szociális ágazat körébe tartozó feladat, ezért érdemes rendszerszemléleti elven alapuló, több szálon futó, komplex szolgáltatásokat ajánlani az ellátások igénybe vevőinek.

A szociális ágazat koncepciója a kerületi egyéb ágazati stratégiák, koncepciók és értékelések ismeretében, s egymásra alapozva vizsgálható felül. A szociális szolgáltatástervezési koncepció és felülvizsgálatai a kerületi önkormányzat hivatalos weboldalán ( [www.masodikkerulet.hu](http://www.masodikkerulet.hu)) elektronikus formátumban olvashatók.

A felülvizsgálattal megvalósuló szándék az is, hogy az összegző dokumentum a gyakorlatban is használható legyen, egy-egy fejlesztési vagy intézményi átalakítási döntés előtt, vagy egy-egy pályázati forrásszerzés gyakorlatában is.

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. §-a szerinti kötelezettségnek eleget téve a Képviselő-testület 2013-ban megalkotta a II. Kerületi Önkormányzat Helyi Esélyegyenlőségi Programját (továbbiakban: HEP), s az előírásoknak megfelelően a felülvizsgálatokat is elfogadta a Képviselő-testület.

A vonatkozó jogszabály kimondja, hogy minden koncepciónak, összhangba kell kerülnie a HEP-pel, ezért a Koncepció jelen felülvizsgálata ezt is figyelembe veszi.

Köszönettel tartozunk mindazoknak, akik e koncepció felülvizsgálatát adatokkal, beszámolókkal, gondolatokkal segítették!

# II. A település társadalma, gazdasága

## 2.1. A II. kerületi lakosság demográfiai, népmozgalmi helyzete

**Lakosságszám/fő: 2016. évben: 88 128**


**2017. évben: 87 982**

**2018. évben: 87 793**

**2019. évben: 87 275**

**2020. évben: 86 708**

**2021. évben: 85 854**


****

*Forrás: Helyi Vizuál Regiszter 2021.*

A Vizuál regiszter (népesség nyilvántartás helyi rendszere) adatai alapján a lakosság száma az elmúlt években folyamatosan csökkent.

2020. évben az összlakosság 86 708 fő, ebből a női lakosság száma 46 819 fő, a férfi lakosság pedig 39 889 fő volt.

2021. évben az összlakosság 85 854 fő, ebből a női lakosság száma 46 334 fő, a férfi laklakosság 39 520 fő volt.

**

*Forrás: Az adatok a*[*nyilvantarto.hu*](https://nyilvantarto.hu/hu/)*oldalról származnak. Az adatok tájékoztató jellegűek.*

*© dbhir.com 2022*

A II. kerületi népesség *kor és nem szerinti összetételét* tekintve majdnem minden korcsoportban egyértelmű nőtöbblet jellemezte.

*Forrás: Helyi Vizuál Regiszter 2020-2021.*

**2020. év adatai**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Korcsoport (év)** | **0-2** | **3-5** | **6-13** | **14-18** | **19-54** | **55-59** | **60-69** | **70-79** | **80-X** |
| **Összesen (fő)** | 2194 | 2427 | 7878 | 4352 | 38826 | 3839 | 10053 | 10888 | 6251 |


**2021. év adatai**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Korcsoport (év)** | **0-2** | **3-5** | | **6-13** | | **14-18** | | **19-54** | | **55-59** | | **60-69** | | **70-79** | | **80-X** |
| **Összesen (fő)** | 2130 | 2297 | 7575 | | 4584 | | 38591 | | 3961 | | 9504 | | 10758 | | 6454 | |



2020-ban a 0-18 éves korosztály száma 16 851 fő, ez az összlakosság 19,43 %-a, a 60 év feletti lakosság száma 27 192 fő, ami az összlakosság 31,36 %-a.

2021-ben a 0- 18 éves korosztály száma 19 155 fő, ez az összlakosság 22,31 %-a, a 60 -100 éves lakosság száma 26 716 fő, ami az összlakosság 31,12 %-a.



2021. január 1-én a II. kerületben rendkívül kevés 15-19, 20-24 és 25-29 éves korcsoportú, valamint a viszonylag nagy létszámú időskorú (65 éves és idősebb korcsoportú) népesség arányával társult. Összességében egy alapjánál elkeskenyedett, mindvégig keskeny, de „fenyő alakú”, azaz bizonyos korcsoportok hiányával küzdő, elöregedő népességre jellemző, felső részén kiszélesedő korfát láthattunk a II. kerület esetében.

**Születési és halálozási adatok**

*Halálozások és élve születések száma (fő), II. kerület, 2010-2020. Forrás: KSH.*

A népességszám alakulása sajnos az országos tendenciához hasonlóan, a kerületben is negatív számokat mutat. Az élveszületések (727 fő) számát jóval meghaladta a halálozások száma (1181 fő).

**Születéskor várható élettartam[[1]](#footnote-1)**

Magyarországon valamivel javulni kezdett a születéskor várható élettartam 1990 és 2019 között: míg a férfiak átlaga 65,1-ről 72,9 évre nőtt, a nőké 73,7 évről 79,3 évre emelkedett. 2020., a járvány éve azonban ebben is változást hozott: csökkent a magyarok várható élettartama. A nőké átlagosan 78,7, a férfiaké 72,2 évre. Magyarországon a születéskor várható átlagos élettartam 2020-ban 78,74 év volt, területenként azonban ez is nagyon eltérő, döbbenetes a különbség:legkevesebb az edelényi járásban, 70,1 év, legmagasabb pedig a főváros II. kerületében, 80,9 év.

**Kerületi nyugdíjadatok a Magyar Államkincstár adatszolgáltatása alapján:**





„Jelenleg a lakosság egyötödét teszik ki a nyugdíjasok, számuk - akárcsak a magyar lakosok száma általában - folyamatosan csökken. Az országban nemcsak az öregségi nyugellátást kapók száma oszlik meg egyenlőtlenül - hiszen 10-ből 3-an Budapesten vagy Pest megyében élnek -, hanem az ellátásuk átlagos összege is. A budapesti átlagnyugdíj 30 ezer forintnál is több, mint országosan, Bács-Kiskun megyében pedig harmadával kevesebb az átlagos összeg, mint a fővárosban. A legtöbb öregségi nyugdíjas Budapesten (355 954 fő) és Pest megyében (238 825 fő) él, a legkevesebben pedig Nógrád (41 317 fő), Tolna (47 210 fő) és Vas (54 981 fő) megyékben élt.

Az öregségi nyugdíjat kapók ellátásnak átlagos összege országosan 164 102 forint. Az átlag Budapesten (195 983 Ft), Fejér (171 716 Ft) és Pest (170 902 Ft) megyében a legmagasabb, valamint Békés (147 179 Ft), Szabolcs-Szatmár-Bereg (147 093 Ft) és Bács-Kiskun megyékben (146 053 Ft) a legalacsonyabb. Vagyis a fővárosi átlagnyugdíj 34,2 százalékkal magasabb, mint a Bács-Kiskun megyei átlagos összeg: a legnagyobb és legkisebb átlagösszeg között 2021-ben még 45 805 forint volt a különbség, 2022-ben már csaknem 50 ezer. A budapesti átlagnyugdíj pedig több mint 30 ezerrel magasabb, mint az országos.

2021. január 1-jén az öregségi nyugellátás havi átlagösszege (az év eleji szokásos emelést is beleszámítva) 150 571 forint volt. 2022-re ez az összeg 164 102 forintra nőtt, ez mintegy 9 százalékos növekedés.

Az átlagösszeg növekedésének hátterében leginkább az áll, hogy generációváltás zajlik a nyugdíjas társadalmon belül: [az új belépők között magasabb az átlag feletti nyugdíjat kapók száma](https://www.penzcentrum.hu/nyugdij/20220609/nem-alom-a-millios-nyugdij-magyarorszagon-ennyien-kapnak-ekkora-penzt-1125760), az időközben elhunyt nyugdíjasok között pedig többen kaptak alacsony nyugdíjat.”[[2]](#footnote-2)

A kerületi statisztikai adatokat vizsgálva, míg 2020. év decemberében 21 025 fő, 2022. júliusában 21 025 fő részesült öregségi nyugellátásban. *(A 2016. évi adatbázisban még 25 686 fő szerepelt.)*

A II. kerületi öregségi nyugellátásban részesülők átlagos nyugdíja a budapesti átlaghoz mérten is 19,9 %-kal magasabb, természetesen a kerületben is sok olyan idős van, akiknek a nyugdíja még az országos átlagot sem éri el, ők a szociális ellátórendszer segítségét igényelhetik.




*Az****öregedési index****az időskorú népességnek (65–X éves) a gyermekkorú népességhez (0–14 éves) viszonyított arányát fejezi ki. A népesség korösszetétele változásának és az elöregedés folyamatának legfontosabb indikátora, amelynek a demográfiai jövő szempontjából van kiemelt jelentősége. (*[*https://www.ksh.hu/thm/2/indi2\_1\_2.html*](https://www.ksh.hu/thm/2/indi2_1_2.html) *)*

Az idősödést kifejező, legáltalánosabban elfogadott mutató a 65 évesek és idősebbek gyermekkorúakhoz viszonyított aránya, azaz az öregedési index, amely a történeti idősorok tanúsága szerint folyamatosan nő.

Az öregedési index a kerületben is folyamatos emelkedést mutat, a budapesti átlag a 2021. évben 163, 4 % volt.

Érdemes egy rövid kitekintést adni Budapest lakosságszámainak változásaiban, a táblázat 3 korábbi népszámlálás adatait is tartalmazza. Megfigyelhető, hogy míg az épített lakások száma folyamatosan nő, a lakosság száma változó, az utóbbi két évben csökkenő tendenciát mutat.

**Budapest lakosságszámának változása 1990- 2021. év**

****

**Budapest lakosságának változásai:[[3]](#footnote-3)**


„Míg az elmúlt évtizedek során figyelemmel kísérhettük, hogy Budapest lakossága folyamatosan növekszik, a vidéki városoké csökken, a falvak pedig egyenesen az elnéptelenedés irányába tartanak, addig ez a tendencia 2022-re megváltozni látszik. A népesség mindig alkalmazkodik az aktuális társadalmi és politikai helyzethez, így nem csak Budapest lakossága, hanem az egész ország lakossága is egyre nyitottabbá válik az agglomerációbeli, vagy a kifejezetten vidéki élet iránt.

Évről évre fiatalok ezreit csalogatják a fővárosba az egyetemek és a munkahelyek bőséges választéka, éppen ezért korábban megfigyelhető volt, hogy Budapest lakossága rengeteg fiatallal bővült – azonban emellett az időskorúak száma is rekord magas a fővárosban.

Az elmúlt években Budapest lakossága csökkenni látszik, a környékbeli kisebb települések lakossága azonban ugrásszerű növekedésnek indult.


Budapest térségének a demográfiai átrendeződésének számos oka van: az egyik ezek közül az, hogy a kormány családpolitikája kifejezetten támogatja a vidéki életet és a vidéki gyermekvállalást. Mindemellett azt is megfigyelhettük, hogy a fővárosi lakásárak sosem látott magasságokba szökkentek. Másik meghatározó ok, hogy a koronavírus válság során behozott megszorítások rendkívül kellemetlenül érintették a lakáslakókat: Budapest lakossága jelentős részben udvar, kert nélküli ingatlanokban kellett, hogy eltöltse a karantén hónapjait – éppen ezért, a bizonytalan helyzetben érthető, hogy Budapest lakossága számára népszerűbbé vált a kiköltözés vidékre.”

**A legutóbbi, 2011-es népszámlálás szerint Budapest lakossága a következőképpen alakult:**



*Budapest lakossága a népszámlálás szerint (forrás: KSH Helységnévtár)*

**Kerületi állandó lakosság 2021. évi adatai**

****

*Forrás: Budapest lakossága kerületenként, 2021.* KSH

**Lakásállomány**

A fentebbi, 2011. évi népszámlálás idejében felvett lakossági számadatokat tartalmazó táblázat rögzíti a kerületi lakásállomány számokat is.

Lakásállományban az elmúlt 10 év alatt jelentős változás nem történt, kevés új lakás épült. (Mindösszesen 1202 db)

A 2020. évben az összes lakásból 5 694 db volt egyszobás, 14 955 db kétszobás, 14 740 db háromszobás, és 13 785 négy- vagy többszobás lakás található. ( A leggyakoribb a kétszobás lakások száma, de az újonnan épült lakások már nagyobb alapterületűek. )

*Lakásállomány (db), II. kerület, 2010-2020. Forrás: KSH.*

**Önkormányzati tulajdonú bérlakások számának alakulása**

Az önkormányzati tulajdonú lakások száma a II. kerületben folyamatosan csökkent az elmúlt tíz évben. 2020-ban 448 önkormányzati tulajdonú lakás és 230 lakóépület állt rendelkezésre.

A lakásokról összességében elmondható, hogy azok túlnyomó része többlakásos, vegyes tulajdonú lakóépületben található. A befogadó épületek műszaki állapota változó, jellemzően leromlott állagúak, csak a minimális karbantartások készültek el rajtuk. A felújítások a lakóközösség anyagi lehetőségein, hajlandóságán múlnak, amely a jelenlegi építőipari kivitelezési kapacitások és árak ismeretében jelentősen korlátozottak. A megjelenő pályázati lehetőségek valamelyest segíthetnek ezen, amennyiben a közös képviselő képes az ezzel járó többletfeladatokat felvállalni, valamint a lakóközösség többségi akaratában is elérhető a pályázaton történő részvétel támogatása.

A lakások döntő hányada a kerület belső részén (Viziváros, Újlak) helyezkedik el. Legutoljára 2003-ban állami támogatás segítségével épült fel a Budapest II. kerület Lajos u. 18-20./Bécsi út 17-21. szám alatti 50 lakást magában foglaló épület, mely lakásokat az Önkormányzat szociális lakáspályázat keretében adja bérbe határozott időre. A pályázók száma többszöröse a pályázható lakásoknak, az utóbbi években csupán 6-7 megüresedett lakással számolhattunk.

**Ingatlan piac**


A II. kerület hagyományosan a főváros egyik legmagasabb presztízzsel  rendelkező területe.

Az előző években sem alacsony lakásárakat az utóbbi évek jelentős lakásár növekedési hulláma


a kerületet is  elérte. Míg a 2019. évben 700 000 Ft/m2 volt az eladási ár,  2021. év januárban az új lakóingatlanok budapesti piacán az átlagos négyzetméterár 1,03 millió forintra emelkedett a kínálatban, így átlépte az 1 millió forintos határt.

Az ingatlan.com adatai szerint a három legdrágább városrész az I., a II. és a XII. kerület, ahol 1,7-1,9 millió forintnál jár a fajlagos átlagár, ami az egy évvel korábbit 14-42 százalékkal múlja felül.

A fenti árak miatt a kerületben számos közalkalmazott vagy pályakezdő nem tud lakást vásárolni, de akkor sem kedvezőbb a helyzet, ha az albérleti piacon próbálja a kezdő munkavállaló a lakhatását megoldani. A bérleti árakat felhajtja, hogy sokan befektetési céllal vásároltak lakást, sok a külföldi vagy az egyetemista, aki kiadó lakást keres, vagy sokan az Airbnb-n keresztül turistáknak adják ki a lakást.



Tavasszal az átlagos bérleti díjak 23,4 százalékkal voltak magasabbak, mint egy évvel korábban a KSH-ingatlan.com lakbérindex szerint.



[Folyamatban lévő kutatások – Lakbérindex-számítás (ksh.hu)](https://www.ksh.hu/docs/hun/xftp/stattukor/lakberindex_szamitas/index.html)

**Budapesten a 13. illetve a 11. kerületben hirdették a legtöbb kiadó lakást**a vizsgált években.

A tíz legnépszerűbb kerület közül a 14. kerületben volt a legnagyobb növekedés – a 2015. évhez


képest.

**Egy adófizetőre jutó személyi jövedelemadó alap**

A KSH 2020. évi TÉR-KÉP kiadványa, egyik alfejezete a járási szélsőértékekkel foglalkozik, bizonyos kiemelt mutatók alapján azt vizsgálja, hol a "legjobb", és a "legrosszabb" a helyzet például munkanélküliség, átlagkereset, orvoshiány vagy a várható élettartam tekintetében.

A statisztikai adatok is alátámasztják, hogy akkora területi különbségek tapasztalhatóak határon belül, hogy a nyugati és észak-keleti vidékeken élők úgy érezhetik, mintha nem is ugyanabban az országban élnének.

Az egy adófizetőre jutó személyijövedelemadó-alapot képező éves jövedelem, azaz az éves bruttó jövedelem között is óriási különbségek vannak az ország egyes területein. Budapest II. kerületében ez az összeg 6 millió 157 ezer forint (havi bruttó 513 ezer forint), míg egy észak-keleti járásban 1 millió 931 ezer forint (tehát havi bruttó 160 916 forint) - ez 3,1-szeres különbséget jelent.



Járási szélsőértékek - a KSH Tér-Kép 2020 című kiadványából

<https://www.ksh.hu/docs/hun/xftp/idoszaki/pdf/ter_kep_2020.pdf>

**Összegzés:**

* **a lakosság száma évek óta csökkenő tendenciát mutat,**
* **a születéskor várható élettartam tekintetében mind a nők, mind a férfiak esetében Budapesten a legmagasabb a várható életkor,**
* **a budapesti kerületek közül itt az egyik legmagasabb az egy adózóra eső jövedelem, öregségi nyugdíj átlaga,**
* **csekély önkormányzati bérlakás szám,**
* **a magánbérleti szektor és az ingatlanárak további növekedése az elmúlt évekhez viszonyítva is.**

# III. A kerület munkaerő-piaci helyzete, az álláskeresők és ellátások számának mutatói

## 3.1. Regisztrált vállalkozások száma főbb gazdasági ágak szerint

A gazdaságföldrajzi helyzet nagyban meghatározza a térségben működő gazdasági vállalkozások jellegét is. A legtöbb vállalkozás a szolgáltató szektorból kerül ki.

Az alábbi táblázatban a II. Kerület regisztrált vállalkozásainak (2020) a főbb gazdasági ágak szerinti megoszlását olvashatjuk ki:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ÉV | Mezőgazdaság, erdőgazdálkodás, halászat | Feldolgozóipar | Építő ipar | Kereskedelem, gépjárműjavítás | Szállítás, raktározás | Szálláshely-szolgáltatás, vendéglátás | Információ, kommunikáció | Szakmai, tudományos, műszaki tevékenység | Oktatás | Ingatlanügyletek |
| 2020 | 520 | 825 | 1 009 | 2 629 | 389 | 1 244 | 2 521 | 8 338 | 1 191 | 8 022 |

*Forrás: Országos Területfejlesztési és Területrendezési Információs Rendszer (továbbiakban: Teir)*

A mezőgazdasági és az ipari szektor mértéke csekély a kerületben, az egyéb gazdasági ágazat statisztikai adatai a budapesti átlaghoz közeliek, pozitív eltérés főként az ingatlanügyekkel, a szakmai, tudományos, műszaki tevékenységet folytatók számában mutatkozik. A 23 kerület adatait összevetve a kerületünkben a legmagasabb ezen ágazattal foglalkozók száma.

„A gazdaság versenyképességét napjainkban legfőképp a COVID-járvány okozta helyzet kezelése, illetve a gazdasági ágazatok (szolgáltatási szektor) fenntarthatóságának biztosítása  
befolyásolja, mely nem csak a kerületben, hanem globális szinten kezelendő. Budapesten a szolgáltatási szektor (turizmus) aránya a legmagasabb, melyet a vírushelyzet jelentős mértékben befolyásol.

Az irodapiacra a COVID-járvány mérsékeltebben hatott. A vírusfertőzés ideje alatt a szolgáltatott iroda, a turizmus, a vendéglátás és a légi közlekedésben működő cégek kiszolgáló bérlők vannak nehéz helyzetben. Ennek ellenére a vírushelyzet hatása által nem érintett szektorban tevékenykedő cégek is bérleti díjkedvezményt igényeltek. Hosszú távon, feltételezhetően a bérlők száma és érdeklődése nem fog csökkenni, keresleti preferenciái viszont változhatnak majd. Sok helyen megjelent az otthoni munkavégzés (home office), így felmerült a bérlőkben, hogy az üzemeltetési költséget és rezsit ne teljes mértékig kelljen kifizetni a kihasználatlanság miatt.

A COVID-járvány egyes üzlettípusokat pozitívan érintett (drogéria, élelmiszer, gyógyszertár), egy szűkebb kör a teljes bezárásban érintett (játszóház, óvoda, magánegészségügy), emellett  
vannak a különösen érintett, főként szolgáltató tevékenységek, ahol már rövidtávon szinte minden bérlő jelezte, hogy nem tud bérleti díjat fizetni.”[[4]](#footnote-4)

3.2. A regisztrált vállalkozások száma gazdálkodási forma szerint

|  |  |  |  |  |  |  |
| --- | --- | --- | --- | --- | --- | --- |
|  |  | Ebből/db | | | | |
| Év | **Összesen** | **KFT.** | **RT.** | **BT.** | **Önálló váll.** | **Egyéb** |
| 2017 | 31 532 | 11 620 | 470 | 3 602 | 15 233 | 607 |
| 2018 | 32 432 | 11 663 | 479 | 3 452 | 16 219 | 619 |
| 2019 | 33 131 | 11 672 | 497 | 3 318 | 17 018 | 626 |
| 2020 | 32 676 | 11 711 | 528 | 3 113 | 16 690 | 634 |

*Forrás: Teir*

A vizsgált időszakban látható, hogy a kerületi vállalkozások száma a pandémia miatti lezárások időszakában csak kis mértékben csökkent (455 db) a 2019-es évhez viszonyítva, ennek valószínűsíthető oka a különböző vállalkozásokat segítő központi és önkormányzati intézkedések hatása, esetlegesen a vállalkozás meglévő pénzügyi tartalékai.

## 3.3. A nyilvántartott álláskeresők számának alakulása a kerületben

A Nemzeti Foglalkoztatási Szolgálat adatai szerint a nyilvántartott álláskeresők száma az elmúlt években az alábbiak szerint alakult:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2019.12. | 419 | 91 | 136 | 65 | 42 | 51 424 | 0,81 | 0,23 |

\* Munkav.korú népes. fő – a KSH népszámlálási ill. népesség-nyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2020.12. | 822 | 136 | 155 | 74 | 68 | 51 889 | 1,58 | 0,35 |

\* Munkav.korú népes. fő – a KSH népszámlálási ill. népesség-nyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2021.12. | 568 | 210 | 115 | 83 | 50 | 51 733 | 1,10 | 0,29 |

\* Munkav.korú népes. fő – a KSH népszámlálási ill. népesség-nyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya

*Forrás:* *https://nfsz.munka.hu/tart/stat\_telepulessoros\_adatok*

A munkanélküliségi adatok is tükrözik a koronavírus-járvány és a lezárások hatását, a nyilvántartott álláskeresők száma a 2020. évben megnőtt, a 2021. decemberi számadatok szerencsére újból közelítik a 2019-es nyilvántartott álláskeresők számát, de az év során folyamatos létszámingadozásnak lehettünk tanúi. Kedvezőtlen változás, hogy a 365 napnál hosszabb ideje nyilvántartott álláskeresők száma 2,4 %-kal nőtt, tehát jelentős volt a rendszerben maradtak száma.

A regisztrált álláskeresők száma azonban továbbra is alacsony maradt a munkaképes lakosság arányához képest.


A Budapest Főváros Kormányhivatala Foglalkoztatási Osztálya tájékoztatása szerint az ügyfeleik körében a járvány miatti kilátástalanság és elkeseredés, a pszichés problémák, jelentősen megnehezítették az álláskeresők visszairányítását a munkaerő-piacra. A folyamatos megbetegedések, karantén helyzetek miatt nem volt zökkenőmentes az ügyfélellátás, így sokan a segély kifizetéséhez is nagyon későn jutottak hozzá.

Az elektronikus ügyintézés kényszerűsége miatt is kerültek hátrányos helyzetbe ügyfelek, őket a szociális szakemberek segítették.

A munkaerő-piaci programok időszakosan indultak újra. A képzések sajnos teljesen eltűntek a rendszerből a vonatkozó jogszabályok miatt.

## 3.3.1. Álláskeresők nemek és életkor szerinti adatai

**A munkanélküliségi ráta alakulása nemek szerint:**



*Forrás:* [*https://qubit.hu/2021/12/09/a-fiatalok-es-a-nok-fizetik-meg-a-kozel-ket-eve-tarto-pandemia-arat-a-munkaeropiacon*](https://qubit.hu/2021/12/09/a-fiatalok-es-a-nok-fizetik-meg-a-kozel-ket-eve-tarto-pandemia-arat-a-munkaeropiacon)

|  |  |  |
| --- | --- | --- |
| **Év** | **Férfi (fő)** | **Nő (fő)** |
| 2019 | 187 | 251 |
| 2020 | 368 | 523 |
| 2021 | 234 | 334 |

Mindkét nem számadatait vizsgálva a létszámok nőttek, viszont továbbra is az előző években is ismert tendencia folytatódott, azaz a vizsgált időszakban a férfiakat alacsonyabb munkanélküliségi ráta jellemezte, mint a nőket.

**Álláskeresők életkori megoszlása:**



A különböző elemzések rávilágítanak arra, hogy a fiatalokat, főleg a 20-30 éves korosztályt érintette a járvány miatti munkahely elvesztés. Ők két csoportra oszthatóak, a pályakezdők, illetve azok a fiatalok, akik külföldön helyezkedtek el, majd a járványhelyzet miatt hazaköltöztek. Az utóbbi csoport tagjai hamarabb tértek vissza a munkaerő-piacra, mert vélhetően az idegen-nyelvismeretüket és külföldi tapasztalataikat jobban tudták hasznosítani.

## 3.3.2. Álláskeresők végzettség szerinti adatai

|  |  |  |  |  |  |  |
| --- | --- | --- | --- | --- | --- | --- |
| **Év/hónap**  **november** | **általános iskola / *Elementary education*** | **szakiskola, szakmunkásképző / *Vocational or apprentice school*** | **szakközépiskola, technikum / *Vocational secondary school, specialised technical school*** | **gimnázium / *Secondary grammar school*** | **főiskola, egyetem / *Tertiary education*** | **Együtt /*Together***  ***(fő)*** |
| 2019. | 47 | 33 | 60 | 61 | 237 | 438 |
| 2020 | 77 | 64 | 134 | 196 | 389 | 860 |
| 2021 | 57 | 41 | 77 | 127 | 264 | 566 |

Forrás:<https://nfsz.munka.hu/Lapok/full_afsz_kozos_statisztika/stat_afsz_nyilvtartasok.aspx>

Teir, Innovációs és Technológiai Minisztérium

A vizsgált időszakban ugyanazon hónap (november) adatai kerültek összevetésre.

A nyilvántartott álláskeresők között magas a közép és felsőfokú végzettséggel rendelkezők aránya, az összes álláskeresőként nyilvántartottakhoz viszonyítva, ez a sajátosság a kerület kimagaslóan magas képzettségi helyzetéből is adódik.

A regiszterbe bekerült új jelentkezők 90%-a volt jogosult álláskeresési járadékra. A munkaközvetítés lassabb volt a pandémiát megelőző évekhez képest, a könnyítések idején nagyon sok raktáráruház, futárszolgálat, csomagoló üzem, élelmiszer bolt keresett munkatársakat, viszont felsőfokú végzettség alapján csak saját kérésre közvetíthette ki ezen állásokat a Foglalkoztatási Osztály.

Az elektronikus ügyintézési forma részben továbbra is fennmaradt, emiatt sok olyan ügyfél volt, aki hátrányos helyzetbe került. A Foglalkoztatási Osztály tapasztalata szerint, a szociális ellátórendszer munkatársai (családsegítők, anyaotthoni szociális segítők, hajléktalan ellátásban dolgozók stb.) segítségükre voltak ezen ügyfeleknek a telefonálás, e-mail küldés intézésében.

## 3.4. Kerületi közfoglalkoztatás alakulása

A közfoglalkoztatás a munkaviszony egy speciális formája, amelynek célja, hogy a közfoglalkoztatott sikeresen vissza-, illetve bekerüljön az elsődleges munkaerő-piacra. A közfoglalkoztatók támogatást vehetnek igénybe annak érdekében, hogy átmeneti munkalehetőséget biztosítsanak azok számára, akiknek az önálló álláskeresése hosszú ideig eredménytelen.

A II. kerületi Polgármesteri Hivatalban 2012 és 2017. év között történt közfoglalkoztatás, 2017 év októberéig terjedő időszakból 11 főt sikerült a közfoglalkoztatottak közül az Mt. és a Ktv. hatálya alatt továbbfoglalkoztatni a Polgármesteri Hivatalban.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Közfoglalkoztatásban részt vevők havi átlagos létszáma** \* | | | | | | | | | |
| Budapest 02. ker. Budapest megye Budapest járás | 2013. év | 2014. év | 2015. év | 2016. év | 2017. év | 2018. év | 2019. év | 2020. év | 2021 01 - 12. hó | |
| Hosszabb időtartamú közfoglalkoztatás támogatása | 26 | 68 | 52 | 45 | 23 | 17 | 19 | 15 | 11 | |
| Országos közfoglalkoztatási program támogatása | 9 | 28 | 47 | 51 | 34 | 22 | 10 | 10 | 8 | |
| Járási startmunka mintaprogram támogatása összesen | - | 0 | - | - | 0 | - | - | - | 0 | |
| Mindösszesen | 35 | 97 | 99 | 96 | 57 | 39 | 29 | 25 | 19 | |
| Közfoglalkoztatási mutató | 0,07% | 0,18% | 0,19% | 0,18% | 0,11% | 0,08% | 0,06% | 0,05% | 0,04% | |

<http://kozfoglalkoztatas.bm.hu/statisztika/terkep/definici.htm>

\* A közfoglalkoztatásban részt vevők átlagos állományi létszáma: az adott hónapban közfoglalkoztatásban részt vevők napi létszámainak egyszerű számtani átlaga. A statisztika által megfigyelt hónap a tárgyhót megelőző hó 21. napjától tárgyhó 20. napjáig tart.

A fenti táblázat adataiból is olvasható, hogy nem számottevő ebben a foglakoztatási formában dolgozók létszáma, s az alacsony iskolai végzettséggel rendelkezők is el tudnak helyezkedni a munkaerő piacon. Jelenleg a kerületben civil foglalkoztatóknál (pl.: Civitan Budapest - Help Egyesület) vannak közfoglalkoztatott munkatársak. 2021. évben 19 fő közfoglalkoztatottat tartott nyilván a Foglalkoztatási Osztály.

## 3.5. Megváltozott munkaképességű emberek foglalkoztatása (lsd. 9.3. fejezet)

## 3.6. Diákmunka

A Pénzügyminisztérium a fiatalkori inaktivitás csökkentésére, a korai munkatapasztalat és munkajövedelem szerzés elősegítésére a 2013. években indított „Nyári diákmunka” program tapasztalatait felhasználva évente meghirdeti e programot. A támogatás célcsoportjába a 16-25 év közötti nappali tagozaton tanuló diákok tartoznak.

A programba a II. kerületi Polgármesteri Hivatal is bekapcsolódott.

A nyári diákmunka elősegíti a fiatalok munkához jutását és ezzel a korai munkatapasztalat mellett a jövedelemszerzés lehetőségét is, valamint segítheti az önkormányzatoknál és az önkormányzat fenntartásában álló intézményekben a nyári szabadságolási időszakban fellépő munkaerő igény pótlását is.

A diákok legfeljebb két hónapos időtartamban, napi hat órás foglalkoztatásban dolgoztak.

2016. évben a Polgármesteri Hivatal részlegeinél 9 fő diák, a 2017. évben 8 fő, a 2019. évben 4 fő, a 2020. évben 8 fő, a 2021. évben 7 fő foglalkoztatására került sor. A diákok adminisztratív, jogi és pénzügyi asszisztensi, valamint könnyű fizikai munkát végeztek.

**Összegzés:**

* a vállalkozások nehéz helyzetbe kerültek, számos kedvezményben részesültek helyi szinten is,
* az álláskeresők száma nőtt a COVID-19 világjárvány időszaka alatt,
* megnőtt a jelentősége a szociális szakembereknek, akik segíthetik az elektronikus ügyintézést nem ismerő ügyfeleket,
* Foglalkoztatási Osztály javaslata: mivel nem (vagy csak kis mértékben) lehetséges a személyes állásfeltárás, online állásbörzék szervezése,/hirdetése, több elektronikus tájékoztató anyag ismertetése,
* a foglalkoztatók tájékoztatása (igénybe vehető támogatások álláskeresők alkalmazása esetében, pályázati lehetőségek).

# IV. Egészségügyi helyzetkép

## 4.1. A II. kerületi lakosság egészségi állapota, 2007-2020

*(Budapest Főváros Kormányhivatala Népegészségügyi Főosztály Nemfertőző Betegségek*

*Osztálya leíró epidemiológiai elemzése alapján.)*

„ A lakosság egészségi állapotának meghatározása, jellemzése, valamint különböző indikátorok alapján a népegészségügyi helyzet komplex megítélése és változásainak nyomon követése folyamatos – tudományos bizonyítékokon nyugvó, egységes módszertani keretrendszerrel rendelkező, nemzetközi gyakorlatnak megfeleltetett – monitoring tevékenységet igényel. E tevékenység, a népegészségügy gyakorlati szintjén, egy adott népesség egészségi állapotának jellemzésére szolgáló, hagyományosan használt indikátorok, azaz a népesség körében megfigyelt demográfiai, halálozási és megbetegedési viszonyok elemzését jelenti. Előbbiek, az egészségi állapot igen fontos indikátorainak eloszlásában, valamint időbeni és térbeni alakulásukban természetszerűleg találunk különbségeket nemcsak országos összehasonlításban, hanem a főváros kerületei tekintetében is. Különös jelentőséggel bírnak a nemfertőző betegségekre irányuló deszkriptív epidemiológiai helyzetelemzések, hiszen ezek alapján válhatnak nyilvánvalóvá és egyértelműen körülhatárolhatóvá egy-egy területen a legveszélyeztetettebb lakosságcsoportok.

Jelen vizsgálatunkban arra törekedtünk, hogy a II. kerületi lakosság demográfiai helyzetét és körükben a vezető haláloki főcsoportokban történő halálozásokat, valamint a kiemelt jelentőségű rosszindulatú daganatok miatti megbetegedéseket, azok tendenciáit és területi egyenlőtlenségeit tekintsük át, hiszen a halálozás/megbetegedések időbeli és térbeli alakulásának elemzése segíthet feltárni a halmozódó hiányosságokat. A halálozások, megbetegedések esetleges magas szintje feltétlen figyelemfelkeltő kell legyen a helyi egészségügyi irányítás számára, mert teendőket sürgethet a probléma feltárásának, megismerésének és megszüntetésének irányából is.

A II. kerületi lakosság körében a haláloki struktúráról elmondható, hogy 2016-2020. közötti időszakban a keringési rendszer betegségei miatt halt meg a legtöbb munkaképes korcsoportú férfi és a rosszindulatú daganatokban a legtöbb nő. Megjegyzendő, hogy a II. kerületi 25-64 éves nők halálozási struktúrájában a rosszindulatú daganatok két és félszer több halálesetet okoztak, mint a keringési rendszeri betegségek. A II. kerületi férfiak és nők általános, valamint az egyes vezető haláloki főcsoportokban történő korai halálozásának alakulását az országos halálozási szinttől jóval alacsonyabb és folyamatosan csökkenő tendencia vagy stagnálás jellemezte.

A halandóság területi egyenlőtlenségeit tekintve pedig eredményeink egyértelműen jelezték, hogy a II. kerületi férfiak és nők esetében a vizsgált időszakban minden vezető haláloki főcsoport miatt a halandóság az országos átlagtól – az esetek döntő részében statisztikailag bizonyítható módon – alacsonyabb volt. A teljes (0-x éves korú) II. kerületi lakosság körében a COVID-19 (mint elsődleges halálok) miatti halálozás az országos átlagtól szignifikánsan alacsonyabbnak bizonyult, s ez férfiaknál 39, nőknél 19 halálesetet jelentett.

Összességében a rosszindulatú daganatok esetében a 25-64 éves II. kerületi férfiak és nők körében az országos szint szerint várható megbetegedési gyakoriságtól – az esetek döntő többségében szignifikánsan - alacsonyabb megbetegedési gyakoriságot figyelhettünk meg, azonban a 65 éves és idősebb férfiak esetében a prosztatarák miatt, illetve a 25-64 éves korú nők esetében az emlőrák miatt az országos referencia szintet meghaladó, szignifikáns megbetegedési többletet találtunk.

Ezen elemzés eredményei is felhívják a döntéshozók figyelmét a II. kerület lakosságának specifikus egészségproblémáira, segítve a népegészségügyi szemlélet alakulását.

A halálozások, megbetegedések esetleges magas szintje feltétlen figyelemfelkeltő kell, legyen a helyi egészségügyi irányítás számára, mert teendőket sürgethet a probléma feltárásának, megismerésének és megszüntetésének irányából is.

***A halandóság struktúrája***

A II. kerületben 2016-2020. között az 5 vezető haláloki főcsoport miatt a teljes lakosság (0-x évesek) körében összesen 2336 férfi és 3106 nő halt meg; ebből korai halálozással (25-64 éves életkorában) összesen 281 férfi és 213 nő vesztette életét.


A munkaképes korú népesség rendkívül magas halálozása (a korai, 25-64 évesek halálozása) az egyének és a családok számára óriási veszteség, számos társadalmi-gazdasági tényezőt kedvezőtlenül befolyásol, illetve többek között a népesedési probléma hátterében is szerepet játszhat.

A II. kerületi lakosság 2016-2020. közötti korai halálozásának haláloki struktúrája nem különbözött lényegesen a budapesti lakosságétól. A különbség egyrészt az, hogy az elhunyt 25-64 éves korcsoportú, munkaképes korú férfiak közül a II. kerületben a *külső okok* miatti halálozás nagyobb súlyt képezett (15%), mint a magyar férfiak (10%) körében. Másrészt érdekes az is, hogy a harmadik helyen – a szakirodalmi tényektől eltérően nem az emésztőrendszeri megbetegedések miatti halálozás, hanem a vezető halálokok közé tartozó *sérülések, mérgezések* haláloki főcsoportja (elhalt férfiak száma 43 fő, 15%) szerepelt. Az *emésztőrendszer betegségei* 27 (10%), valamint a *légzőrendszeri betegségei* pedig 9 (3%) halálesetet okoztak.

A nőkhalálozásában legnagyobb súlya – az összes haláleset több mint 50%-a - a *rosszindulatú daganatoknak* (52%, 110 fő) és a *keringési rendszer betegségeinek* (21%, 45 fő) volt. Az *emésztőrendszer betegségei (*9%) 19 fővel szerepeltek a nők halálozásában, valamint a férfiakétól jóval kisebb súlya volt a *sérülések, mérgezések* (5%, 11 fő) miatti halálokoknak. A *légzőrendszeri betegségei* 10 halálesetet (5%) okoztak, ami a férfiaknál megfigyeltekhez képest minimálisan magasabb részarányt jelentett.

**Haláloki struktúra a 25-64 éves korú, valamint a teljes (0-X éves)**

**II. kerületi és magyar népesség körében, 2016-2020.**



„

## 4.2. Egészségügyi ellátás, fejlesztések, prevenció

Az Önkormányzat jogszabályban foglalt kötelezettsége az egészségügyi alapellátás és a járóbeteg-szakellátás működtetése, amelyet jelenleg a háziorvosok, valamint az Egészségügyi Szolgálaton keresztül lát el.

A II. kerületi lakosság alapellátásának terén a Budapest Főváros II. Kerületi Önkormányzat Egészségügyi Szolgálata biztosítja a gyermekfogászati, körzeti védőnői, iskolaorvosi, iskolavédőnői ellátásokat. A felnőtt és gyermek háziorvosi szolgálatok, valamint a felnőtt fogászati alapellátás privatizáltak. A lakosság járóbeteg-szakellátását az Egészségügyi Szolgálat 6 telephelyen végzi 28 egészségügyi szakmában, melyet kiegészít a gondozói hálózat (bőr- és nemibeteg-, a pszichiátriai és tüdőgondozó), valamint a gyermek fogszabályozás és a központi telephelyen működő fogászati röntgen. A felnőtt-, valamint gyermekorvosi ügyeleti feladatellátás külső vállalkozó bevonásával történik.

Az Önkormányzat a kiemelt beruházások között tartja számon az egészségügyi ágazatot érintő fejlesztéseket, így folyamatosan újulnak meg az alapellátást biztosító, illetve a szakorvosi rendelők, továbbá új beruházások, infrastrukturális fejlesztések is történnek. A kerületi háziorvosi rendelőkben – állapotuknak megfelelően – folyamatos karbantartási, kisebb felújítási munkák történtek. Az egészségügyi eszközpark korszerűsítése és fejlesztése mind az alapellátásban, mind a járóbeteg-szakellátásban folyamatos.

***Egészségügyi beruházások***

A 2019. év fejlesztéseként 4 háziorvos folytathatja munkáját a Szt. Ferenc Kórház Széher úti rendelőjében.

2021. decemberében átadásra került a Fazekas utca 19-23. szám alatt egy új háziorvosi rendelő, ahová 2 háziorvosi praxis költözött a Rét utcai rendelőből és 4 fogorvosi praxis a Kapás utcai szakrendelőből.

2022. július hónapjában befejeződött a Lotz Károly utca 8-10. szám alatti háziorvosi rendelő teljes felújítása, valamint hat további rendelő – a Vérhalom téri, a Fillér utcai, a Rét utcai, a Tölgyfa utcai, az Ady Endre utcai és a Komjádi utcai rendelők – részleges felújítása is megtörtént.

2022. évben megkezdődött a Kapás utca 22. szám alatti szakrendelő felújításának első üteme, amely előre láthatólag 2023-2024-ben az épület teljes megújulásával folytatódik. A háziorvosi rendelők valamint az Egészségügyi Szolgálat Tölgyfa - Fekete Sas utcai telephelyeinek felújítására várhatóan a 2023-2024. év között kerül sor.

A Kapás utcai szakrendelő gép parkja is bővítésre kerül: ultrahang készülékek, fogászati röntgen készülékek és a Pulzus Központba 24 órás EKG Holter rendszer kerül beszerzésre.

***Rendelőjárat***

A Rét utcai rendelőjárat 2017. áprilisában indult, amely az időseknek segítséget jelenthet a rendelőbe való eljutáshoz, mivel az érkezett visszajelzések szerint a létesítmény megközelítése, különösen a szépkorú korosztály számára nehézséget okoz.

***Prevenció***

Cél, hogy a magas színvonalú alap, illetve szakorvosi ellátás igénybevételének további biztosítása és fenntartása mellett, a prevenció mind a gyermek, mind a felnőtt lakosság tekintetében előtérbe kerüljön.

Az egészségügyi feladatellátás jelentős részét képezik a partner szervezetekkel közösen megvalósított prevenciós, egészségvédelmi és szűrőprogramok. Évente két alkalommal, az Önkormányzat külön feladat ellátás keretében szerződés köt az Egészségügyi Szolgálattal a felnőtt lakossági szűrések ellátása céljából. Évente a szűréseken mintegy 750- 800 fő lakos vesz részt.

A 2020-2021. években ez a célkitűzés nem tudott teljesen megvalósulni a világjárvány következtében. A „szűrőnapokat” az Egészségügyi Szolgálat nem tudta megszervezni a korlátozások és kapacitás átirányítás miatt (oltás és COVID-19 szűrésekre).

A Budapest Főváros Kormányhivatala II. Kerületi Hivatala Népegészségügyi Osztály (továbbiakban: Népegészségügyi Osztály) 2020-2021-ben **egészségnevelés** keretei között az alábbi tevékenységeket végezte:

Az iskolákban a koronavírus járvány következtében „Az iskolákban FŐ az egészség” elnevezésű tankonyha programok és a „Szülők főzőiskolája” foglalkozások elmaradtak.

A Népegészségügyi Osztály munkatársai a tudatos vásárlás és az élelmiszerbiztonság témakörében tartott interaktív iskolai programokat.

**Fertőző megbetegedések megelőzése:**

Annak érdekében, hogy a gyermekek és az ifjúság minél szélesebb körében ismertté váljon a koronavírus terjedésének csökkentésében fontos szerepet játszó, jó kézhigiénés gyakorlat és a

helyes kézmosás gyakorlata is tudatosuljon a Népegészségügyi Osztály munkatársai a megtartott egészségnapok és iskolai foglalkozások keretében tartottak oktatásokat az érintett korosztályoknak.

Lakossági rendezvényeken (pl. Hidegkúti Sportparádé) a kerületi családok is elméleti és gyakorlati tudáshoz jutottak a fenti témában.

**Komplex iskolai programok:**

Az együttműködő partnerekkel, társhatóságokkal, rendészeti szervekkel és civilekkel komplex interaktív, élményközpontú programokat szervezett a Népegészségügyi Osztály (egészségnap és projekt nap). Az egészségnapok keretei között valósult meg: érzékenyítő programok, interaktív órák a környezet- és természetvédelemmel összefüggésben, elsősegélynyújtás, baleset- és viktimizáció megelőzése, egészséges táplálkozással összefüggő programok, a védőoltásokkal kapcsolatos tények és tévhitek megismertetése, stressz kezelés, mentális egészségprogramok, bőrvédelem-, mindennapi mérgeink, közlekedésbiztonság, drog és alkohol prevenciós stb.

**Komplex lakossági programok:**

A csökkentett számban megrendezett lakossági rendezvények keretében a kerületi családok jutottak elméleti és gyakorlati tudáshoz, többek között az élelmiszer- és kémiai biztonság, tudatos élelmiszervásárlás, egészséges táplálkozás, mellrák megelőzés témakörében.

**Szt. Ferenc Kórház programjai:**

A kórház szakemberei egészségügyi előadássorozatot tartottak a Normafa Látogatóközpontban, ahol a hallgatóság az időseket érintő általános időskori életmód- és egészség-tanácsadásban részesülhetett, valamint egy-egy „népbetegség” megelőzéséről, kezeléséről hallhattak ismereteket.

A prevenciós előadásokon kívül az érdeklődők olyan felkészítő előadásokon is részt vehettek, ahol az otthoni ápolás alapvető eszköztárával, praktikáival, tudnivalókkal, az eszközök helyes használatával ismerkedhettek meg.

## **4.3. Sportolás**

A kerületi sportszakemberek hitvallása is az, hogy minden életkorban, de különösen fontos a gyermekkorban kialakítható rendszeres testmozgás, sportolás megszerettetése, valamint az egészségben eltöltött évek számának növeléséhez elengedhetetlen az aktív élet, testmozgás, ezért kiemelten kell kezelni és támogatni a gyermekek, az ifjúság sportját, valamint az időskorúak aktivitását, a szenior korosztály sportját.

A sport alapszükséglete a megfelelő mennyiségű, és minőségű sportlétesítmény. Az intézmények, a lakosság, és a sportegyesületek részéről is egyre nagyobb az igény, a létesítmények fejlesztésére.

Az elmúlt években a sport szempontjából a legfontosabb előrelépés, a létesítmények fejlesztése, az infrastrukturális feltételek javítása volt.

A mindenki számára elérhető rendszeres testmozgás, sportolás lehetősége, a sporthoz való hozzáférhetőség segítése az ingyenes sportesemények szervezésével, a sportolásra alkalmas közparkok, és a lakosság számra elérhető sportlétesítmények biztosítása által valósul meg.

Az Önkormányzat által közvetlenül nyújtott, pályázat alapú sporttámogatások lehetőséget biztosítanak a helyi sportszervezetek működésére, beleértve a sportegyesületek, utánpótlás nevelő műhelyek működését, óvodák, iskolák sporttevékenységét.

A közösségi sportparkok számának bővülésével összefüggésben a Sport Kft. partnerségben a Free Sport Parks gyűjtőportállal létrehozta a kerület Közösségi Sport oldalát, mely térképen is megmutatja hol vannak ezek a sportparkok, és milyen sportok űzhetők ott. <https://www.freesportparks.hu/ii-kerulet-budapest>

A legnépszerűbb eszközökön minden kerületi fitnesz és kondiparkban (Street Workout Park) található olyan QR-kódot tartalmazó matrica, amelynek segítségével az eszközök helyes, hatékony használatát bemutató videók érhetők el magyar és angol nyelven.

Az Önkormányzat, a lakosság részére ingyenesen elérhető sportprogramok megrendezését is támogatja. Minden évben megrendezésre kerül:

* a „Kaptató” utcai futó, gyalogló és kerekesszékes verseny,
* közösségi családi sportnapok (Pokorny Családi Sportnap, Hidegkúti Sportparádé)
* a közösségi sportparkokban rendezett programok, tanácsadás, bemutatók.

Heti rendszerességgel jelentkezhettek az érdeklődők Szt. Ferenc Kórház szakembereinek vezetésével tartott pulzusellenőrző kardiotúrákra is.

A Kerületben működő Kerület Kártya program számos sportlétesítményben biztosít kedvezményes sportolást.

A szenior korosztály aktív életmódját, az önkormányzat támogatásával megvalósuló ingyenes sportprogramok, közösségi programok is segítik.

* A Budapest Petanque SE-vel együttműködésben 2019-ben indult petanque („pétánk”) program, mely népszerű a kerületi idősek, a szenior korosztály körében.
* A Hűvösvölgyi Sakkiskola Sport Club szervezésében működő „nyílt” sakk klub a Szent Angéla Gimnáziumban.
* A Hid az Egészségért Egyesület „kocogó klubja” Panoráma és a Marczibányi téri Sportcentrumban.

A Kaptató utcai futóversenynek külön kategóriája a kerekes-székes futam, melyen jellemzően a Mozgássérült Emberek Rehabilitációs Központja csapata képviselteti magát.

A kerületben működő speciális igényeket is kielégítő oktatási intézmények a mozgássérült emberek rehabilitációjának keretén belül kerekes-székes asztalitenisz, kosárlabda, kerekesszékes floorball, illetve boccia sporttevékenységet is végeznek.

A kerületben működő Pool n’ Rol SE, táncegyüttesben együtt lépnek fel a súlyos testi fogyatékossággal élők, főként kerekes-székesek a mozgásukban nem korlátozott táncosokkal. A kerekes székes táncbemutatóikkal itthon és külföldön is népszerűsítik a nem mindennapi sportágat, céljuk, hogy szavak nélkül, pusztán a tánc nyelvén beszéljenek az integrációról, az esélyegyenlőségről.

Az esélyegyenlőségi célkitűzések egyik példamutató megvalósulása volt 2022. tavaszán, hogy először került megrendezésre a kerületben a fogyatékkal élők integrációját segítő „Esély Sportnap”, 7 szervezet közreműködésével.

**Összegzés:**

* **a II. kerületi epidemiológiai elemzés eredményeinek felhasználása az egészségügyi/szociális szolgáltatások tervezéséhez/szervezéséhez, közép és hosszú távú helyi szintű népegészségügyi stratégia kialakításához,**
* **prevenció –szűrővizsgálatok minden életkorban fontosak,**
* **a gyermekek egészséges táplálkozásának, egészséges életmódjának, sportolásának elősegítése,**
* **az egészségben eltöltött évek számának növekedésének elősegítése, szenior sport fejlesztése,**
* **esélyegyenlőség, közösségi sport rendezvények rendszeres megvalósítása,**
* **sportolási lehetőségek kommunikációja,**
* **a fenntartható környezet megteremtésében, a légszennyezettség csökkentésében, egészségmegőrzéshez: a kerékpáros, elektromos roller közlekedés úthálózatának és közlekedéskultúrájának a fejlesztése, a kerékpár mindennapi használati arányának a növelése indokolt.**

# V. Oktatás-nevelés, ösztöndíjak

## 5.1. Óvodai ellátás 2020 -2021. év

Az Önkormányzat legfőbb feladatai közé tartozik az óvodai ellátás biztosítása, amely kötelezettségnek a legmagasabb színvonalon kíván eleget tenni.

A kerületben 12 óvoda működik az önkormányzat fenntartásában, összesen 1764 férőhelyet biztosítva, valamint 27 magán-, egyházi és alapítványi óvoda és bölcsőde biztosít ellátást összesen 1203 fő gyermek számára.

Az elmúlt évek fejlesztéseinek eredményeképpen az önkormányzati fenntartású óvodák tekintetében a szolgáltatás eljutott arra a szintre, hogy minden óvodai nevelésre kötelezett kisgyermek részére óvodai férőhely biztosítható. Az átlagos csoportlétszám 22 fő.

## **5.2. Iskolai ellátás**

Az oktatás rendszere 2013. január 1-jétől jelentősen átalakult. A települési önkormányzatok által fenntartott köznevelési intézmények az óvodák kivételével állami fenntartásba kerültek. A működtetésüket továbbra is a települési önkormányzat látta el, 2017. január 1-jétől azonban az iskolák működtetése is átkerült a fenntartói feladatot ellátókhoz. Az ingatlanok a területileg illetékes tankerületi központ ingyenes vagyonkezelésébe kerültek.

Az Önkormányzat a fenntartói és működtetési megállapodás megkötésekor kötelezettséget vállalt arra, hogy a kerületben a tulajdonában lévő épületekben lévő, és az intézményekben megvalósuló speciális és a sokszínűséget biztosító programok fenntartását a jövőben anyagi erőforrásokkal támogatja, melynek összegét a mindenkori éves költségvetésében határozza meg.

Az intézmények az erdei iskolák, nyelvi táborok programjainak, művészeti, kulturális programok, rendezvények, valamint sport programokon való részvétel támogatására a szakmai bizottság által kiírt pályázatokon vehetnek részt.

Az általános iskolai és középiskolai létszámok alakulása az utóbbi 2 tanév adatai alapján:

2020-2021. tanévben: 341 osztályban 8354 fő

2021-2022. tanévben: 326 osztályban 8199 fő járt a Közép-Budai Tankerület fenntartásában működő intézményekbe.

Az óvodai és iskolai ellátáshoz szervesen kapcsolódó önkormányzati feladat a közétkeztetés feltételrendszerének biztosítása.

Az Önkormányzat és intézményei a szociálisan rászoruló gyermekek étkezését támogatja. A normatív vagy méltányosságból adható kedvezmények alapján étkezésben részesülő iskoláskorú gyermekek 35%-a legalább 50%-os kedvezmény támogatást kap, 13% térítésmentesen étkezik. A bölcsődékbe és az óvodákba járó gyerekek esetében 36% a térítésmentesen étkezők létszáma.

## 

## 5.3. Ösztöndíj pályázatok

Míg az óvodás, általános vagy középiskolás hátrányos helyzetű diákoknak számos kedvezmény áll a rendelkezésükre (étkeztetési vagy a gyermekek jogán igényelhető pénzbeli támogatások), addig a felsőoktatásban tanuló tehetséges gyermekek részére már kevesebb kerületi szintű támogatási lehetőség volt, ezért hiánypótló rendeletalkotásként a 2001. évben a felsőoktatásban továbbtanuló, vagy továbbtanulni kívánó, tehetséges gyermekek részére a kerületi **felsőoktatási ösztöndíj** rendszer került elfogadásra.

Az Önkormányzat 2019-ben **Hajós Alfréd Sport Ösztöndíjat** alapított a tanulmányi kötelezettségek teljesítése mellett, a kiemelkedő sporttevékenységet nyújtó tanulók elismerése és ösztönzése érdekében. Azösztöndíj célja, hogy segítse a kerületben élő azon sportolók felkészülését és versenyeztetését, akik általános és középiskolában nappali tagozaton folytatják tanulmányaikat, és valamely olimpiai sportágban kiemelkedő eredményt értek el. Évi 12 fő kiemelkedő sport teljesítményt nyújtó diák részesülhet a díjban.

A helyi rendeletekkel alapított ösztöndíj támogatásokon túl az Önkormányzat 2001-ben csatlakozott a Bursa Hungarica Felsőoktatási Önkormányzati Ösztöndíjpályázat rendszerhez.

Az ösztöndíjpályázatra azok a települési önkormányzat területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik felsőoktatási intézményben teljes, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

|  |  |  |  |  |  |  |
| --- | --- | --- | --- | --- | --- | --- |
|  |  | **Ösztöndíjpályázatok a II. kerületben** | | | | |
| **Támogatás jogcímei** | | **Jogosultak /részesíthetők/ köre** | **2020. év nyertes pályázók/fő** | **2020. év**  **összes támogatás/Ft** | **2021. év nyertes pályázók/fő** | **2021. év**  **összes támogatás/Ft** |
| **Közoktatási Tanulmányi Ösztöndíj** | | II. kerületi állandó lakhellyel rendelkező, kiváló tanulmányi eredményt (4,7-től) elérő tanulók (7.- 13. évfolyam), illetve a nevelő otthonban élők (4,0 átlagtól) akik megfelelnek a pályázatban kiírt feltételeknek | 18 | 1 800 e | 15 | 1 500 e |
| **Felsőoktatási Önkormányzati Ösztöndíj** | | II. kerületi állandó lakhellyel rendelkező, aki felsőoktatási intézmény hallgatója, és megfelel a pályázatban kiírt feltételeknek | 43 | 4 300 e | 34 | 3 400 e |
| **BURSA Hungarica Felsőoktatási Ösztöndíj** | | II. kerületi állandó lakhellyel rendelkező, aki felsőoktatási intézmény hallgatója, és megfelel a pályázatban kiírt feltételeknek | 33 | 1 650 e | 39 | 1 950 e |
| **Hajós Alfréd Sport Ösztöndíj** | | II. kerületi állandó lakhellyel rendelkező sportoló diák, aki 10-14 vagy 15-19 éves kor között van, és megfelel a pályázatban kiírt feltételeknek | 12 | 1 200 e | 12 | 2 400 e |
| **ÖSSZESEN:** | | **2021. ÉVBEN ÖSZTÖNDÍJ PÁLYÁZATBAN RÉSZESÜLT:** | **106** | **8 950 e** | **100** | **9 250 e** |

*Forrás: Intézményirányítási Osztály*

Évek óta tapasztalható tendencia volt, hogy a helyi rendeletek alapján adható tanulmányi ösztöndíjakra pályázatot benyújtók köre csökkent. Ennek oka lehet, hogy a rendeletek szerint az egy főre jutó jövedelem meghatározásának alapja a mindenkori minimál nyugdíj összegének meghatározott százaléka volt, amely összeg már több mint egy évtizede változatlan mértékű.

A minimálbér emelkedése, a családi kedvezmények igénybevételének lehetősége, az egy főre jutó jövedelmek összegének emelkedését is jelentette, így azok a tehetséges fiatalok, akik az ösztöndíjra szociálisan rászorultak lennének, nem tudtak pályázni.

A legutóbbi koncepció felülvizsgálatakor a rövid távú célkitűzések között szerepelt az, hogy az önkormányzati hatáskörben nyújtható ösztöndíjak jövedelmi értékhatárait szükséges felülvizsgálni.

A képviselő-testület a módosító indítványokkal egyetértett, így 2022. április 1. napjától új ösztöndíj rendeletek léptek hatályba. A szociálisan rászorultság értékhatára a továbbiakban nem a mindenkori minimál nyugdíj összegéhez igazodik, hanem mindenkori bruttó minimálbér 60%-a lett a továbbiakban az egy főre eső havi nettó jövedelem felső határa. Ezzel egyidejűleg emelkedett az elnyerhető ösztöndíj összege is: a tanulmányi ösztöndíj támogatás havi összege 5 000 Ft-tól 15 000 Ft-ra, míg a felsőoktatási ösztöndíj támogatás összege 50 000 Ft-tól 150 000 Ft-ig/ tanév emelkedett.

Az új szabályozások várható hatásaként nőhet a pályázók száma.

**Összegzés:**

* **az óvodai férőhelyek száma jelenleg elegendő,**
* **az intézmények felújítása, korszerűsítése folyamatos,**
* **továbbra is fontos a Közép-Budai Tankerülettel való együttműködés,**
* **az ösztöndíj-rendszer fenntartása,**
* **azon ösztöndíjak jövedelmi értékhatárai, amelyeknek megállapítása önkormányzati hatáskörben vannak, felülvizsgálatra kerültek.**

# VI. Gyermekjóléti ellátások

## 6.1. Gyermekek napközbeni ellátása

## 6.1.1.Bölcsődei ellátás

Az Önkormányzat a Gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 94. § (3) bekezdés a) pontjában foglalt kötelezettségének eleget téve a kerületben Egyesített Bölcsődék intézményhálózatának fenntartásával biztosítja törvényáltal előírt feladatát: a családban nevelkedő 20 hetes - 3 éves korú gyermekek napközbeni ellátását, szakszerű gondozását, nevelését, harmonikus testi-szellemi fejlődésének segítését és korszerű étkeztetését.

A bölcsődei férőhelyek száma: 444, melyből 390 gyermeket alapellátás,

54 gyermeket bölcsődei szolgáltatás (időszakos gyermekfelügyelet) keretén belül lát el.

**Gyermeklétszám alakulása 2021/2022. évre vonatkozóan**

**Alapellátás**: a 2021/2022. nevelési-gondozási évre jelentkezők száma: 297 fő, óvodába 197 fő gyermek ment, 188 fő gyermeknek sikerült a felvétel során férőhelyet biztosítani, az elutasítottak száma: 109 fő volt.

Erre a nevelési évre is jellemző volt a túljelentkezés, mely leginkább a Törökméz, Budagyöngye, Varsányi és a Hűvösvölgyi Bölcsődét érintette. A fentiek mellett – eltérően az előző évekhez - a jelentkezés során a Hidegkúti és a Hűvösvölgyi Bölcsőde népszerűsége növekedett.

A tavaszi gyermekfelvétel, valamint a fellebbezések során minden olyan kisgyermek helyet kapott a bölcsődékben, ahol a bírálatnál a törvényi elsőbbség, vagy a szülő munkába állása indokolta. A jogszabály értelmében a bölcsődei felvétel során előnyben kell részesíteni:

* a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll,
* a rendszeres gyermekvédelmi kedvezményre jogosult gyermeket,
* a három vagy több gyermeket nevelő családban élő gyermeket,
* az egyedülálló szülő által nevelt gyermeket,
* a védelembe vett gyermeket.

**Bölcsőde szolgáltatásai**

A családi nevelést támogató szolgáltatások a bölcsődei alapellátás prioritása mellett szervezhetők, ilyen szolgáltatás a kerületben a gyermekfelügyeleti csoport és a sószoba használata.

**Gyermekfelügyeleti Csoport**

A szolgáltatás a Budagyöngye és a Törökméz Bölcsődében működik. A csoportban a szülők elfoglaltsága idején biztosítják a játéklehetőséget a gyermekek számára. A szolgáltatást azon szülő vehetik igénybe, aki részmunkaidőben vagy alkalomszerűen dolgozik, otthoni munkát vállal, iskolába jár vagy Gyed, Gyes mellett különféle továbbképzésen, tanfolyamon vesz részt, vagy csak szeretné, ha gyermeke hasonló korú gyermekek társaságában töltsön el 1-1 napot. Ez idő alatt a gyermekek életkoruknak és fejlettségüknek megfelelő foglalkozásban részesülnek.

A csoport lehetővé teszi a testvérek együtt nevelkedését, elősegítheti a különböző korú gyermekek szocializációját, érzelmi és mentális fejlődését.

A két intézmény 34 férőhelyére is a túljelentkezés volt (75 fő) jellemző, így az igények itt meghaladták a felvehető létszámot.

**Sószoba**

Mind a hat tagintézményben megtalálható, a helyi tapasztalatok is alátámasztják a sószoba egészségre kedvező klímáját. Elsősorban a bölcsődébe járó gyermekek vehetik igénybe a szolgáltatást, de a Budagyöngye Bölcsődében használhatják a gyermekfelügyeletet igénylők is.

**A bölcsőde helye, szerepe a gyermekvédelmi rendszerben, intézményi kapcsolatok**

A bölcsődei gyermekvédelem fő feladata a prevenció, mely minden gyermekre és azok családjaira is kiterjed.

A veszélyeztetettségi okok között szerepelnek az egészségügyi (ételallergia, gyógyszerérzékenység, immunrendszeri gyengeség, megkésett beszédfejlődés), a családi helyzet (konfliktusok a családban, szülői elhanyagolás, nem megfelelő életvezetés) illetve az anyagi okok (alacsony jövedelem, nagycsaládosok, egyedülálló szülő) egyaránt. Bármely ok észlelésekor, fennállásakor a bölcsődei szakembereknek kötelességük a családoknak a megfelelő támogatást nyújtani. Amennyiben a családban olyan helyzet áll elő, hogy az adott bölcsődei szakember a kompetencia határon belül nem tud megfelelő segítséget nyújtani, vagy esetleg a szülő elutasítja azt, a Gyermekjóléti Szolgálat felé jelzéssel élhet az intézmény.

Sajnos évről-évre egyre több gyermek kap SNI státuszt, ők azok a gyerekek, akik az ép fejlődés ütemű gyerekeknél több figyelmet, törődést igényelnek, mely nagy terhet ró a velük foglalkozó szakemberekre. A legtöbb fejlesztésre szoruló gyermeket a Budagyöngye Bölcsőde fogadja, hiszen a gyógypedagógus szakemberek főként itt végzik fejlesztő tevékenységüket, de a Varsányi-és a Hidegkúti Bölcsődében is lehetőség van arra, hogy a Pedagógiai Szakszolgálat szakemberei helyben fejleszthessék a szakértői véleménnyel rendelkező gyermekeket.

Mindemellett olyan gyermekek is részesülhetnek a gyógypedagógus által helyben biztosítható preventív fejlesztésében - akik nem rendelkeznek szakértői véleménnyel -, de a szülővel történő egyeztetést követően szükséges, hogy korai fejlesztésben részesüljenek.

|  |  |  |  |  |  |  |  |
| --- | --- | --- | --- | --- | --- | --- | --- |
| **ALAPELLÁTÁS** | **Varsányi** | **Pasarét** | **Törökméz** | **Budagyöngye** | **Hidegkút** | **Hűvösvölgy** | **Összesen** |
| Férőhelyek száma | **48** | **84** | **86** | **40** | **72** | **60** | **390** |
| Óvodába menő gyerekek száma/fő: | **24** | **44** | **57** | **17** | **35** | **25** | **202** |
| Felvehető gyerekek száma/fő: | **25** | **46** | **52** | **18** | **37** | **26** | **204** |
| Jelentkezők száma | **51** | **50** | **79** | **35** | **41** | **41** | **297** |
| ebből felvéve/fő: | **24** | **43** | **48** | **16** | **34** | **24** | **190** |
| ebből elutasítva/fő | **25** | **7** | **27** | **17** | **8** | **17** | **92** |

A szakmai munka eredményét tükrözi bölcsődék feltöltöttségi, illetve kihasználtsági mutatói is. Feltöltöttségi adataink évek óta kiemelkedően jók, hiszen nagyon sokan jelentkeznek az intézményekbe, a kihasználtsági mutatók pedig tükrözik azt az elvet, hogy megelőzhető legyen a felsőlégúti és egyéb betegségek kialakulása.

Az alábbi két táblázatban látható a 2021.01.01. napjától 2021.12.31-ig (tárgyévre vetített adatok), illetve a 2020.09. 01. napjától 2021.08.30. napjáig (2020/2021. nevelési évre vetített adatok) a bölcsődei egységek férőhely, ill. kihasználtsági adatait**.**

**2021.01.01-től 2021.12.31-ig férőhely kihasználtsági adatok - 2021. tárgyév**



**2020.09.01-től 2021.08.31-ig férőhely kihasználtsági adatok - 2020/2021. nevelési év**



Forrás: Egyesített Bölcsődék

A fenti táblázat adatai szerint a bölcsődék feltöltöttsége 2021-ben átlag 92,21-os, a kihasználtság pedig 62,33-os volt. Ez éves szinten átlag 368,13 fő beíratott gyermeket jelentett az alapellátási csoportjainkban, ami jónak mondható, hiszen a nevelési-gondozási év végén sok gyermek ment el óvodába, és a megüresedett férőhelyeinkre bekerülő gyermekek beszoktatása a szakmai szabályoknak megfelelően került megvalósításra, azaz fokozatosan. A gyermekek beszoktatását nehezítette a Covid 19 járványhelyzet, így néhány család a beszoktatás megkezdését későbbi időpontra halasztotta, vagy az is előfordult, hogy visszavonták a férőhely iránti kérelmüket.

A megüresedett férőhelyek minél előbbi feltöltése érdekéven elsősorban az elutasított, illetve a fellebbezett családokat keresték meg újra a bölcsődék.

2021 januártól 2021 augusztusig a feltöltöttség 89,50%-os, a kihasználtság pedig 59,96-os% volt, ami azt jelenti, hogy a beszoktatási idő lezárulta után a gondozási év második felében nőtt a feltöltöttségi és a kihasználtsági mutató is.

A bölcsődék kiemelt figyelmet fordítanak arra is, hogy egyetlen felvételt nyert gyermeket se érhessen hátrány, az esélyegyenlőségi szempontok érvényesülhessenek, ezért a szülők a térítési díjkedvezményeket vehetnek igénybe.

A normatív vagy méltányosságból adható kedvezmények alapján a hat tagbölcsődében összesen, a beíratott gyermekek számához viszonyítva, (368 fő) a családok 53%-a fizet teljes összegű étkezési díjat, a gyermekek 47 %-ának az alábbi jogosultságok alapján térítésmentes az ellátása: rendszeres gyermekvédelmi kedvezmény alapján 1%, 3 vagy több gyermeket nevelő család esetében 23%; tartósan beteg vagy SNI gyermek jogán 8%; jövedelem alapján 14%; nevelésbe vett gyermekek alapján pedig 1 %.

A pandémiás időszak után különösen fontos cél a magyar anyanyelvű, valamint a két- vagy többnyelvű család esetében is a gyermekek nyelvi nevelésére, a gazdag, tiszta nyelvi környezet biztosítása, mely a versek, mesék, mondókák közvetítésével biztosítható.

A kerületben önkormányzati fenntartásban működő hat bölcsőde, valamint a magán-, egyházi és alapítványi intézmények együttesen nyújtott férőhelyeinek száma megfelel az Európai Unió azon elvárásának, miszerint a 0-3 éves korú lakónépesség 30%-ának kell napközbeni ellátási férőhelyet biztosítani.

Tapasztalatink azt mutatják, hogy ugyan a születések száma stagnál, de a bölcsődei igények száma nő, amíg a szülők éveken keresztül csak a második életévüket betöltött gyermekek elhelyezését igényelték, egy-két éve - éppen a nők munkába állásának elősegítésére bevezetett kedvezmények következtében - 1- ½ l éves gyermekek bölcsődei ellátását is kérik.

Az intézményrendszer azonban a kapacitásbővítés ellenére sem képes a bölcsődei igények teljes körű kielégítésére, így további beavatkozás, a férőhelyek bővítése szükséges.

2021 novemberében jelent meg a „Bölcsődei nevelés fejlesztése RRF-1.1.2-2021” pályázat, mely lehetővé teszi, hogy a települések pályázzanak új bölcsődei, mini bölcsődei férőhelyek létrehozására új ingatlan építésével, vagy meglévő ingatlan átalakításával, meglévő bölcsőde bővítésével. Az önkormányzat élve a pályázati lehetőséggel 2 helyszínen, 2 mini bölcsőde megvalósítására nyújtott be pályázatot.

Az egyik helyszín a Budapest, Jurányi u. 1-3. – Varsányi Irén u. 36. sz. alatti, a Fővárosi Önkormányzat tulajdonában lévő iskolaépület földszintjének egy részén kerülne kialakításra a mini bölcsőde 2 csoportszobával. A kialakítandó bölcsődei férőhelyek segítenék a vízivárosi bölcsődei igények teljesítését. A szomszédos Varsányi I. utcai bölcsődénk a legkisebb férőhellyel rendelkező intézmény, bővítésére nincs lehetőség. Az elutasított gyermek részére a Törökméz bölcsőde ajánlható fel. A bővítés megvalósulásával mind a Varsányi, mind pedig a Törökméz bölcsőde több gyermek elhelyezését tudná biztosítani.

A másik helyszín a Budapest, Völgy u. 31/b. Budapest Főváros II. Kerületi Önkormányzat tulajdonában lévő, jelenleg használaton kívül álló egykori lakóépület hasznosításával teremtődne meg, egy 1 csoportszobás mini bölcsőde kialakításával. A kialakítandó intézmény az 56; 56/A; 61 jelű villamosok vonalán lévő Hűvösvölgyi út 12/b. alatt található Budagyöngye Bölcsődébe jelentkező és férőhely hiányában elutasításra kerülő gyermekek elhelyezésében is megoldást nyújthat, mivel ezen szülők gyermekei, ha meg tudták oldani, akkor a Hűvösvölgyi mobil bölcsödébe kerültek elhelyezésre.

## 6.1.2. Egyéb napközbeni ellátási formák

Jelenleg munkahelyi vagy mini bölcsőde nem működik a kerületben, 29 db működési engedéllyel rendelkező családi bölcsőde, magánbölcsőde szerepel az engedélyező hatóság nyilvántartásában, melyek kiegészítik az önkormányzati fenntartású ellátórendszert.

## 6.1.3. Napközbeni gyermekfelügyelet

***(II. Kerületi Önkormányzat Család-és Gyermekjóléti Központja biztosítja)***

A családok a szolgáltatásról általában a védőnőtől, családsegítőktől, esetmenedzsertől, internetről, háziorvostól, bölcsődétől, óvodától, iskolától, valamint az Otthon Segítünk Alapítványtól értesülnek.

Gyakran előfordul, hogy a szülő vagy a gyermek betegsége miatt kérik a segítséget, de gyakori az ikerszülések esete is. A szolgáltatásban részesülő családoknál egyéb problémák is felszínre kerülnek az igénybevétel során, pl.: anyagi, mentális, párkapcsolati, gyermeknevelési vagy jogi.

Jellemző, hogy a szolgáltatást a családok egy része, akár két-három évre is igénybe veszi, de vannak olyan családok, akiknek csak pár hónapra szükséges a szolgáltatást biztosítani, mert sikerül rendezni a család életét befolyásoló nehézségeket.

|  |  |  |  |
| --- | --- | --- | --- |
| **Év/fő** | **2019.** | **2020.** | **2021.** |
| **Napközbeni gyermekfelügyelők száma** | **8** | **9** | **6** |
| **Együttműködés/család** | **29** | **18** | **7** |
| **Havi szinten/család** | **14-21** | **3-8** | **4-6** |
| **Havi szinten gyerekek száma** | **24-28** | **10-13** | **10-12** |

*Forrás: Család-és Gyermekjóléti Központ*

A 2020 és 2021 évi adatok nem hasonlíthatók össze az előző évek statisztikai adataival, hiszen az adott járványügyi szabályozást figyelembe véve a napközbeni gyermekfelügyelők bizonyos időszakokban nem járhattak ki a családokhoz. A szülők nagy része otthonról dolgozhatott, így sokan meg tudták oldani a gyermekek felügyeletét.

Nehézséget jelent az, hogy a szolgáltatás népszerű a lakosság körében, további bővítésére is lenne igény, de nehéz munkaerőt, gyermekfelügyelőket találni a feladatra.

## 6.2. Átmeneti gondozás

A gyermekek és a családok átmeneti gondozását az önkormányzat ellátási szerződések megkötésével biztosítja a kerület lakosainak. Az átmeneti ellátást legfeljebb 12 + 6 hónapra vehetik igénybe a rászorulók.

A 0-12 éves korú gyermekek átmeneti ellátását a Fehér Kereszt Kiemelten Közhasznú Egyesület biztosítja a helyettes szülői hálózatán keresztül.

2014. június 1-jétől a Budapest Főváros VIII. Kerület Józsefvárosi Önkormányzat fenntartásában működő Józsefvárosi Szociális Szolgáltató és Gyermekjóléti Központ Gyermekek Átmeneti Otthona (1089 Budapest, Szentkirályi u. 15.) látja el a 0-18 éves korú gyermekek átmeneti ellátását.

Ellátási szerződés alapján a Magyar Protestáns Segélyszervezet Családok Átmeneti Otthonban és a Jó Pásztor Nővérek Kongregációja által fenntartott Jó Pásztor Anyaotthonban van lehetőség átmeneti gondozást biztosítani a családok részére.

Az intézmények éves beszámolói alapján az utóbbi években bekerülő családok jelentős része több problémával kénytelen szembe nézni, egyre nehezebb sorsú családok kerülnek az otthonba. Legfőbb probléma az anyagi erőforrások hiánya, de legalább ilyen nagyságrendű probléma a családi háttér, a természetes segítő kapcsolatok hiánya. (pl.: egyedül álló anya több gyermekkel, férj, élettárs, szülői háttér hiánya.), az albérletek megszűnésének legfőbb oka a családok fizetésképtelenné válása.

Már a felvétel időszakában látható, hogy a gondozási idő letelte utáni lakhatásuk biztosításához jelentős erőforrásokat kell/kellene mozgósítani.

Egyre nagyobb létszámban jelennek meg az intézményekben pszichiátriai beteg felnőttek, illetve középsúlyos fogyatékossággal élő szülők is, akiknek ellátása, a gyermekeik nevelésében való támogatás az intézmények munkatársaitól fokozott szakmai munkát igényel.

Jellemző az alacsony iskolai végzettség és a munkaerő piaci tapasztalat hiánya is.

A gyermekek átmeneti gondozása bizonyos esetekben kiváltható volt kollégiumi elhelyezéssel, elsősorban a Tapolcsányi és a Káldor Miklós Kollégiumban.

Összegzésként elmondható, hogy a gyermekek és a családok átmeneti ellátása a jogszabályi előírásoknak megfelelő, az igénybe vételek száma a családok átmeneti otthonaiban nem növekedett az előző évhez képest, viszont minden krízishelyzetbe került család ellátásban részesült, a kerületi szakemberek együttműködése a feladatok ellátását biztosító intézmények szakembereivel a szakmai kompetencia határok betartásával, jól működik. Az átmeneti ellátások biztosítása különösen fontos a hajléktalanná válás megelőzésében is.

**Összegzés:**

* **a gyermekek napközbeni ellátása teljes körű,**
* **a bölcsődei férőhelyek száma a benyújtott és nyertes pályázatok alapján nőni fog,**
* **az átmeneti ellátásnak biztosítása minden kérelem esetében teljesült,**
* **az átmeneti ellátások biztosítása különösen fontos a hajléktalanná válás megelőzése szempontjából,**
* **a kerületi lakhatási koncepció kidolgozása a hátrányos helyzetű, lakhatási krízisben lévő családoknak, egyéneknek.**

# VII. Személyes gondoskodás

## 7.1. Családsegítés és gyermekjóléti szolgáltatás

*( A gyermekjóléti és gyermekvédelmi éves összegzések:* [*https://masodikkerulet.hu/rendeletek-szabalyzatok/szabalyzatok*](https://masodikkerulet.hu/rendeletek-szabalyzatok/szabalyzatok)

**Helyzetkép**

Kerületünkben a család- és gyermekjóléti szolgáltatást a Budapest Főváros II. Kerületi Önkormányzat Család-és Gyermekjóléti Központja (1027 Budapest, Horvát utca 2-12.) biztosítja.

A szolgáltatások igénybevétele önkéntesen vagy a Szt., és Gyvt. által meghatározott észlelő-és jelzőrendszer tagjai által küldött jelzések alapján történik.

Az intézmény tevékenysége során három szolgáltatási elemet biztosít:

1. Család-és Gyermekjóléti Szolgálatot:

* Általános személyes segítő szolgáltatás
* Speciális szolgáltatások:
  + *hátralékkezelési tanácsadás*
  + *munkavállalási tanácsadás*
* Általános gyermekjóléti szolgáltatás
* Veszélyeztetettséget észlelő-és jelzőrendszer működtetése

1. Család-és Gyermekjóléti Központot:

* Hatósági intézkedésekhez kapcsolódó feladatok
* Tanácsadói tevékenységek
* Speciális szolgáltatások:
* *óvodai és iskolai szociális segítés*
* *kapcsolattartás biztosítása*
* *kórházi-egészségügyi szociális munka*
* *készenléti szolgáltatás*
* *utcai szociális munka*

1. Napközbeni gyermekfelügyelet (Gyermekek napközbeni ellátása)

A szociális segítő munka a kapcsolatra, a bizalomra, a személyes jelenlétre épül, ezt a kommunikációt továbbra is akadályozta a járványhelyzet. Több család külön kérte az online vagy telefonos kapcsolattartási lehetőségek alkalmazását, kerülve a személyes találkozást.

A szakmai együttműködések, valamint egyéb szakmai programok szervezése sem a 2020. évben sem a 2021. évben nem az előre látható tervekről és kivitelezésükről szólt, hanem az aktuális járványügyi helyzetre való azonnali megoldásokról, reagálásokról.

A veszélyhelyzet alatt a szakmai munka a kiadott Útmutatók, illetve a járványügyi szabályok figyelembevétele mellett valósult meg, az év egy részében a személyes találkozások csökkenése volt a jellemző. Amennyiben indokolt és megoldható volt továbbra is az online formákat részesítették a szakemberek előnyben, akár az ügyfelekkel történő kapcsolattartásról, megbeszélésekről, akár szakmai találkozókról, szolgáltatások igénybevételéről volt szó.

Akadályozta az esetkezelést az is, hogy a hivatali, így a gyámhivatali ügyintézés is lelassult, a gyámhivatal nem tartott tárgyalásokat. Ennek ellenére fontos volt, hogy a családokkal a kapcsolat megmaradjon, a segítő tevékenység folyamata ne szakadjon meg.

A legtöbb jelzés az elmúlt 3 évben a következő jelzőrendszeri tagoktól érkezett:

|  |  |  |  |  |
| --- | --- | --- | --- | --- |
| Darab | **2019. év** | | | |
| |  | | --- | | összes: **307** | | kiskorú: 242 | | nagykorú: 65 | | Rendőrségtől:  47 | Köznevelési intézménytől:  71 | Állampolgár, gyermek és felnőtt érdekeit képviselő társ. szerv:  27 | Járási hivatal gyámhivatalától:  48 |
| **2020.** **év** | | | | |
| összes: **384**  kiskorú: 283  nagykorú: 101 | Rendőrségtől:  89 | Köznevelési intézménytől:  44 | Állampolgár, gyermek és felnőtt érdekeit képviselő társ. szerv.:  33 | Járási hivatal gyámhivatalától:  86 |
| **2021. év** | | | | |
| összes: **423**  kiskorú: 317  nagykorú: 106 | Rendőrségtől:  107 | Köznevelési intézménytől:  71 | Állampolgár, gyermek és felnőtt érdekeit képviselő társ. szerv.:  33 | Járási hivatal gyámhivatalától:  70 |

*Forrás: Család-és Gyermekjóléti Központ*

A legtöbb jelzés a rendőrségtől és a köznevelési intézményektől érkezett. Ennek egyik lehetséges oka az elhúzódó járványhelyzet.

Az igazolatlan hiányzások mellett sokszor a jelzés okaként a nagyon magas, de igazolt hiányzások száma került feltüntetésre; illetve a gyermekek (és szülők) pszichés állapotának romlása; valamint az együttműködési készségük hiánya. Az esetek többségében szinte mindig megjelent a családon belüli konfliktus, szülők vagy partnerkapcsolatban élő személyek, családtagok között.

A kerületben az elmúlt évek legfőbb gyermekvédelmi problémái:

|  |  |  |
| --- | --- | --- |
| **Jelzett probléma szerinti bontás** | **ÖSSZ/db.** | **%** |
| Életvitel | **44** | **9,2** |
| Családi-kapcsolati konfliktus | **57** | **12** |
| Családon belüli bántalmazás | **125** | **26,3** |
| Elhanyagolás | **32** | **6,7** |
| Oktatási, nevelési elhanyagolás | **46** | **9,6** |
| Elhanyagolás felnőttre vonatkozóan (családi, intézményi) | **2** | **0,4** |
| Gyermeknevelési | **9** | **1,9** |
| Gyermekintézménybe való beilleszkedési nehézség | **0** | **0** |
| Magatartás, teljesítményzavar | **20** | **4,2** |
| Fogyatékosság, retardáció | **0** | **0** |
| Lelki-mentális, pszichiátriai betegség | **47** | **9,9** |
| Szenvedélybetegség | **11** | **2,3** |
| Egészségi probléma, egészségkárosodás következménye | **7** | **1,5** |
| Foglalkoztatással kapcsolatos | **0** | **0** |
| Anyagi (megélhetési, lakhatással összefüggő) | **6** | **1,3** |
| Ügyintézéssel kapcsolatos | **43** | **9,1** |
| Információkéréssel kapcsolatos | **11** | **2,3** |
| Egyéb | **15** | **3,2** |

*Forrás: Család-és Gyermekjóléti Központ*

Látható, hogy a családi-kapcsolati konfliktus és a családon belüli bántalmazás száma a legmagasabb. A 423 jelzésből 182 érkezett családi problémákkal kapcsolatban, ez a jelzések 38,3%-a.

A családok tekintetében magas a lelki-mentális, pszichiátriai betegségek miatt érkezett jelzések száma: az összes jelzések 9,9%. Az oktatási, nevelési elhanyagolás miatti jelzések száma 9,6% - ez az óvodai, iskolai hiányzásokat mutatja.

A szociális szakemberek a speciális szolgáltatások felajánlásával, nyújtásával tudnak hatékony segítséget nyújtani (pl. mediáció, jogi tanácsadás, családterápia, pszichológiai segítségnyújtás, óvodai és iskolai szociális segítés). Közreműködésükkel pszichológusi tanácsadás, családterápiát/családi konzultáció, mediáció/közvetítői eljárás, autogén tréning, fejlesztés, napközbeni gyermek felügyelet, különböző prevenciós programok, speciális gyermekjóléti szolgáltatások biztosíthatók az igénybe vevők részére. Amennyiben a járványhelyzet indokolta, illetve, ha az ügyfél kérte, online formában biztosította a szolgáltatásokat az intézmény. A mentálhigiénés csoportban végzett munkára egyre nagyobb az igény.

Nehezíti a feladat ellátást a fogadószobák hiánya.

Az alábbi ábra a 2014-tól – 2021-ig mutatja a hatósági intézkedés alá vont kiskorúak számát.

Összességében azonban az látszik, hogy az évek során hasonló esetszámmal dolgoznak az esetmenedzserek.

*Forrás: Család-és Gyermekjóléti Központ*

Speciális szolgáltatások:

**Kapcsolattartási Ügyelet**

2020-ban a kialakult járványhelyzetre tekintettel a kapcsolattartási ügyelet biztosítása átkerült az Erőd utcába, azóta is ott folyik a szolgáltatás.

2021-ben a kapcsolattartások biztosítására vonatkozóan több megkeresés érkezett a hatóságoktól. Sajnálatos módon, a megkeresésekre adott kapcsolattartási időre tett ajánlatokra– elsősorban a bíróságtól érkezettekre – több hónapos várakozást követően születik szabályozás. Több esetben újra kellett időpontot egyeztetni, ami nehézséget jelent, az is gyakori; hogy bár a szabályozás megtörtént, a felek vagy az egyik fél nem jelent meg a kapcsolattartásokon.

**Óvodai- és iskolai szociális segítő tevékenység**

Az óvodai- és iskolai szociális segítő tevékenység a kerületünkben minden óvodába, iskolába, kollégiumba járó gyermeket érint.

2021. évben az óvodai-és iskolai szociális segítő tevékenységet 15 fő végezte.

Összesen 87 intézmény és megközelítőleg 17 000 fő gyermek tartozik a kerületi ellátórendszerbe (fenntartótól függetlenül).

2021-ben a járvány miatt jelentősen növekedett az online térben végezhető tevékenységek száma. A tanév kezdetétől az intézmények ismét igényelték és lehetőség nyílt a személyes találkozásokra is. 2021-ben a tevékenység száma 5950 alkalom, és az összes elért szülő és gyermek 3877 fő volt.

*Forrás: Család-és Gyermekjóléti Központ*

A közoktatási intézményekben legjellemzőbb tevékenység 2021-ben is a konzultáció, a tanácsadás, az információnyújtás volt.

Egyéni munkaforma összesen 2139 alkalommal valósult meg.

A csoportfoglalkozások online térben és személyesen is történtek, összesen 512 alkalommal 118 csoportban, közösségi tevékenység 226 alkalommal történt.

Mentálhigiénés team-et összesen 296 alkalommal szerveztek a segítő szakemberek.

A megkeresések száma 70 volt.

*Forrás: Család-és Gyermekjóléti Központ*

Legjellemzőbb problématípusok ebben az évben: bullying, mentális nehézségek, beilleszkedési - magatartási problémák, elhanyagolás, bántalmazás, szülői konfliktusok, válás, fejlesztésre szoruló gyermekek szüleivel történő kommunikáció nehézségek, gyászfeldolgozás, részképesség zavar.

Az elmúlt évekhez hasonlóan továbbra is problémaként jelentkezett a családi-párkapcsolati konfliktus, kommunikációs nehézségek, elvált szülők közötti eltérő nevelési attitűdből származó feszültségek, gyermeknevelési kérdések, mentális zavar a családban, szülő – gyerek közötti konfliktus, érzelmek, szükségletek kifejezésének nehézsége, együttélési szabályok keretei, válás.

A család- és gyermekjóléti szolgáltatást nyújtók körében a hatályos gyermekvédelmi jogszabályok alapján 2021. július 1-jével bevezetésre került a Gyermekeink védelmében elnevezésű informatikai rendszer (Továbbiakban: GYVR). Az alkalmazása kötelező a gyermekek veszélyeztetettségének kezelésére, megszűntetésére irányuló szociális segítő tevékenység végzésének dokumentálására.

A rendszer használatára való átállás is jelentős előkészületet kívánt az érintett munkatársak (családsegítő, esetmenedzser, jelzőrendszeri felelős/tanácsadó, asszisztens, szakmai egységvezetők, intézményvezető) részéről, mivel a regisztráció ügyfélkapun keresztül zajlott.

A GYVR használatát nehezíti, hogy a mai napig nem teljes és nem minden tevékenységre kompatibilis, számos rendszerhibát tartalmazó a program. Ugyanakkor minden gyermekveszélyeztetésről érkező jelzést, már a GYVR-ben kell rögzítenie a szolgálat családsegítő munkatársainak és minden feltárás során tett lépést, kapcsolatfelvételt, megszerzett információkat itt kell rögzítenie.

A GYVR alkalmazásának a megtanulása, a hibáiból adódó elakadások, a veszélyhelyzetből következő feszültségek együttesen nagymértékben megterhelték/megterhelik az esetvivő munkatársakat (családsegítő, esetmenedzser).

***Fejlesztési tervek***

Továbbra is hiányként jelenik meg, hogy a Hűvösvölgy, Máriaremete, Pesthidegkúti részen lakó gyermekek és fiatalok számára nincs olyan közösségi tér, ahol szabadidejüket hasznosan tudnák eltölteni, így a Hűvösvölgyi villamos végállomás környékén csoportosulnak, és könnyebben vesznek fel deviáns viselkedési formákat. Ezt igazolják a rendőrségi jelzések és az utcai szociális munkát végzők felderítő tevékenysége során tapasztalt megfigyeléseik.

**Összegzés:**

* **Pesthidegkúton közösségi tér létrehozásának vizsgálata,**
* **prevenciós lehetőségek további fejlesztése az oktatási intézményekben,**
* **szakma –ágazatközi megbeszélések összegzésének fontossága.**

# VIII. Személyes gondoskodást nyújtó ellátások

**(étkeztetés, házi segítségnyújtás, idősek nappali /demens ellátása, jelzőrendszeres házi segítségnyújtás, idősek átmeneti ellátása)**

Az alapszolgáltatások megszervezése és biztosítása kiemelt feladata a településeknek, így e feladatok teljesítése hangsúlyozottan szerepel az ágazati jogszabályokban is. A szolgáltatásokkal biztosítható, hogy a szociálisan rászoruló személyek a saját otthonukban, lakókörnyezetükben kapjanak segítséget önálló életvitelük fenntartásához, egészségi és mentális állapotukból vagy más okból származó problémáik megoldásához, elkerülve vagy késleltetve azt, hogy az intézményes bentlakásos ellátási formákat kelljen igénybe venni.

Országosan ismert tendencia a társadalom idősödése (az időskori életszakasz kitolódása, az igen idősek számarányának növekedése), az idősgondozás lehetséges ellátottjainak száma a kerületben is nő, így nemcsak a jelenlegi ellátások kapacitását szükséges növelni, hanem újabb ellátási formák bevezetésére is egyre nagyobb igény van.

Az Szt. 1993. évi hatályba lépése óta számos jogszabályi változás történt, de már régóta nem tudja követni a szociális ellátásokat igénylő, idős koruk, betegségük, fogyatékosságuk miatt segítségre szoruló személyek valós igényeit. A szociális ágazat sokféle elképzeléssel, koncepcióval fordult már a jogalkotókhoz, ez idáig kevés eredményt sikerült országosan elérni.

A kerületi önkormányzat számos önként vállalt feladat biztosításával segíti az időseket, ezen túl az alábbiakban röviden felvázoljuk az elkövetkező évek alapszolgáltatásainak lehetséges fejlesztési irányait is.

**Helyzetkép**

A komplex gondozás érdekében az alapszolgáltatásokat és gondozóházi szakosított ellátást (2021. december 1-jéig) biztosító gondozási központok együttműködnekaz ellátási területen lévő szociális, gyermekvédelmi, oktatási, egészségügyi, intézményekkel, munkaügyi, érdekvédelmi, civil és társadalmi szervezetekkel.

A kerületben továbbra is 3 önkormányzati fenntartású gondozási központ (az I., II., és III. Számú Gondozási Központ), valamint ellátási szerződés keretében egy egyházi fenntartású gondozási központ (Magyarok Nagyasszonya Ferences Rendtartomány Gondviselés Háza Gondozási Központ és Idősek Klubja) látja el elsősorban az időseket, illetve az egészségi állapotuk vagy szociális nehézségeik miatt rászorultakat.

Az elmúlt két év értékelésénél nem hagyhatjuk figyelmen kívül az időseket leginkább veszélyeztető járványügyi helyzettel való megküzdéseket sem.

A pandémiás időszakban az ágazat valamennyi szereplője új, megoldandó feladatokkal szembesült.

Az első hetekben rendkívüli nehézséget okozott a védőeszközök, fertőtlenítőszerek beszerzése, az intézményekben néhány hétig rendelkezésre álltak a védőfelszerelések saját készletei, majd az eszközök, tisztítószerek fogyása után - *„piaci”* lehetőségek felkutatásával - mindent beszereztek az intézmények. Az Értelmi Fogyatékosok Nappali Otthona munkatársai textil maszkokat varrtak, ami a kezdeti időben nagy segítséget jelentett.

2020. áprilisától a védőfelszerelések megfelelő mennyiségben és minőségben rendelkezésükre álltak az intézményeknek, köszönhető ez főként a rendszeres önkormányzati beszerzésnek, illetve az intézmények 2020. novemberétől, időszakonként, a Szociális és Gyermekvédelmi Főigazgatóságtól is részesültek védőfelszerelésben.

A látogatások során tapasztalható volt a járványhelyzet negatív hatása. Az egyedül élő ellátottak körében még inkább felerősödött az elmagányosodás, a társadalmi elszigetelődés. A családtagok, közeli hozzátartozók látogatásának csökkenésével motiválatlanná, szorongóvá váltak, mentális és fizikai állapotuk jelentősen romlott. A fizikai jóllét romlása sok esetben az orvosi ellátás halogatásából is fakadt. A mentális hanyatlás hátterében a személyes kapcsolatok, megszokott társas rendezvények, programok elmaradása, illetve a hozzátartozókkal való személyes kapcsolat hiánya állt.

## 8.1. Az ellátást igénybe vevők számának alakulása

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Az ellátást igénybe vevők számának alakulása** | | | | | | | | | | | | |  | |
| **Év** |  | **Intézmények** | **Étkezés (fő)** | **Házi segítségnyújtás (fő)** | **Nappali ellátás (fő)** | **Alapellátás Összesen (fő)** | **Gyógytorna Masszázs (fő)** | **Jelzőrendszer (fő)** | **Gondozóház (fő)** | **Demens nappali ellátás (fő)** | **Közösségi szolgáltatás (fő)** | **Megállapodás**  **Összesen fő)** | |
| **2020. év** |  | I. sz. Gondozási | 153 | 130 | 64 | 347 | ---------- | 96 | 11 | ------- | --------- | 454 | |
|  | II. sz. Gondozási | 112 | 120 | 67 | 299 | ----------- | ----------- | ---------- | 7 | 39 | 345 | |
|  | III. sz. Gondozási | 130 | 50 | 38 | 218 | 24 | ---------- | --------- | ------- | ---------- | 242 | |
|  | Gondviselés Háza | 214 | 120 | 67 | 401 | ---------- | ----------- | ---------- | ------- | --------- | 401 | |
|  | 2020. Összesen | 609 | 420 | 236 | 1265 | 24 | 96 | 11 | 7 | 39 | 1442 | |
| **2021. év** |  | I. sz. Gondozási | 119 | 123 | 52 | 294 | ---------- | 95 | 8 | ------ | --------- | 397 | |
|  | II. sz. Gondozási | 96 | 108 | 60 | 264 | ----------- | ------------ | ------------ | 9 | 41 | 314 | |
|  | III. sz. Gondozási | 121 | 59 | 40 | 220 | 27 | ------------- | ----------- | -------- | ---------- | 247 | |
|  | Gondviselés Háza | 165 | 100 | 69 | 334 | ------------ | ----------- | ----------- | -------- | ----------- | 334 | |
|  | 2021. Összesen | 501 | 390 | 221 | 1112 | 27 | 95 | 8 | 9 | 41 | 1292 | |

*Forrás: Gondozási Központok*

Az **étkeztetést** az igénylők „békeidőben” helyben fogyasztással, elvitellel vagy kiszállítással vehetik igénybe. A járvány időszakában – néhány hónap kivételével – erre csak kiszállítással volt mód. Az „első hullám” időszakában némileg növekedett az étkeztetést igénylők száma (100-120 fővel), de a járvány helyzet enyhülésével visszaállt az előző évi igénybe vételi szint.

A **házi segítségnyújtás** esetében az igénybe vételi számok nem növekedtek, ennek oka, hogy ahol a hozzátartozók otthon dolgoztak, el tudták látni az időseket, illetve sokan féltek a vírustól, így egy ideig nem kérték az ellátás biztosítását.

A veszélyhelyzet ideje alatt a gondozási központok által nyújtott szolgáltatás során az idősek életének és egészségének védelme érdekében csak az önálló életvitel fenntartásához elengedhetetlen tevékenységek voltak elvégezhetőek, melyeket a lehető legkevesebb látogatási alkalomra és legrövidebb időtartamra kellett lecsökkenteni, a gondozási döntések az ellátottakkal, illetve a hozzátartozókkal egyeztetésre kerültek.

A házi segítségnyújtás biztosítása során, az országos tisztifőorvos által meghatározottak szerint volt kötelező a gondozóknak védőfelszerelés viselése és a fertőtlenítőszerek használata.

A gyógyszerkiváltás folyamata a veszélyhelyzet kihirdetése miatt egyszerűbbé vált, a patikák a gyógyszer kiadását a „felhőben” megjelenő adatok alapján teljesítették.

A bevásárlásokat úgy szervezték a gondozók, hogy minél kevesebb helyről kerüljön sor a beszerzésre, csökkentve ezzel az érintkezések számát. Nehézséget okozott az intézményeknek az időseknek bevezetett vásárlási sáv, a gondozóknak a korlátozásokhoz alkalmazkodniuk kellett, ezt rugalmas munkakezdéssel tudták ellensúlyozni. Speciális eljárásrendek kerültek kiadásra, amiben az ellátottak védelme éppúgy megjelent, mint a dolgozóké.

A lakossági (nem ellátotti) gyógyszerkiváltásokban minden szociális intézmény közreműködött, a vásárlási igényeket pedig a szociális intézmények összesítették, majd heti egy alkalommal a Klebelsberg Kultúrkúria munkatársai vásároltak, az intézmény újranyitásával ezt a feladatot átvették a gondozási központok.

A Covid járvány miatti kórházi ágyak felszabadítása következtében a szolgáltatásokba felvételre kerülő személyek nagy hányada kórházi ellátást igénylő állapotban került az intézményekhez. Gondozásuk nemcsak fizikailag nagyon megterhelő - a családtagoknak és a gondozónőknek egyaránt- hanem lelkileg is. (Sokszor 1-2 nap vagy hét után kell szembesülni a gondozóknak azzal, hogy az ellátott elhunyt.)

A kórházból hazaküldött fekvő betegek házi segítségnyújtásban való ellátásával nem pótolható a 24 órás kórházi ellátás, így a gondoskodás egy részét a családnak kell megoldani vagy más szolgáltató segítségét is igénybe kell venniük. A rossz egészségi állapotú vagy végstádiumban lévő betegek ellátása során a gondozónők munkáját nehezíti az is, hogy ezeknek a személyeknek a gondozása már speciális eszközöket igényelne.

**Idősek nappali ellátása**

2020. március 16-tól az egész országot érintő COVID-19 járvány miatt az idősek klubjai is bezárásra kényszerültek.

Ebben a helyzetben elengedhetetlen volt a mentális gondozás. Telefonon, vagy e-mail-ben tartották a kapcsolatot az intézményi munkatársak valamennyi ellátottal, különösen nagy figyelmet fordítottak azokra a klubtagokra, akik egyedül élnek, nincs, vagy nagyon távol laknak családtagjaik. Ha szükségét érezték az ellátottak, személyesen is meglátogatták őket. Ez a fajta segítségnyújtás nagymértékben hozzájárult ahhoz, hogy megmaradjon kapcsolatuk a külvilággal és kevésbé érezzék az izoláció, a magány, az egyedüllét negatív hatásait.

A járványhelyzet új módszerek kidolgozását is életre hívta. A frissítő gyógytorna rendkívül népszerű szolgáltatási elem, így a II. sz. Gondozási Központ megszervezte az online formában nyújtott gyógytorna szolgáltatást, hisz egyre több azon idősek száma, akik gyakorlottan kezelik az infokommunikációs eszközöket, így nem jelent gondot, az alternatív módon szervezett klubfoglalkozás létrejötte. Az innovatív szolgáltatási elemről a „Budai Polgár” hasábjain is megjelent tudósítás  <http://budaipolgar.hu/data/cms184296/BP_2021_03.pdf>

A nappali klubok újra nyitása után szembesültek a dolgozók azzal, hogy az idősek fizikai állapota sokat romlott a bezártság időszaka alatt, már egy kisebb séta is megterhelő volt számukra.

**Demens személyek nappali ellátása**

A 2021-es évet – hasonlóan az előzőhöz- jelentősen meghatározta, befolyásolta a COVID19-vírus okozta világméretű járványhelyzet. 2020. december 12-től 2021. június 6-ig szünetelt ez a nappali ellátási forma is.

A tavalyi év több hónapos vírushelyzet miatti zárva tartása a hozzátartozóinkat is jelentősen próbára tette, a júniusi nyitásig telefonon tartották a szakemberek a hozzátartozókkal a kapcsolatot, és bátorítást, tanácsokat vagy csupán meghallgatást biztosítottak számukra. Emellett, ha a család élethelyzete miatt elengedhetetlenül fontos volt, az intézmény megszervezte az otthoni pár órás felügyeletet és foglalkoztatását. 1 fő részére heti 2-szer, egy másik ellátott részére pedig naponta 3 órás felügyeletet és foglalkoztatást biztosítottak az ellátott otthonában, mely nagyon nagy segítséget jelentett e családokban.

A zárás alatt sajnos több ellátott állapota jelentősen romlott, illetve 3 személy elhunyt ezen időszak alatt. A júniusi nyitás után az alapoktól kellett újraépíteni az ellátást, kezdetben naponta csak 2-3 fő jelenlétével. A nappali ellátást segíti, hogy azok, akik nem tudják behozni a hozzátartozójukat, az intézmény által bérelt kisbusszal közlekedhetnek.

**Jelzőrendszeres házi segítségnyújtás**

A jelzőrendszeres házi segítségnyújtást a II. kerület közigazgatási területén az I. Sz. Gondozási Központ látja el. (A magánszolgáltatók kerületi jelenlétéről nincsenek adataink.)

A jelzőrendszeres házi segítségnyújtást főleg egyedül élő időskorúak, idős házaspárok (akiknek egészségi állapota indokolja a szolgáltatás folyamatos biztosítását), mozgásfogyatékossággal élők veszik igénybe. A készülék kihelyezésének feltétele a szociális rászorultság vizsgálata, az együttműködési hajlandóság és a háziorvos javaslata.

2010. évtől nem kötelező önkormányzati feladat a jelzőrendszeres házi segítségnyújtás, de a feladatot a Slachta Margit Nemzeti Szociálpolitikai Intézettel évente megkötendő szerződés útján továbbra is biztosítja az Önkormányzat. A szolgáltatást 2019. májusától az S.O.S. Központ Kft. diszpécserszolgálati közreműködésével, új, az előző készülékekhez képest sokkal korszerűbb és modernebb eszközökkel nyújtja az intézmény.

Az ellátást igénylők számának növekedése miatt folyamatosan 20-30 fő szerepelt a várólistán, a bővítésnek határt szabott, hogy 80 db készülékre volt működési engedélye az intézménynek.

Az ellátás bővítésének személyi és tárgyi feltételeinek megteremtése után 2022. január 1-jétől az I. sz. Gondozási Központ megkapta a 120 db készülékre szóló engedélyt, ezzel sikerült felszámolni a várólistát.

**Idősek átmeneti ellátása - gondozóház**

Az intézmény évek óta fennálló infrastrukturális hiányosságai a veszélyhelyzet ideje alatt még hangsúlyosabbá váltak a gondozóházi részlegben. A gondozottak bezártság érzése – különösen látogatási és kijárási tilalom idején – fokozódott.

Az épület műszaki paraméterei nem tették lehetővé a bővítést, az átalakítást, vagy az akadálymentesítést, ezért a Képviselő-testület 2021 szeptemberében döntött arról, hogy az időskorúak gondozóházi ellátását 2021. november 1. napjával kezdődően, szerződés útján a XI. kerület Újbuda Önkormányzattal kötött megállapodással biztosítja. A szerződés kötésével az idősek átmeneti ellátásának megfelelő, szakmailag magas színvonalú, a gondozottak részére előnyös feltételekkel történő szolgáltatást nyújt, ezzel párhuzamosan az I. sz. Gondozási Központban ez a szolgáltatás 2021. december 1. napjától megszüntetésre került.

A megállapodás értelmében az Újbudai Idősek Háza 4 férőhelyen biztosítja a II. kerületi lakóhellyel rendelkező ellátást igénylők részére az időskorúak gondozóháza feladat ellátását.

## 8.2. Az ellátottak életkor és nem szerinti bemutatása

|  |  |  |  |  |  |  |  |
| --- | --- | --- | --- | --- | --- | --- | --- |
| I. sz. Gondozási | | | **Az ellátottak életkor és nem szerinti bemutatása** | | | | |
| II. sz. Gondozási | | |
| III. sz. Gondozási | | |
| Gondviselés Háza | | |
| Nemek | Életkor | 2020. év | | | 2021. év | | |
| Étkeztetésben részesül (fő) | Házi segítségnyújtásban részesül (fő) | Nappali ellátás (fő) | Étkeztetésben részesül (fő) | Házi segítségnyújtásban részesül (fő) | Nappali ellátás (fő) |
| Férfi | 0 – 5 éves | 0 | 0 | 0 | 0 | 0 | 0 |
| 6 – 13 éves | 0 | 0 | 0 | 0 | 0 | 0 |
| 14 – 17 éves | 0 | 0 | 0 | 0 | 0 | 0 |
| 18 – 39 éves | 9 | 1 | 0 | 5 | 0 | 0 |
| 40 – 59 éves | 22 | 5 | 0 | 21 | 6 | 0 |
| 60 – 64 éves | 4 | 2 | 1 | 7 | 0 | 1 |
| 65 – 69 éves | 16 | 2 | 4 | 9 | 4 | 4 |
| 70 – 74 éves | 30 | 6 | 9 | 29 | 4 | 7 |
| 75 – 79 éves | 26 | 11 | 10 | 26 | 9 | 10 |
| 80 – 89 éves | 40 | 23 | 10 | 37 | 24 | 8 |
| 90 – x éves | 14 | 19 | 5 | 14 | 13 | 4 |
| Férfi összesen | 161 | 69 | 39 | 148 | 60 | 34 |
| Nő | 0 – 5 éves | 0 | 0 | 0 | 0 | 0 | 0 |
| 6 – 13 éves | 0 | 0 | 0 | 0 | 0 | 0 |
| 14 – 17 éves | 0 | 0 | 0 | 0 | 0 | 0 |
| 18 – 39 éves | 5 | 1 | 0 | 5 | 1 | 0 |
| 40 – 59 éves | 19 | 6 | 1 | 20 | 6 | 1 |
| 60 – 64 éves | 10 | 1 | 4 | 9 | 3 | 4 |
| 65 – 69 éves | 29 | 6 | 11 | 28 | 10 | 8 |
| 70 – 74 éves | 35 | 15 | 35 | 32 | 11 | 29 |
| 75 – 79 éves | 53 | 35 | 41 | 51 | 39 | 48 |
| 80 – 89 éves | 87 | 126 | 64 | 83 | 115 | 62 |
| 90 – x éves | 37 | 73 | 15 | 35 | 69 | 14 |
| Nő összesen | 222 | 263 | 171 | 263 | 254 | 166 |
| Férfi - Nő Összesen | | 383 | 332 | 210 | 411 | 314 | 200 |

*Forrás: Gondozási Központok*

A fenti táblázat életkori adataiból kiolvasható, hogy a szociális alapszolgáltatásokat főként az idős, a 80 év feletti női ellátottak kérelmezik. A két év adatainak összevetése alapján minden ellátás igénybe vételénél kétszeres, vagy akár három-négyszerese a női igénybe vevő (nappali ellátás), mint férfi.

Az adatok igazodnak ahhoz az országos és nemzetközi tendenciához is, hogy a nemek, korcsoportok szerinti megoszlását vizsgálva már a középgenerációtól kezdve jelentősen több a nők száma.

Az ellátottak magas életkorából adódóan egyre több a demencia kórképben szenvedő gondozott, akik ellátásához speciális ismeret és szakértelem szükséges az őket gondozó személyzet részéről.

Családi állapotuk szerint többnyire özvegyek, az ellátottak többsége magányosan élő idős ember, akiknek jelentős része a legalapvetőbb ügyintézésben is a gondozók segítségére szorul. Gyakori, hogy az ellátott hozzátartozó hiányában a gondozót vagy a gondozási központot jelöli meg, mint hozzátartozót, a kórházba kerüléskor.

Az Idősek Klubját igénybe vevők között is évről évre gyarapszik a demencia kórkép előfordulása, ami miatt egyre inkább a gondozási, akár ápolási munka kerül előtérbe a klubban is. A klub programokat az ellátottak egészségi és mentális állapotához kell igazítani, egyénre szabottan az aktualitásokat is figyelembe véve kell szervezni a programokat. Ugyanakkor törekedni kell az egészségben eltöltött évek számának növelésére is, ezt szolgálhatják a klubok és az Idősügyi Tanács által szervezett „aktív időskort” elősegítő programok.

## 8.3. Az ellátást igénylők jövedelmi helyzetük alapján

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Az ellátást igénylők jövedelmi helyzetük alapján** | | | | | | | | | | | | | | | |
| Év | Jövedelmek | Étkezés (fő) | | | | Házi segítségnyújtás (fő) | | | | Alapellátás Összesen Intézmények (fő) | Jelzőrendszer (fő) | Gondozóház (fő) | Gyógytorna Masszázs (fő) | Demens nappali ellátás (fő) | Megállapodások összesen Intézmények (fő) |
|
| I.sz. Gond. Közp. | II.sz. Gond. Közp. | III.sz. Gond. Közp. | Gondviselés háza Idősek Otthona | I.sz. Gond. Közp. | II.sz. Gond. Közp. | III.sz. Gond. Közp. | Gondviselés Háza | I.sz. Gond. Közp. | I.sz. Gond. Közp. | III.sz. Gond. Közp. | II.sz. Gond. Közp. |
| 2020. év | 0-28 500 | 14 | 5 | 7 | 2 | 1 | 1 | 1 | 0 | 31 | 0 | 0 | 2 | 0 | 33 |
| 28 501-57 000 | 10 | 9 | 12 | 13 | 0 | 2 | 1 | 0 | 47 | 0 | 0 | 1 | 0 | 48 |
| 57 001-85 500 | 15 | 13 | 15 | 17 | 4 | 3 | 4 | 2 | 73 | 1 | 0 | 1 | 0 | 75 |
| 85 501-114 000 | 16 | 23 | 23 | 18 | 6 | 4 | 5 | 1 | 96 | 6 | 0 | 4 | 2 | 108 |
| 114 001-142 500 | 17 | 16 | 17 | 16 | 21 | 18 | 10 | 7 | 122 | 10 | 0 | 5 | 0 | 137 |
| 142 501- | 27 | 46 | 29 | 76 | 53 | 92 | 19 | 19 | 361 | 63 | 2 | 7 | 5 | 438 |
| **Összesen 2020.** | 99 | 112 | 103 | 142 | 85 | 120 | 40 | 29 | 730 | 80 | 2 | 20 | 7 | 839 |
| 2021. év | 0-28 500 | 15 | 3 | 7 | 2 | 1 | 0 | 1 | 0 | 29 | 0 | 0 | 3 | 0 | 32 |
| 28 501-57 000 | 6 | 7 | 12 | 13 | 0 | 3 | 1 | 0 | 42 | 0 | 0 | 1 | 0 | 43 |
| 57 001-85 500 | 10 | 14 | 17 | 17 | 2 | 4 | 4 | 3 | 71 | 2 | 0 | 1 | 0 | 74 |
| 85 501-114 000 | 13 | 22 | 23 | 18 | 5 | 6 | 3 | 1 | 91 | 7 | 0 | 3 | 2 | 103 |
| 114 001-142 500 | 12 | 16 | 20 | 16 | 16 | 15 | 12 | 9 | 116 | 8 | 1 | 0 | 3 | 128 |
| 142 501- | 24 | 34 | 35 | 76 | 55 | 80 | 19 | 29 | 352 | 63 | 2 | 11 | 4 | 432 |
|  | 80 | 96 | 114 | 142 | 79 | 108 | 40 | 42 | 701 | 80 | 3 | 19 | 9 | 812 |

*Forrás: Gondozási Központok*

Az ellátottak jövedelménél csak a 2021. évben újonnan felvett ellátottak esetében állt rendelkezésre hiteles adat, a többi igénybe vevő esetében a 2020. évi jövedelmekkel számolhattunk, tekintettel a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendeletben megfogalmazottakra, miszerint a már megállapított térítési díjakat nem lehetett módosítani, új térítési díjakat bevezetni,így a személyi térítési díjak felülvizsgálatára sem kerülhetett sor.

## 8.4. Az ellátásba bekerültek és kikerültek számának alakulása

|  |  |  |  |  |  |  |  |
| --- | --- | --- | --- | --- | --- | --- | --- |
| I. sz. Gondozási | | | **Az ellátásba bekerültek és kikerültek számának alakulása** | | | | |
| II. sz. Gondozási | | |
| III. sz. Gondozási | | |
| Gondviselés Háza | | |
| Év | Megnevezés | KIKERÜLÉS | | | | | BEKERÜLÉS |
| Exit (fő) | Saját kérés (fő) | Bentlakásos intézménybe kerülés (fő) | Egyéb (fő) | Kikerülés Összesen (fő) | Bekerülés Összesen (fő) |
| 2020. év | Házi segítségnyújtás | 80 | 32 | 10 | 28 | 150 | 147 |
| Étkeztetés | 50 | 118 | 16 | 120 | 304 | 277 |
| Nappali ellátás | 5 | 17 | 2 | 12 | 36 | 16 |
| Gyógytorna, masszázs | 2 | 0 | 0 | 2 | 4 | 2 |
| Jelzőrendszer | 8 | 2 | 4 | 2 | 16 | 16 |
| Gondozóház | 0 | 2 | 3 | 4 | 9 | 4 |
| Demens nappali ellátás | 1 | 0 | 1 | 7 | 9 | 5 |
| Közösségi szolgáltatás | 1 | 1 | 0 | 2 | 4 | 4 |
| 2020. Összesen | 147 | 172 | 36 | 177 | 532 | 471 |
| 2021. év | Házi segítségnyújtás | 83 | 19 | 26 | 52 | 180 | 162 |
| Étkeztetés | 69 | 30 | 21 | 45 | 165 | 113 |
| Nappali ellátás | 8 | 8 | 8 | 7 | 31 | 21 |
| Gyógytorna, masszázs | 4 | 0 | 0 | 4 | 8 | 7 |
| Jelzőrendszer | 4 | 4 | 5 | 2 | 15 | 15 |
| Gondozóház | 0 | 3 | 2 | 4 | 9 | 7 |
| Demens nappali ellátás | 6 | 0 | 2 | 0 | 8 | 6 |
| Közösségi szolgáltatás | 1 | 2 | 0 | 1 | 4 | 6 |
| 2021. Összesen | 175 | 66 | 64 | 115 | 420 | 337 |

*Forrás: Intézményi (gondozási központok) adatok*

A szolgáltatásból kikerülés okai között szerepel az elhalálozás, a bentlakásos intézménybe kerülés, illetve elköltözés vagy a nagyfokú egészségromlás miatt 24 órás segítő igénybe vétele miatti saját kérés.

Az elhalálozási adatokban a járványügyi helyzet miatt szerencsére nem következett be jelentős emelkedés, az elhalálozások okai között megemlítendő, hogy sajnos, sok esetben a nagyon idősek, vagy a súlyos végstádiumos betegek kerülnek be az ellátó rendszerbe.

2021. évben 64 fő kerülhetett be bentlakásos intézményekbe, mely az előző évben 36 fő volt.

A fővárosi fenntartású tartós elhelyezést biztosító intézményekben a férőhelyek száma nem nő, ez a továbbiakban is a várólisták hosszának növekedését eredményezheti.

A koncepció elkészítéséhez adatokat szolgáltatott a Fővárosi Önkormányzat Pesti Úti Idősek Otthona Felvételt Előkészítő Csoportja.

Az általuk vezetett nyilvántartásban csak a fővárosi fenntartású idősek otthonaiba várakozókat tartják nyilván, a magán vagy egyházi intézmények várólistáiról nem rendelkezünk adatokkal.

Az alábbi várakozókat tartják nyilván a II. kerületi lakosok tekintetében:

A 2020. évben 1 évnél kevesebb ideje várakozók számát a nyilvántartás már nem tartalmazza.

**Budapest II. kerületi - idősotthoni elhelyezésre várakozó - lakosok számának alakulása**

|  |  |  |
| --- | --- | --- |
| **Várakozási időszak** | **2020. év** | **2021. év** |
| 1 évnél kevesebb ideje várakozik | - | 80 |
| 1 éve | 20 | 51 |
| 2 éve | 42 | 33 |
| 3 éve | 7 | 4 |
| 4 éve | 9 | 7 |
| 5 éve | 16 | 9 |
| Összes várakozó száma/fő | 94 | 184 |

*Forrás: Felvételt Előkészítő Csoport*

A humán járvány megbetegedések miatt intézményenként eltérő mértékben, de 2020-ban és 2021 év egy részében nőtt a várakozási idő, mivel az intézményeknek külön férőhelyeket kellett fenntartaniuk az izoláció számára, ami azt jelentette, hogy az intézményekben élő lakók kórházból, illetőleg szabadságról való visszatérését követően biztosítani kellett az izolációs férőhelyen történő átmeneti elhelyezésüket, ezért az új lakók felvételének határt szabott az elkülönítés céljára rendelkezésre álló férőhelyek száma. Az új lakókat is átmenetileg izolálni kellett az osztályokon történő elhelyezés előtt, ezért is meghosszabbodott a várakozási idő.

Az, hogy melyik intézményben mennyi az átlagos várakozási idő, az függ attól is, hogy milyen típusú elhelyezést kért valaki, azt soron kívül kéri-e, milyen és mennyi üres férőhely áll rendelkezésre, van-e elegendő számú izolációs férőhely a várakozó által megjelölt intézményben, vagy telephelyen. A nagyobb férőhelyszámú otthonokban döntően gyorsabb az elhelyezés lehetősége, mint a kis létszámú otthonokban vagy telephelyeken. Ezekben az otthonokban előfordul, hogy akár egy hónapon belül is elhelyezést nyerhet a kérelmező, de fél vagy akár egy évet általában várni kell. Az átlagosnál magasabb ellátási színvonalat biztosító intézményekben a várakozási idő több év is lehet.

A bentlakásos idősellátás biztosítása nem önkormányzati feladat, ezért a férőhelyek alakulására kevés befolyása van a kerületnek. A fentiek miatt is fontos az – ami a szakmai irányelveket is követő – azon alapszolgáltatások fejlesztése, mely a valós, kerületi igényeken alapul.

8.5. Az elkövetkező 5 év időszakának fejlesztési tervei a II. kerületi idősek szociális alapszolgáltatásában**:[[5]](#footnote-5)**

Szükséges lenne, hogy felszámolásra kerüljenek az ellátási hiányosságok, vagyis, hogy egy átlátható, színvonalasan működő, mindenki számára hozzáférhető szolgáltatási rendszer jöjjön létre, amely eredményesen tudja segíteni az idős és beteg emberek ellátását.

Az eredményességet a személyes gondoskodás területén a rendelkezésre álló erőforrások és kapacitások lehető legjobb kihasználásával, minőségi, hatékony és magas színvonalú munkavégzéssel, szükségletalapú ellátórendszer kialakításával lehet elérni.

Egy megfelelőbb szociális szolgáltatási rendszer kialakításának feltétele, hogy az ellátottak szükségleteinek felmérésére építve dolgozzuk ki a szolgáltatásfejlesztési koncepciókat, stratégiákat és ehhez igazítva tervezzük meg a szükséges infrastruktúrát és erőforrásokat.

Azt, hogy melyek is ezek a szükségletek, azt a valós igények feltárásával, azaz a célcsoport megkérdezésével határozhatjuk meg, hiszen ők a legkompetensebbek ebben a kérdésben, megadva nekik ezzel a lehetőséget arra is, hogy hozzájáruljanak saját jövőjük alakításához.

A fentiek alapján készült egy felmérés, mely nem tekinthető ugyan reprezentatívnak, de a közös gondolkodást megalapozhatja.

A felmérésben 4 gondozási központból 208 fő házi segítségnyújtás ellátásban részesülő személy vett részt.

A választás azért esett a házi segítségnyújtásban részesülő ellátottakra, mert ők azok, akiknek élettere zömében az otthonukra korlátozódik, legtöbbjük nélkülözi a természetes támaszokat is. Nekik van a legnagyobb szükségük egy olyan magas színvonalú, a valós szükségletekre reagáló személyes gondoskodásra, amivel biztosítható, hogy minél tovább maradhassanak a saját otthonukban, megfelelő segítséget kaphassanak az önálló életvitelük fenntartásában, egészségi és mentális állapotukból vagy más okból származó problémáik megoldásában.

A felmérés alapján a következő szolgáltatási fejlesztésekre teszünk javaslatokat:

* **Idősek szállítása/kísérés** szolgáltatást a II. kerületi idősek és betegek részére térítési díj ellenében.

A szolgáltatás célja az igénybe vevő eljuttatása egészségügyi szolgáltatóhoz, egészségügyi intézménybe, közszolgáltatások, szolgáltatások, közösségi programok helyszínére, ha mindezek más módon nem oldhatóak meg, tömegközlekedést egészségi vagy fizikai állapota miatt nem tud igénybe venni az idős.

* **Otthoni gondozásra, ápolásra felkészítő program hozzátartozók részére és gyógyászati segédeszköz kölcsönzés, beszerzésben való segítségnyújtás**

Sok esetben szükség van a hozzátartozók aktív részvételére is az idős, beteg családtagról való gondoskodásban.

Azok a hozzátartozók azonban, akik aktívan rész kívánnak vállalni a feladatokból, gyakran azt tapasztalják, hogy minden igyekezetük ellenére, azért nem képesek azt a segítséget megadni szeretteinek, amire szükségük lenne, mert nem rendelkeznek az ehhez szükséges ismeretekkel, felszereltséggel, gyógyászati segédeszközzel.

Az otthoni gondozásra, ápolásra felkészítő programmal a gondozásban részt vevő hozzátartozóknak szeretnénk segítséget nyújtani, hogy az idős, beteg családtagjaik minél tovább maradhassanak otthonukban, a lehető legmagasabb életminőségben.

A program célja, hogy az érintettek családtagjai felkészülhessenek szakszerű, de speciális kompetenciát és szaktudást nem igénylő ismeretekre, s ha szükséges, ápolási és gondozási segédeszközök, felszerelések elhelyezésére és használatuk betanítására is legyen lehetőség.

A gondozásban résztvevő hozzátartozók oktatása, felkészítése történhet a házi segítségnyújtást végző gondozó által, amennyiben ez az ismeretanyag nem lenne elegendő, úgy a további oktatást a Szent Ferenc Kórház végezheti. Az otthoni ápolási szakmai felkészítés során lehetőség nyílik a gondozott speciális, személyre szabott szükségleteire irányuló ellátásra való felkészítésre is.

* **Mentális gondozás/tanácsadás**

A mentális támogatás a házi segítségnyújtás egyik eleme, de a szolgáltatás nyújtása során ritkán van elegendő idejük erre a gondozóknak. Mentális gondozás alatt nem egy egyszerű „csevegést” értünk, hanem mély, felkavaró, érzelmeket is megmozgató beszélgetést, interjút, amihez szakember szükséges. A mentálhigiénés kolléga hivatott arra, hogy eldöntse, szükséges-e további szakember bevonása a probléma kezeléséhez, vagy elegendő az ő szaktudása, illetve elegendő-e önkéntes bevonása, mert csak felolvasást, vagy baráti beszélgetést igényel a gondozott.

* **Információs pont működtetése**

Az információs pont segítségével az idősek segítséget, információt kapnának a kerületi szociális ellátórendszer működéséről, segítséget kaphatnak ahhoz, hogy milyen ügyben mely intézménytől kérhetnek segítséget.

* **Házi segítségnyújtás hét végére és munkaszüneti napokra való kiterjesztése**

Jelenleg a házi segítségnyújtást csak munkanapokon 8-16 óra között biztosítják az intézmények, ami az egyedül, természetes támaszok nélkül élő személyeknek nem elegendő. Ők általában rákényszerülnek arra, hogy „maszek” alapon is igénybe vegyék az ellátást.

A házi segítségnyújtás ilyen irányú bővítését meg kellene előznie egy szükségletfelmérésnek, ezt követően lehetne a munkaszüneti napokon való ellátás biztosítását megtervezni. A felmérés kérdései kitérnének a segítségnyújtás részleteire is.

* **Felügyelet biztosítása a házi segítségnyújtás keretében**

A házi segítségnyújtás keretében gyakran nem is a konkrét gondozási tevékenységek elvégzését szeretnék igényelni a rászorultak hozzátartozói, hanem csak néhány óra felügyeletet szeretnének családtagjaik részére akiket, e nélkül, nem lehet magukra hagyni. Így a rászorult családtagok gondozását vállaló hozzátartozók is tudnának egyéb ügyeik intézésére időt szakítani, miközben biztonságban tudhatják szeretteiket.

A felügyelet célja*:* az igénybe vevő lakó- vagy tartózkodási helyén, illetve a szolgáltatásnyújtás helyszínén lelki és fizikai biztonságát szolgáló, személyes vagy technikai eszközzel biztosított kontroll.

* **Gyógypedikűr**

Az idősek életében már nagy gondot jelent a kéz és lábápolás, ami a legtöbb esetben szakember tudását igényli, ezért a gondozók csak az egyszerű körömvágást végezhetik el, mivel a nem megfelelő beavatkozás súlyos következményekkel járhat.

* **Fodrász szolgáltatás**

A szolgáltatás főként a lakásukat már elhagyni nem tudó idősek, betegek vehetnék igénybe, hisz a nappali ellátásban részt vevő idősek sokféle szolgáltatásban részesülnek, míg az otthonukat elhagyni nem tudók nem, így ők is igénybe vehetnék a szolgáltatást megfizethető áron.

* **Gyógytorna**

A II. kerületben két magánszolgáltató által működik az otthonápolás, de a tapasztalataink szerint nem tudják időben és az igényekhez igazodó időtartamban biztosítani a gyógytornát. A III. sz. Gondozási Központ gyógytorna szolgáltatása csak a területükön élőket tudja kiszolgálni, ezért mindenféleképpen szükség lenne a másik három gondozási központ területét ellátó gyógytornászra is.

* **Gyógymasszázs**

A gyógymasszázs szorosan illeszkedik a gyógytornához, hiszen ezek a szolgáltatások nagyban felerősítik egymás hatását, de a gondozási központokon belül biztosított gyógymasszázst - hasonlóan a gyógytornához- csak azok tudják igénybe venni, akik még be tudnak járni a gondozási központba. Nagy szükség lenne erre a szolgáltatásra azoknak is, akiknek az állapotuk miatt az életterük az otthonukra korlátozódott, vagy ágyban fekvővé váltak. A hosszú ideje ágyban fekvő személyeknél az izomzat funkcióinak a rohamos hanyatlását gyakran már csak a gyógymasszázs tudja csökkenteni, a magánúton igénybe vehető szolgáltatást azonban nem tudja mindenki megfizetni.

* **Takarítás**

A házi segítségnyújtás feladat nevesíti a „takarítás” résztevékenységet, ez azonban csak az ellátottak közvetlen környezetére és az elengedhetetlenül szükséges feladatok elvégzésére korlátozódik.

A nagytakarítás (ablak, csempemosás, használaton kívüli szobák takarítása, stb.) valamint a nagyon időigényes feladatok, mint például a könyvszekrények, vagy a porcelánfigurákkal és egyéb dísztárgyakkal teli szekrények portalanítása kimarad, melyhez takarítót kell alkalmazniuk az ellátottaknak, vagy ezek a takarítási feladatok egyszerűen elvégzetlenek maradnak.

Sokszor kérnek ajánlást az idősek ezekre a feladatokra, azonban az intézmények nem tudnak segítséget adni, ha azonban az Önkormányzat, vagy az Intézmény szerződést kötne ilyen szolgáltatást végző céggel, az már valamilyen szinten garantálná a megbízhatóságot.

Az alapszolgáltatási fejlesztéseket az I. sz. Gondozási Központ koordinálná.

Az idősek otthonában történő gondozásának prioritása csak úgy lesz innovatív, újszerű, ha ehhez az egészségügyi ellátórendszer is valós partnere a szociális ellátó rendszernek. Az idősek digitális tudásának hozadéka lehet, hogy számos olyan okos eszközzel, korszerű gyógyászati segédeszközöz ismeretére, használatára meg lehet őket tanítani, mely az otthoni életvitelüket is segítheti.

**Összegzés:**

* a Covid-19 járvány leginkább az időseket érintette,
* az intézmények szolgáltatásainak megismertetése, információ nyújtása, a hozzáférhetőség biztosítása a kerületben élő időskorú lakosok számára,
* szociálpolitikán belüli területek, illetve a szociálpolitikához közeli ágazatok együttműködésének erősítése, fejlesztése,
* az alapszolgáltatások fejlesztésének 5 éves ütemezése,
* esélyegyenlőségi cél: az otthonukat elhagyni nem tudók alapellátásainak fejlesztése.

# IX. Fogyatékkal élők ellátása

Az Országgyűlés 15/2015.(IV7.) OGY határozatával elfogadta az Országos Fogyatékosságügyi Programot (2015–2025.).

A program 3. alapelve szerint: *„Teljes és hatékony társadalmi részvétel a fogyatékos személyeket érintő valamennyi államigazgatási intézkedés alapvető értéke és célja kell, hogy legyen annak biztosítása, hogy a fogyatékos emberek életútjuk minden szakaszában és minden területén másokkal azonos alapon élhessenek politikai, gazdasági és szociális jogaikkal a többség által igénybevett intézmények, szolgáltatások és ellátások által, közösségeik aktív, látható polgáraiként.”*

HELYZETKÉP

## 9.1. Fogyatékkal élő személyek statisztikai adatai a kerületben

Országos szinten is igaz az, hogy a fogyatékkal élő emberek számáról, szükségleteiről nem rendelkezünk pontos információkról, hiszen utoljára a 2011. évi népszámlálás, illetve a 2016. évi mikrocenzus adatai állnak rendelkezésre. Az adatok hiánya megnehezíti a célcsoportra szabott intézkedések, ágazati kezdeményezések tervezését, megvalósítását. Ugyancsak nehezíti a statisztikai adatokon alapuló tervezést az a szubjektív tény, hogy valaki a célcsoportba tartozónak vallja-e magát. Van olyan személy, aki az orvosi diagnózisa alapján is azt nyilatkozhatja magáról, hogy a diagnózisa nem akadályozza a mindennapi életben vagy munkavégzésében, míg mások, diagnózis nélkül is e csoporthoz tartozónak sorolják be magukat, a nyilatkozatuk alapján.

A KSH 2016-os mikrocenzusban[[6]](#footnote-6) megkérdezettek nyilatkozatai alapján a fogyatékkal élő személyek száma mintegy 80 ezer fővel, 408 ezerre csökkent az előző népszámláláshoz képest. 2011-ben a népesség 6,2%-a, 2016-ban 4,3%-a tartozott a fogyatékossággal élő lakossághoz.

A csökkenés okai között feltételezhetően meghatározó szerepet játszik az, hogy az egészségi állapothoz kapcsolódó szociális ellátások rendszere a vizsgált időszakban jelentős mértékben átalakult, megszűnt a rokkantsági nyugdíj, felülvizsgálták az érintettek munkaerőpiaci letőségeit, az idősebbek ellátását öregségi nyugdíjra váltották, valamint átalakultak az ellátórendszer jogosultsági feltételei. Az Országos Nyugdíjbiztosítási Főigazgatóság nyilvántartásában 2011-ről 2012-re közel 70 ezer fővel csökkent az egészségi állapottal összefüggő juttatásban részesülők száma.

A mikrocenzus adatai alapján országos szinten 2016-ban a fogyatékos népesség legnagyobb hányadát, csaknem felét a mozgássérültek tették ki. Itt is megfigyelhető azonban a változás, 2011-hez képest 16 százalékkal, több mint 30 ezer fővel csökkent a létszámuk. A gyengénlátók, a nagyothallók, a mentálisan sérültek, illetve a súlyos belszervi fogyatékosok csoportjai egyenként 34–67 ezer fős sokaságot alkotnak, akiknek a száma 13-17 százalékkal csökkent 2011-hez képest. Az értelmi fogyatékosok csoportja 25 százalékkal nőtt, 2016-ra meghaladta az 50 ezer főt. Dinamikája szerint az autisták esetében történt a legnagyobb növekedés, 2016-ban közel 9 ezer fő tartozott ehhez a csoporthoz, a 2011-ben nyilvántartottak közel duplája.

A továbbiakban hiányoznak azok a nagyobb létszámú csoportok tagjai a statisztikai adatokból, akik az ágazati jogszabályi módosítások után kerültek be a fogyatékkal élők csoportjának definiciójába, pl.: a pszichoszociális fogyatékossággal vagy a ritka betegséggel élő személyek.

A fogyatékossággal élők körében összességében a teljes népességhez hasonló módon kissé többségben vannak a nők, arányuk mindkét adatfelvételkor 53 százalék volt. Életkor alapján elmondható, hogy a fiatalabb korcsoportokban a férfiak, az idősebbekben a nők vannak többségben, ami szintén megegyezik a nemek korcsoportok szerinti megoszlásával a teljes népességen belül.

A fogyatékossággal élő lakosság 13 százaléka élt Budapesten, és itt következett be a legnagyobb, 27 százalékos csökkenés is a számokban.

A Magyar Államkincstár adatai szerint Budapesten 2020-ban összesen 29 139 fő részesült megváltozott munkaképességű személyek ellátásaiban, közülük 12948 fő nő és 16191 fő férfi. A II. kerületben ugyanezen adatok alapján összesen 641 fő, 263 férfi és 368 nő részesült az ellátásban.

*Megváltozott munkaképességűeknek járó ellátásban részesülő férfiak és nők száma (fő), II. kerület, 2011-2020. Forrás: KSH.*

A 2011. évi népszámlálás szerint a II. kerületi statisztikai adatok azt mutatják, hogy a lakosság 4,2 %-a vallotta magát fogyatékossággal élőnek, ami magasabb a budapesti 3,8 %-os átlagnál.

A fogyatékossággal élők nagyobb kerületi jelenlétének okai lehetnek a lakosság magas életkora, miután a fogyatékos személyek nagy része nem születésétől fogva sérült, demográfiai összetételükre jellemző az időskorúak magas száma, másrészt több, a kerületben lévő fogyatékossággal élőket ellátó bentlakásos intézmény jelenléte (MEREK, Sztehlo Gábor Evangélikus Szeretetszolgálat).

## 9.2. Az Önkormányzat ellátási kötelezettségének teljesítése

Az Szt. 86. § (2) bekezdése c) pontja alapján **a fogyatékos személyek nappali ellátása** kötelező önkormányzati feladat.

Az uniós irányelveknek megfelelően szerencsésen egybeesik az a kerületi törekvés is, mely szerint a fogyatékossággal élők esetében megfigyelhető, hogy a családok nem támogatják rászoruló hozzátartozójuk bentlakásos elhelyezését, hanem elsősorban otthon gondozzák őket. E cél megvalósításához működik a kerületben olyan szociális szolgáltató hálózat, amely segítséget tud nyújtani a családoknak, hogy a szakellátásba való bekerülés időszaka minél inkább kitolódjon.

Az ágazati jogszabályok szerint a fogyatékossággal élők ellátását vállaló nappali intézmények a szakmai programjukban meghatározhatják azt, hogy mely ellátotti csoportot tudnak ellátni, így a kerületben működő Értelmi Fogyatékosok Nappali Otthonának főként az enyhe, a középsúlyos és autista ellátottak a célcsoportja.

Az önkormányzat ellátási kötelezettsége azonban kiterjed mind a gyermekkorú, mind a halmozottan, súlyosan fogyatékos személyekre is, ezért a XI. Kerület Újbuda Önkormányzat fenntartásában működő Újbudai Szociális Szolgálattal történt szerződéskötés azt a célt szolgálja, hogy a 6-18 éves korú gyermekek, illetve azok az érintettek se kerüljenek hátrányba, akiket a kerületi intézmény nem tud ellátni.

A Budapest Főváros II. Kerületi Önkormányzat **Értelmi Fogyatékosok Nappali Otthona** (1028 Budapest, Hidegkúti út. 158.) jelenleg 19 főt lát el.

Az ellátottak életkori megoszlásuk alapján: 11 fő 18- 39 év közötti, 6 fő 40- 59 év közötti, 1 fő 60 éves, 1 fő 65-69 éves. Nemek szerinti megosztásban: 8 fő nő, 11 fő férfi.

*BNO-kód szerinti besorolásuk a következő:*

- Down szindrómával élő személy 6 fő

- Fragilis X szindróma 2 fő

- Mentalis retardatioval élő személy 7 fő

- autista 4 fő

Ebből:

- enyhe fokban értelmi fogyatékos személy 7 fő

- Középsúlyos fokban értelmi fogyatékos személy 6 fő

- súlyos fokban értelmi fogyatékos személy 6 fő

Az ellátást igénybe vevők számára szociális, egészségi, mentális állapotuknak megfelelő napi életritmust biztosító szolgáltatást nyújt, a helyi igényeknek megfelelő közösségi programokat szervez, helyet biztosít a közösségi szervezésű programoknak, csoportoknak.

Az ellátottak képviselői helyi, országos és nemzetközi szinten részt vesznek az önérvényesítő és közösségi érdekképviseleti munkákban. Az ellátást igénybe vevők számára egyéni fejlesztő programokra épülő gyógypedagógiai foglalkozást szerveznek.

A foglalkozásokon mindenkinek saját eszközhasználatot biztosítanak pl. laptopot, munkakönyveket, fejlesztő füzeteket, hangszereket, a kézműves, kreatív és művészeti foglalkozásokhoz adekvát anyag és eszköz használatot, - kiemelten figyelve az újrahasznosításra, környezetvédelemre.

A kerületi lakcímmel rendelkező 18 év alatti gyermekek vagy önellátásra nem képes (halmozottan fogyatékos) felnőtt korú fogyatékkal élők nappali ellátását a Budapest Főváros XI. Kerület Újbuda Önkormányzat fenntartásában működő **Újbudai Szociális Szolgálat** (1119 Budapest, Keveháza u. 6.) telephelyeként működő Kelenföldi Szociális Ház (1119 Budapest, Fejér Lipót utca 59.) intézménye biztosítja. Jelenleg 4 fő súlyos fokban értelmi fogyatékos kerületi ellátott van az intézményben.

A kerületben működő **Civitan Club Budapest-Help Egyesület**(1025 Budapest, Görgényi út 16.) szintén nappali ellátást, valamint lakóotthont működtet a kerületben, melyhez az önkormányzat az éves költségvetési rendeletében meghatározott támogatást biztosít.

Az Egyesület egész napos hasznos elfoglaltságot nyújt, védett munkahelyet biztosít a fiataloknak, valamennyi ellátott részmunkaidőben virágtermesztéssel, kertkarbantartással és kertépítéssel foglalkozik.

Az intézményi 24 fő ellátott közül 14 fő II. kerületi lakos. Súlyos értelmi fogyatékos 9 fő, enyhe fokban értelmi fogyatékos 5 fő. A Civitan kertészetben négy órás munkaviszonyban foglalkoztatott 12 fő, öt órás munkaviszonyban foglalkoztatott 2 fő.

A Civitan Club Budapest-Help Egyesület működteti a Civitan Lakóotthont (1028 Budapest, Gazda u. 86.) ahol jelenleg 7 fő értelmi sérült lakik.

Az ellátórendszer hiánya, hogy sok esetben információ hiánnyal küzdenek a hozzátartozók. A korai fejlesztéshez viszont mielőbbi orvosi diagnózis szükséges.

Pesthidegkúton található az ország egyetlen, 80-as években épült mozgássérült lakótelepe, amely hamarosan elveszítheti eredeti funkcióját. Az ötvenhárom lakásból kezdetben ötvenkettőben mozgássérültek éltek. Jelenleg ez a szám egyre csökkenő tendenciát mutat, mivel egy-egy mozgássérült lakó kényszerű intézetbe költözése vagy halála után nem fogyatékos személyek tulajdonába kerülnek a teljesen akadálymentes, de magántulajdonban lévő lakások. A lakótelepen működik és segíti, illetve foglalkoztatja mozgássérülteket, az Egalitás Alapítvány, de az alapítványnak nincs tőkéje ahhoz, hogy a környék ingatlanáraihoz igazodva kivásároljanak egy-egy eladó lakást.

## 9.3. KERÜLETI JÓ PÉLDÁK a fogyatékossággal élők és családjainak segítésére

* **korai fejlesztés**
* Az Önkormányzat által fenntartott intézményekbe (bölcsőde, óvoda) a szakértői bizottság kijelölésével kerülnek felvételre a korai fejlesztést igénylő gyermekek. A bölcsődében a korai fejlesztés, óvodák közül három intézmény alapító okiratában is szerepel, hogy elláthatnak integráltan nevelhető sajátos nevelésiigényű gyermekeket **(**autizmus spektrumzavar, SNI-s gyerekeket). A gyermekek a szakértői véleményben előírtak szerint részesülnek fejlesztésben, ezt elsősorban a kerületi gyógypedagógiai hálózat munkatársai, vagy az utazó gyógypedagógiai hálózat segítségével végzik.
* Az Önkormányzat 2021. júliusában pályázatot írt ki azon sajátos nevelési igényű gyermekek támogatására, akik különleges bánásmódot (nevelés-oktatást, fejlesztést) igényelnek. A pályázat célja szerint a támogatás a szakértői bizottság véleményében javasolt fejlesztést, különleges gondozás keretében történő nevelési intézményen kívül történő ellátás biztosítását, a nevelési intézményben biztosított ellátás kiegészítését, bővítését célzó fejlesztő foglalkozások, terápiák költségére, a szükséges fejlesztő eszközök vásárlására, vagy a szükséges diagnosztikai vizsgálatokra fordítható. Az elnyerhető támogatási összeg pályázatonként maximum bruttó 100.000,-Ft vissza nem térítendő támogatás volt. Az eddigi tapasztalatok azt mutatják, hogy az SNI-s gyermeket nevelő családoknak leginkább a fejlesztő foglalkozások és terápiák költsége jelenti a legnagyobb terhet.
* **támogató szolgálat működésének segítése**

A támogató szolgáltatás célja a fogyatékos személyek lakókörnyezetben történő ellátása, elsősorban a lakáson kívüli közszolgáltatások elérésének segítése, valamint életvitelük önállóságának megőrzése mellett a lakáson belüli speciális segítségnyújtás biztosítása révén. A szolgáltatások biztosítása a fogyatékos személyek speciális szükségleteihez igazodnak.

* 2009. január 1. napjától a támogató szolgáltatás biztosítása is kikerült a kötelezően ellátandó feladatok közül, de a „Szociálpolitikai keret” pályázati támogatás lehetővé teszi azt, hogy az Egalitas Alapítvány a Pesthidegkúti Mozgássérültek Lakótelepen (1028 Budapest, Len utca 17/a) az esti, kora reggeli és hétvégi időpontokban is személyi segítést nyújtson az ott élő 28 fő fogyatékossággal élő, illetve megváltozott munkaképességű embernek. A tapasztalatok szerint folyamatosan növekvő igény van ezekben az időpontban az ellátásra, a magukat korábban még ellátni tudó embereknek, a fogyatékosságukból és életkorukból adódó fizikai állapotromlásuk miatt egyre több segítségre van szükségük ahhoz, hogy otthonaikban önállóan tudjanak élni.

Szabad kapacitásuk erejéig akadálymentes szállítással segítik a második kerületben élő klienskörükön kívüli mozgásukban akadályozott embereket, amelyet a Városrészi Önkormányzat támogatásával tudnak megvalósítani.

* A 2020. évi Szociálpolitikai Keret pályázati időszak tematikája két új lehetőséggel bővült: a *fogyatékkal élők kommunikációját segítő programmal* valamint a *fogyatékkal élők* *mentálhigiénés segítése program* felhívással. A felhívás megjelent az Egységes Fogyatékosságügyi Információs Portálon is:

<https://www.efiportal.hu/hir/palyazati-felhivas-budapest-ii-keruletben-elok-szamara-biztositott-szocialis-gyermekjoleti-es-gyermekvedelmi-ellatasokhoz-kapcsolodo-programok-tam>

A pályázati felhívásra a Kézen Fogva Alapítvány nyújtott be programot, a pályázati időszakban 5 családnak nyújtott hiánypótló, térítésmentes család-és párterápiát, konzultációt.

* Az építményadóról és a magánszemélyek kommunális adójáról szóló 57/1996.(XII.23.) önkormányzati rendelet számos kedvezményt és mentességet nyújt a fogyatékkal élő adóalanyok részére.
* **társadalmi érzékenyítés**
* az iskolai osztályfőnöki órákon több civil szervezet (Mozgássérült Emberek Önálló Élet Egyesülete, Mozgássérült Célok Thetisz Megoldásban Alapítvány, Egalitas Alapítvány)

tart beszélgetést, találkozót a gyermekeknek, hogy szándékaik szerint ezzel segítsék a kölcsönös toleranciát, megbecsülést, nyitottságot a mozgássérült emberek iránt, hiszen ezek nélkül a sérült emberek integrációja elképzelhetetlen.

* az Értelmi Fogyatékosok Nappali Otthon ellátottjai rendszeresen részt vesznek az idősekkel együtt a „*Kortalanul kreatív*” évente megrendezésre kerülő képzőművészeti kiállításon, ahol a nagyközönségnek is bemutathatják művészeti alkotásaikat.
* A II. Kerületi Városfejlesztő Zrt. (továbbiakban: Zrt.) ügyfélszolgálati irodája rendszeresen kitelepül tízezres látogatószámú kerületi rendezvényekre (Kerület Napja, Föld Napja, Sportágválasztó, Hidegkúti Fesztivál, Családi Piknik).
* **Sport, kultúra, turizmus**
* Cél, hogy a kerületben megrendezésre kerülő sporteseményeken részt vehessenek a fogyatékossággal élők is, így például a Kerületi Kaptatón – kerekes székes futam is van. Ezen nyilvános rendezvényeken való részvétel nem csak eszköze az egészségmegőrzésnek, hanem az aktív pihenés és a társadalomba hatékony betagozódás egyik formája lehet, ezen kívül számos esetben rehabilitációs célokat is szolgálhat. (lsd. még 4.3. fejezet)
* A Szociálpolitikai Keret pályázat résztvevői közül többen pályáznak kulturális programokon való részvételekre, kirándulásokra vagy akár néhány napos nyaralásra is. A pályázat segítségével valósul meg olyan hátrányos helyzetű, valamint fogyatékkal élő gyermekek és családok nyári táboroztatása is, akiknek erre forráshiány miatt nem lenne lehetősége.

További hozadéka a pályázatoknak, hogy sikerült jó együttműködést kialakítani a pályázó civil szervezetekkel (Vass Miklós Egyesülettel, Egalitas Alapítvánnyal, Munkakör Alapítvány a Hallássérültekért, Mozgássérült Célok Thetisz Megoldásban Alapítvánnyal, Mozgássérült Emberek Önálló Élet Egyesületével, akik bekapcsolódtak a fogyatékkal élők munkacsoport megbeszéléseihez és értékes fejlesztési javaslatokkal éltek.

* **Foglalkoztatás**
* A Zrt. 2010. óta foglakoztatási programot hozott létre és működtet, korábban a Mozgássérült Emberek Rehabilitációs Központjával (továbbiakban: MEREK) együttműködésben, azt követően önállóan, melynek köszönhetően több fogyatékos- és megváltozott munkaképességű embernek sikerült elhelyezkednie a nyílt munkaerő-piacon.

A program folyamatos, egymásra épülő fejlesztésekkel érte el jelenlegi formáját 2010-től. Kezdetben a Bel-Buda Városközpont Funkcióbővítő beruházás fejlesztéseit bemutató információs pontokkal indult, később pedig a II. Kerület Kártya kedvezményrendszer kártyakiadó pontjainak működtetésével folytatódott.

2011 áprilisában a mozgáskorlátozottak bevonásával megtervezett és kivitelezett átalakítás eredményeként nyílt meg az ügyfélszolgálati iroda, ahonnan több tízezer kerületi polgár számára nyújt önkormányzati ügyfélszolgálati feladatokat (kerületi kedvezményrendszer működtetése, közterületi bejelentő rendszer diszpécserközpontja és más, összetett ügyfélszolgálati munkával járó önkormányzati lakossági szolgáltatások feladatai).

Az ügyfélszolgálaton 2011-től a program keretében időről időre megújuló személyi összetétellel és cserélődő beosztásban 2 – 5 fő mozgáskorlátozott munkatárs vett részt a rehabilitációs programban, munkájukkal minőségi szolgáltatásokat nyújtva a II. kerület polgárai számára a lakossági ügyfélszolgálati feladatok ellátása során.

A program egyik célja, hogy a benne részt vevő dolgozók a rehabilitációs folyamat utolsó állomásaként olyan munkatapasztalatokat szerezzenek, melyek hozzásegítik őket a sikeres elhelyezkedéshez a nyílt munkaerő-piacon.

A Zrt. kiemelt figyelmet fordít arra, hogy a programot mind a közvélemény, mind a potenciális munkáltatók minél szélesebb körben megismerhessék.

Stratégiai cél továbbá a több éves ügyfélszolgálati tapasztalattal rendelkező munkatársak hosszú távú megtartása, emellett pedig esetlegesen olyan, mentorált átmeneti munkavállalók foglalkoztatása, akiknél a cél a munkatárs nyílt munkaerő-piaci továbblépésének segítése.

Fentiek mellett a Zrt. részt vesz a megváltozott munkaképességű emberek munkaerő-piaci beilleszkedését kitűző, más szervezetek által működtetett programokban is, így helyt ad a „Kézen Fogva Alapítvány” által a fogyatékkal élő fiatalok számára szervezett pályaorientációs nyílt napoknak is, melyen az érdeklődő fiatalok próbamunka során ismerkedhetnek meg az egyes munkakörök kompetenciáival és a munka világával.

* ***Foglalkoztatás a Polgármesteri Hivatal Központi Iktatójában***

3 fő hallássérült munkatárs dolgozik 2013. év szeptemberétől, akik a hivatalba érkező levelek feldolgozását végzik. A feladat és problémamegoldó képességük, nyitottságuk révén rövid időn belül beilleszkedtek a közösségbe. Az egészséges munkatársak megtanulták, hogyan lehet kommunikálni és együtt dolgozni a hallássérült munkatársakkal, a hallássérült dolgozóknak szintén sokat fejlődött a beszédkészségük.

* **Információk átadása**

A “fogyatékos ügy” országos szakmacsoportot a kerületi Mozgássérült Emberek Rehabilitációs Központja (továbbiakban: MEREK) irányítja. A munkacsoport alap,- és szakellátásra tagolódik. Az intézmény vezetője a kerületi munkacsoportnak is tagja. A szakmai találkozók általános tapasztalata az, hogy - Budapesten nem olyan aktívak az intézmények, - a szervezetek nem ismerik egymást, - nehézkes a fogyatékkal élő embereknek az egészségügyi ellátáshoz jutása (pl. az egészségügyi intézményekben nincs megfelelő infrastruktúra, nem tudják ellátni ambulánsan őket stb.)

A nappali ellátás nehezen fogadja a halmozottan súlyosan fogyatékos személyeket.

Az országos szakmai, módszertani munkacsoport készít egy olyan kiadványt, melyben azokat az egészségügyi szolgáltatókat mutatják be, melyek fel vannak készülve fogyatékkal élő emberek ellátására, valamint bemutatják a szolgáltató rendszert.

A munkacsoport létrehoz egy levelező listát is és hírleveleket, információkat, pályázati lehetőségeket fog továbbítani az érintetteknek.

A kerületi munkacsoport ülésén megfogalmazódott az a hiány, hogy a fogyatékkal élő családok kevés ismerettel rendelkeznek arról, hogy milyen lehetőségeik vannak akkor, ha idős korukban már nem tudják ellátni a háztartásukban élő fogyatékossággal élő gyermeküket, hozzátartozójukat.

**Összegzés:**

* a jövőben megvizsgálandó a Zrt. szolgáltatási körének bővítése kerületi vonatkozású kiadványok és ajándéktárgyak árusításának feladataival, így a program társadalmi érzékenyítő funkciója a kerületi polgárok még szélesebb körében érheti el a célját,
* a fogyatékos személyek demográfiai összetételére jellemző, hogy közöttük jelentősebb számban vannak időskorúak, ezért ágazatközi együttműködések útján szükséges áttekinteni az időskorú fogyatékossággal élő személyek ápolásával, gondozásával kapcsolatos stratégiai feladatokat,
* cél az elkövetkező években olyan kulturális és sport programok megszervezése, lebonyolítása, valamint a programokon való részvétel, amely elősegítheti az ép és fogyatékossággal élők találkozásáról, az elfogadó, segítő szemlélet kialakítását,
* a kerületi intézmények és utak akadálymentesítésnek folytatása „tapasztalati szakértők” bevonásával,
* a kerületi intézmények, szervezetek közötti információ és tapasztalatcsere, munkacsoport folytatása, mely a családok mindennapjait segítheti (szociális, egészségügyi ellátásokról, szabadidős tevékenységekről).

# X. Szenvedélybetegek ellátása

## 10.1. Prevenció

Mindenki előtt ismert tény, hogy a szenvedélybetegségek gyógyítása hosszadalmas, költséges és sokszor csak átmeneti eredményekhez vezet. A laikus közönség előtt is ismert, hogy a legfontosabb a megelőzés, a gyermekkori prevenció, egy olyan koncepció megvalósítása, amely elsősorban az iskolás - 6-18 éves - korosztály intézményes keretek közötti sikeres életvitel-alakítását támogatja, célja, hogy az iskolai környezet minél inkább az egészséges élet támogatóvá váljék.

A II. Kerületi Rendőrkapitányság tapasztalatok alapján a fiatal korosztály bűnelkövetésének hátterében a legtöbb esetben a rendezetlen családi háttér, a rossz szociális körülmények állnak, de megjelenik az okok között a motiválatlanság és a pszichés probléma is, s a fiatalok viszonylag korán kialakuló szenvedélyfüggősége is, melyek megfelelő kontroll és családi háttér hiányában súlyos devianciaként a bűnözői életmód kialakulásához vezethetnek.

A BRFK II. kerületi Rendőrkapitányság 2020. és 2021. évben végzett bűnmegelőzési programját alapvetően meghatározta a koronavírus okozta járványhelyzet, tekintettel arra, hogy a gyermek- és fiatalkorú korosztállyal szemben bevezetett fokozott biztonsági intézkedések miatt az év nagy részében sem személyes, sem online módon nem kerülhetett sor bűnmegelőzési előadás megtartására. A személyes jelenlétű bűnmegelőzési munkát, a 2021. év második felében lehetett végezni.

A járványügyi helyzetnek megfelelően:

* Kábítószer prevenciós előadás volt a Pitypang Utcai Általános Iskolában, a Szent Angéla Ferences Általános Iskola és Gimnáziumban, valamint a Csik Ferenc Általános Iskola és Gimnáziumban mind a szülők, mind a pedagógusok számára.
* Sor kerülhetett a gyerekek, és a pedagógusok részére elkészített ,,*A szer, ami megváltoztat"* című kisfilm bemutatására az oktatási intézményekben.

A Kábítószerügyi Egyeztető Fórum (továbbiakban: KEF) működésében a Család- és Gyermekjóléti Központ aktív szerepet tölt be, titkári posztját az intézmény munkatársa látja el.

A szervezet hitvallása megegyezik az előzőekben ismertetett tézissel, miszerint a drogprobléma megelőzésénél a prevenció a legfontosabb. Egy egészséges jövőkép kialakítása érdekében különös figyelmet kell fordítani a fiatalok lelki egészségének fejlesztésére, mely jelentősen csökkentheti a szerhasználat kockázatát. A személyes lelki egészség fejlesztése mellett a kortárs segítés módszerével hangsúlyozható az egyéni és közösségi felelősségvállalás.

2021-ben kerületi összefogást igénylő probléma volt a Széll Kapu környékén kialakult kamaszok bandázása. A KEF online ülést hívott össze, az ülésen az állandó tagjain kívül új civil és for-profit szervezetek is részt vettek, mint a Millenáris Park üzemeltetője és a Világszép Alapítvány, valamint társkerületként bekapcsolódott a közös gondolkodásba a XII. Kerületi Önkormányzat Család- és Gyermekjóléti Központ közösségi tere is.

A sűrűbb és megerősített rendőri jelenlét, a park biztonsági szolgálatának szigorúbb fellépése, valamint a sétáló utcarész kamerával felszerelése segített a probléma megoldásában.

A KEF évi második ülésének témája volt a pandémia okozta mentális zavarok a fiatalok körében. Az ülésen résztvevők valamennyien megtapasztalták, hogy a fiatalok számára nehéz időszak volt a SARS-19 vírusjárvány, egyrészt az online tanulás újszerűsége, másrészt a szociális kapcsolatok beszűkülése miatt.

A KEF tervei között szerepel, hogy egy, a középiskolások körében végzett kutatás segítené a szakemberek munkáját, árnyaltabb képet adna a kerületben tanuló fiatalok szerhasználati szokásairól, véleményéről, kortársi kapcsolataikról. Az elmúlt időszakban az elkészült kérdőív kisebb módosításokon, változtatásokon ment keresztül, hogy kitöltése érthetőbb és egyszerűbb legyen a fiatalok számára.

## 10.2. Szenvedélybetegek közösségi és nappali ellátása

Hasonlóan a pszichiátriai betegek közösségi és nappali ellátáshoz a szenvedélybetegek ellátásának hatékonysága is csak komplex, integrált módon, az ellátott családjának és környezetének bevonásával lehet eredményes.

A települési önkormányzat 2008. december 31. napjáig köteles volt a szenvedélybetegek közösségi ellátását biztosítani. A feladatot 2006. január 1. napjától ellátási szerződés keretében a Magyarországi Református Egyház Válaszút Misszió Drogkonzultációs Iroda (1122 Budapest, Krisztina krt. 5.) (továbbiakban: Válaszút Misszió) nyújtotta. 2009. január 1-jétől ezen szociális alapellátás biztosítása kikerült az önkormányzati kötelezettségek közül, viszont a szerződés a kerületi érintettek miatt nem került megszüntetésre.

Az intézmény a szenvedélybetegek komplex ellátását és rehabilitációját nyújtja. Szolgáltatásai közé tartozik az alacsonyküszöbű ellátás, az előgondozás, a pár- és családterápia, az elterelés és a támogatott lakhatás biztosítása is.

Az intézmény a II. és a XII. kerület határán található (1122 Budapest, Krisztina krt.5.), így kiemelt fontosságú számukra a II. kerületi érintett lakosság ellátása is. Az elmúlt évben átlagosan évi 5 fő második kerületi lakost láttak el, az érintettek köre ennél lényegesen nagyobb szám.

A Szociális Szolgáltatástervezési Koncepció 2019. évi felülvizsgálatában megfogalmazott rövid távú fejlesztési tervek egyike volt, hogy a szenvedélybetegek nappali ellátását az Önkormányzat ellátási szerződés megkötésével biztosíthatja. 2020. április 1. napjától a feladatot ellátó intézmény fenntartójával - a Magyarországi Református Egyház Diakóniai Irodával - határozatlan idejű szerződés jött létre a feladat biztosítására.

Az intézmény szolgáltatásait a II. kerületi lakcímmel rendelkező szenvedélybetegek az alábbiak szerint vették igénybe: közösségi ellátásban 2020-ban 2 fő, 2021-ben 2 fő, nappali ellátásban 2020-ban 7 fő, 2021-ben 4 fő vett részt. Elterelésben 2020-ban 29 fő, 2021-ben 32 fő részesült.

A vírushelyzet ellenére is sokan keresték az intézményt, az ellátások az óvintézkedések és bizonyos korlátozó intézkedés mellett folyamatosan működtek.

A Válaszút Missziót a 2021. évben, a szerhasználatot figyelembe véve, legfőképpen cannabis, alkohol, egyéb stimulánsok, valamint nyugtatók és altatók használata által okozott egyéb mentális zavarokkal keresték fel a kliensek. Ez a teljes kliensszám 60%-at jelenti.

A közösségi programban részt vesznek olyan drogproblémás kliensek is, akik nem terápiás otthoni, illetve nem elhelyezési szándékkal érkeznek. Ők többnyire egyéni konzultációk keretében kérnek és kapnak segítséget ahhoz, hogy rendezni tudják az életüket.

**Összegzés:**

* **kiemelt feladat a prevenció sokszínűségének megőrzése a továbbiakban is,**
* **a szenvedélybetegek nappali ellátása 2020. év áprilisától biztosításra került,**
* **KEF működtetésének kiterjesztése, pályázatokon való részvétel, kapcsolódás a fővárosi KEF működéshez,**
* **kutatásokban való részvétel, kérdőíves felmérés készítése a kerületi iskolákban.**

# XI. Pszichiátriai betegek ellátása

## 11.1. Közösségi Pszichiátriai Ellátás

Az Önkormányzat továbbra is fontosnak tartotta, hogy a speciális ellátotti csoportok, mint a pszichiátriai betegséggel élők ne kerüljenek kiszolgáltatott helyzetbe, ezért a meglévő – 2009. év óta nem kötelező- önkormányzati feladatot továbbra is biztosítani kívánta.

Az egymásra épülő pszichiátriai ellátások fontos szerepét különösen alátámasztják az elmúlt 2 év COVID – 19 világjárvány eseményei, utóhatásai.

A közelmúltban több felmérést is végeztek (pl. Magyar Pszichiátriai Társaság), melyek kutatják a pandémia okozta munkahelyelvesztéseket, online oktatás hatékonyságát, de a lakosság körében megjelenő stressz faktorok növekedését, az életviteli problémák megjelenését is. A járvány lecsengése után a szakemberek egy úgynevezett „pszichopandémiára” számítanak, vagyis arra, hogy megnő azoknak a száma, akiknek a jövőben pszichiátriai ellátásra lesz szükségük. Miközben a pszichiáter szakorvosok száma hazánkban felére csökkent, a magán egészségügyi, terápiás lehetőségeket pedig kevesen tudják igénybe venni.

A Közösségi Pszichiátriai Ellátás (továbbiakban Ellátás) célja, hogy a II. kerületi pszicho-szociális fogyatékkal élők saját lakókörnyezetükben olyan komplex segítséget kapjanak, mellyel be tudnak illeszkedni saját családjuk, lakókörnyezetük életébe, ezáltal csökkentve kirekesztettségüket a társadalomból. A mentális gondozás tartalmát és menetét a kliens egyéni szükségleteiből kiindulva, betegségének mértékétől függően határozzák meg, minden esetben az érintett aktív és felelős részvételével. Amennyiben vannak bevonható családtagok, ők is kapnak érzelmi támaszt, konfliktuskezelésben tanácsadást, felvilágosítást a betegségről és annak várható alakulásáról.

Az Ellátásban általában egyszerre 40-45 fő részesül, őket a két közösségi gondozó és a koordináló-terápiás munkatárs látja el. Az Ellátás szakmai munkáját a kerületi Menta- Pszichiátriai Gondozó-és Mentálhigiénés Központ (továbbiakban: Menta) munkatársaival szakmai együttműködésben végzi.

A világjárvány mentális hatásait alátámasztja az alábbi betegforgalmi statisztikai táblázat is:

|  |  |
| --- | --- |
| **Év** | **Betegek száma/fő** |
| 2017 | 10328 |
| 2018 | 10745 |
| 2020 | 10995 |
| 2021 | 11633 |

*Forrás: Menta* Pszichiátriai Gondozó-és Mentálhigiénés Központ

**A közösségi ellátásban részesülők statisztikai adatai**

|  |  |  |
| --- | --- | --- |
| **Nemek szerint/fő** | **2020. év** | **2021. év** |
| **Nő** | 26  60% | 27  60 % |
| **Férfi** | 17  40% | 18  40% |
| **összesen** | 43 | 45 |

|  |  |  |
| --- | --- | --- |
| Életkor szerint | 2020. év | 2021. év |
| 18-35 év | 3 fő  7% | 3 fő  7% |
| 36-60 év | 24 fő  56% | 24 fő  53 % |
| 60 + év | 16 fő  37% | 18 fő  40 % |
| összesen/fő | 43 | 45 |

|  |  |  |
| --- | --- | --- |
| **Mentális problémák szerint/fő** | **2020. év** | **2021. év** |
| skizofrénia és paranoid rendellenességek (F20-29) | 31  72% | 33  73 % |
| bipoláris affektív zavarok /depressziós epizód (F31-32 | 8  19% | 8  18% |

*Forrás: Közösségi pszichiátriai ellátás*

**Ami az elmúlt 2 évben készített statisztikai adatai alapján az ellátottak jellemzői:**

* általában több nő kér segítséget, mint férfi (ez más szociális ellátásokra is igaz)
* kiemelkedő a magas iskolai végzettségűek aránya (gondjaik kevésbé szociális jellegűek; segítséget az elmagányosodás, a meg nem értettség, a betegséggel járó leépülés nehézségeinek csökkentése érdekében kérnek)
* sok az idős, nyugdíjas, krónikus mentális (és egyéb szervi) betegséggel élő ellátott (szeretnénk a fiatalabb, aktív korosztályt elérni)
* a munkaképességet vizsgált ellátottak egészségi állapotmaradványa egyre alacsonyabb, azaz sajnos már egyre rosszabb állapotban kerülnek az ellátásba
* az egyedül élők és az idős szülővel/felnőtt gyerekkel élők száma magas (ennek okai nem feltétlenül anyagi hátterűek, inkább az önálló életvitelhez szükséges képességek hiánya)
* megjelenik a gyámhivatali támogató segítő, mint szükség esetén igénybe vehető szolgáltatási elem
* a mentális problémák kategorizálása valójában több okból is indifferens mutató:

- egy beteg egy adott időpontban több klinikai kórképpel is rendelkezhet,

- a kórképek élethelyzettel, idővel változnak (javulhatnak, krónikussá válhatnak),

- a közösségi pszichiátriai ellátások szakmai ajánlása eleve meghatározza a szolgáltatást igénybevevők körét.

Az Ellátás 2020- 2021. évi tevékenységét meghatározóan a COVID vírus okozta világjárvány, illetve az ezzel kapcsolatban életbe léptetett változó szigorítások és eljárásrendek szabták át.

2021-ben is, akárcsak a járvány első évében az ellátottak legfőbb panaszai a szorongás, a pánik, a bizonytalanság, az elmagányosodás voltak, mindezeket az Ellátás naprakész információk átadásával, folyamatos tájékoztatással, stressz kezeléssel próbált enyhíteni.

Ami általánosan elmondható az ellátottak állapotáról:

* gyakrabban kerültek pszichiátriai és egyéb fekvőbeteg szakellátásba (6 alkalommal pszichiátriai gyógykezelést, 4 alkalommal egyéb szakellátást vettek igénybe)
* a nyugtatók és antidepresszánsok szedése tovább emelkedett (forrás: Menta)
* nőtt a segítő/támogató beszélgetések iránti igényük.

Elmondható, hogy a már Ellátásba tartozó vagy az Ellátásba javasolt betegek közös és legfőbb jellemzője az elmagányosodás, életterük beszűkülése, érdeklődésük elvesztése. Nagy részük egyedül, család nélkül él, esetleg idős szülőkkel. Társas kapcsolataik nincsenek vagy elégtelenek, a fiatalokra a virtuális életbe való menekülés jellemző. Szoronganak, ha emberek közé kell menniük, félnek a megaláztatástól, a kirekesztéstől, sokan közülük hangokkal küzdenek. A nem létező vagy felszínes kapcsolatok egyáltalán nem elégítik ki az egyén természetes vágyát az intimitás iránt.

Fenti okok könnyen a már meglévő pszichés betegségek krónikussá válásához, még több egészségügyi probléma kialakulásához vezethetnek, amelyek kezelése- akár a fekvőbeteg ellátást, akár a rehabilitációs osztályokat terhelik, ezen ellátások mindegyike magasabb finanszírozási igénnyel járnak.

Annak ellenére, hogy az Ellátás gondozói az egyéni esetmunkában maguk is ezeken a problémákon dolgoznak a klienseikkel, egy nappali ellátási forma, ami az öntevékenységre, az önsegítésre épülve biztosíthatná az ellátottak igénye alapján a kulturális, szabadidős, tájékoztató, lakossági és családi programok lebonyolítását vitathatatlanul hozzájárulna a betegek hatékonyabb rehabilitációjához.

**Egészségmegőrzés és életminőség javítás a COVID-19 után**

**Programsorozat a Fillér utcai Közösségi Pszichiátriai Ellátás szervezésében**

Zombori Judit, pszichológus „*Lelki immunitásunk erősítése”* című előadása többek között a járvány negatív, és a kényszerhelyzet szülte pozitív hatásokat járta körül. (Utóbbira példa: új hobbik alakultak ki, nagyobb tömegek kezdtek el mozogni, sokan láttak neki a kenyérsütésnek.) Kapcsolataink megtartására hívta fel a figyelmet, a családdal vagy baráttal való akár közvettet (telefonos, online) kommunikáció lelki támasz a nehéz időkben.

Dr. Füzy Rita, a II. kerületi Népegészségügyi Osztály egészségfejlesztő koordinátor „*Életviteli segítség a mindennapokban”* című előadásából megtudhatták az érdeklődők, hogy megfelelő higiéniával, hogyan tudják egészségesen tartani saját magukat és környezetüket.

Dr. Falus András, Széchenyi-díjas immunológus, egyetemi tanár, a Magyar Tudományos Akadémia rendes tagja tájékoztatást nyújtott a járvány utáni betegségállapotról, a poszt-covid tünetekről, majd, főként a nem beoltott gyerekeknél gyakoribb szervi gyulladásról, és a jelenleg is tapasztalható génmutációk megjelenéséről. Felhívta a figyelmet a vakcináció és a távolságtartás fontosságára

Az Ellátás tagja, Sinkovics Andrea - ezúttal filmes szakemberként - vett részt a programban. „Szentgyörgyi Albert és a vitamin” című animációs rövidfilmjével mutatkozott be.

Szalai Annamária a KÖZépPont Önfenntartó szellemi közösségi tér és alkotóműhely munkatársa kevésbé ismert magyar népmeséket adott elő.

## 11.2. Pszichiátriai betegek nappali ellátása

**A kötelező önkormányzati feladatot ellátási szerződéssel a Soteria Alapítvány „Kilátó” Klubház** (1035 Budapest, Szentendrei út 36.) biztosítja.

A „Kilátó” Klubház szakmai programjában megfogalmazott szakmai cél a szolgáltatást igénybevevők, klubtagok komplex pszicho-szociális rehabilitációjának a társadalomba és a korábbi vagy új közösségekbe történő visszailleszkedésének, új kapcsolatrendszerek kialakításának, az elvesztett készségek és képességek visszaszerzésének az elősegítése, a klubtagok életminőségének megtartása és javítása. Ennek érdekében a klubtagok részére –szociális, egészségi, mentális állapotuknak megfelelő – napi életritmust biztosító, közösségi szolgáltatásokat szervez és személyre szabott rehabilitációs programokat biztosít.

A közforgalmú személyszállítási utazási kedvezményekről szóló 85/2007. (IV. 25.) Korm. rendelet módosításával elvesztették a kedvezményes utazási lehetőségüket (azaz akiknek az egészségi állapota a rehabilitációs hatóság komplex minősítése alapján 30%-osnál nagyobb, nem állnak gondnokság alatt, illetve egyéb módon nem jogosultak kedvezményes utazásra Budapest közigazgatási határain belül), így az ellátás évek óta jó példája, hogy a pszicho-szociális rehabilitációs szolgáltatások igénybevételéhez, re-integrációhoz ingyenes bérletet kaphatnak a programban résztvevők.

A bérletet igénylőknek megállapodást kell kötniük, mely az egyéni szükségletekhez igazodik. (A feltétel legalább heti 2 ajánlott programon való részvétel: munkába állási konzultáció, számítógépes tanfolyam vagy bármely más program a klubház aktuális programjai közül.)

Az elmúlt 2 év nappali ellátását nagyban befolyásolta, hogy a jogszabályi előírásokat követve többször is zárva volt a klub, csak info-kommunikációs eszközökkel lehetett a szolgáltatást biztosítani. A Palackposta Műhely Facebook oldalán rendszeresen osztottak meg cikkeket, videókat a járvánnyal kapcsolatosan; játékfilmeket és ismeretterjesztő filmeket, amelyeket korábban filmklubon vagy ismeretterjesztő filmklubokon nézhettek meg; illetve hangoskönyveket és e-könyveket a klubház e-könyvtárából; híreket online filmfesztiválokról; virtuális múzeumi sétákról és egyéb kulturális lehetőségekről.

Az elmúlt 2 évben 8 fő kerületi ellátott vette igénybe az ellátást.

**Fejlesztési irányok:**

Az Ellátásnak évek óta tervezi létrehozni egy állandó bázist, klubbot, ahol a pszichiátriai problémában érintett, elmagányosodott, társaságra vagy tartalmas tevékenységre vágyó emberek naponta összegyűlhetnek. Hasonló létjogosultsága van, mint az idősek nappali- vagy a fogyatékkal élők nappali ellátásának. Az érintettek nagy részének ez az egyetlen lehetősége lenne a kimozdulásra, a társasági életre.

Az érvelést az is alátámasztja, hogy az elmúlt években az ellátás munkatársai több olyan esettel is találkoztak, amikor az ellátásba javasolt potenciális kliens végül azért nem kérte a felvételét az ellátásba, mert nem kifejezetten egyéni, személyes mentális gondozásra, hanem inkább közösségre, napi szintű elfoglaltságra lett volna szüksége, ahol megismerkedhet a kerületben élő, hasonló problémákkal küzdő, pszichés érintettséggel élő társaival. A különböző nappali programok hatékonysága a közösség gyógyító erejében rejlik.

Ezért az ellátás fő célja az integrált szolgáltatás (Közösségi Pszichiátriai Ellátás és Pszichiátriai Betegek Nappali Klubja) gondolatának előterjesztésével az, hogy a pszichiátriai beteg ember és az őt támogató környezet, család életminősége javuljon, az ártalmak csökkenjenek, társadalmi befogadásuk erősödni tudjon.

Annak ellenére, hogy a III. kerületi Soteria Alapítvány Kilátó klubház – a korábban megkötött együttműködési megállapodás alapján biztosítja II. kerületi pszichiátriai betegek nappali ellátását, a tapasztalatok szerint, a kerületi ellátottak körében csökkent az érdeklődés, leginkább a távolság és a bizalomhiány okán. A pszichiátriai betegek érdekérvényesítő képessége köztudottan nem túl jó, bizalmukat nehezen lehet elnyerni.

A már ellátásba „szokott, szoktatott” kliensek esetében gyakran merül fel az újabb idegen helytől, emberektől való félelem.

Az Ellátás jelenlegi telephelye (Fillér utca 50/b, II. számú Gondozási Központ épülete), sajnálatosan nem ad lehetőséget a bővítésre. Mindez azt jelenti, hogy új telephelyre lenne szüksége a felvázolt integrált szolgáltatásnak, amely nyitott formában, az ellátotti kör és a lakosság által egyaránt elérhető módon működne, a II. Számú Gondozási Központ külső telephelyeként.

A hajléktalanná válás egyik gyakori „összetevője” a pszichés állapot megromlása, mely karöltve jár a munkaképesség elvesztésével, elszegényedéssel, lakásvesztéssel, utcára kerüléssel. Az Ellátás a nappali klub prevenciós szerepével fel tudná fogni ezeket a szociális hálón esetleg kicsúszó, mentális és szociális problémával küzdő embereket.

**Összegzés:**

* **cél a szakmai kapcsolatok, együttműködések „jó gyakorlatának” megőrzése, fejlesztése,**
* **a Soteria Alapítvány, a közösségi ellátás és a Menta Pszichiátriai Gondozó-és Mentálhigiénés Központ együttműködésben az ellátottak „kézből-kézbe” adása,**
* **a működő szolgáltatások szakmai színvonalának megtartása,**
* **vizsgálandó a kerületi pszichiátriai betegek nappali ellátásának létrehozása.**

# XII. Hajléktalan ellátás

## 12.1. Helyzetkép

Magyarország helyi önkormányzatairól szóló 2011. évi CLXXXIX. törvény értelmében a települési önkormányzat feladata a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása. A jogszabálynak való megfelelés jelentős kihívások elé állítja az önkormányzatokat.

Az Szt. 86. § (1) bekezdése szerint a települési önkormányzat köteles biztosítani a hajléktalan személyek nappali ellátását. 2012. január 1-jétől az utcai szociális munka nem kötelező feladata a települési önkormányzatnak, de az ellátás továbbra is biztosított a kerületben.

Az utcai szociális munkát és hajléktalan emberek nappali ellátását ellátási szerződés megkötésével 2007. november 1-jétől a Magyar Máltai Szeretetszolgálat Egyesület (1125 Budapest, Szarvas Gábor u. 58-60.) (továbbiakban: Máltai Szeretetszolgálat) biztosítja.

Az elmúlt évtizedben jelentős változások történtek a hajléktalan emberek társadalmi és demográfiai összetételében, valamint azokban a társadalompolitikai, munkaerő-piaci és lakáspiaci feltételekben is, amelyek hatással vannak a hajléktalanná válás veszélyére és a hajléktalanságból való kikerülés lehetőségeire.

A korábban hajléktalanságba került emberek megöregedtek, meghaltak, új pszichoaktív szerek jelentek meg, kiépült a szociális intézményrendszer, a kistelepülések elszegényedő rétegei a jobb ellátás, élet reményében a nagyvárosokba, elsődlegesen a fővárosba települtek be.

A Máltai Szeretetszolgálat II. kerületi Utcai Gondozó Szolgálat ellátási körzete változatos földrajzi területen helyezkedik el. Vannak nehezen megközelíthető területek: erdők, hegyek, de megtalálhatók a forgalmasabb területek is: csomópontok, bevásárlóközpontok környéke. A kerület határos az I., XII. és III. kerülettel, valamint az agglomerációs településekkel is: Budakeszi, Remeteszőlős, Nagykovácsi és Solymár településekkel.

A hajléktalan emberek általában nagyon eltérő okok miatt választanak egy területet, ahol napjaikat, esetleg éjszakáikat töltik. Lehetséges, hogy a hajléktalanná válásukat megelőzően már kötődtek a környékhez, itt születtek, laktak, éltek, de legtöbb esetben a mindennapi életvitelükhöz találnak megfelelő feltételeket, helyszíneket, körülményeket. Ez lehet egy forgalmas téren való koldulás, a „Fedél-Nélkül” újság árusítása, vagy magánszemélyek által biztosított alkalmi munkalehetőség, de éppúgy lehet egy romos ház, egy erdő, egy társasház lépcsőháza, ahol viszonylag békességben, rövid vagy hosszabb ideig meg lehet húzódni.

A terület adottságai miatt a hajléktalan emberek tartózkodásának főbb helyszíneit is könnyen elkülöníthetjük a (1) könnyen megközelíthető, forgalmi csomópontok adta lehetőségekre és a (2) erdő mélyén megbúvó sátras, kalyibás helyszínekre.

(1) A legnagyobb csomópontok és ez által a legnagyobb ügyfélszámot is magához vonzó területek a Széll Kálmán tér, Margit híd aluljáró és a hozzá tartozó Elvis Presley park, valamint a Hűvösvölgy BKK végállomása. Ezen területek legtöbbjére jellemző az „átjárás”, amely legtöbb esetben a jövedelemszerzésre irányul, de egyben a találkozások csomópontja is. Ebből fakad, hogy nem kifejezetten a II. kerületben élő hajléktalanokkal találkozhatunk a területen, hanem a szomszédos kerületek, vagy a pesti oldalról érkező hajléktalan emberek is gyakran megfordulnak itt. Jellemző, hogy leginkább a nappalokat töltik e területeken, de estére már nem tartózkodnak pl. a Széll Kálmán téren.

(2) Az erdős területek közt számos természetvédelmi területeken is védelmet keresnek a hajléktalan emberek. Közülük egyik, a már évek óta ismert helyszín a Balogh Ádám szikla, de több hajléktalannak nyújt menedéket a Görgényi pihenőparkot körülvevő erdő, a Szépvölgyi dűlő, vagy a Nagyrét és az azt körülvevő erdő is.

Az erdőben élő hajléktalanok általában elhagyott régi, félig-meddig romos házakban, vagy jobb állapotú faházban élnek. Nagyságrendileg több gondozott él az erdők mélyén, sokszor nehezen megközelíthető helyeken, sátorban, maguk építette faházakban, mint a forgalmas belvárosi részeken. A forgalmasabb részekhez közelebb élők a kerülettel határos nappali melegedők és éjjeli menedékhelyek ellátását gyakrabban igénybe veszik, mint az erdőkben élő társaik, akik sok esetben saját „háztartást” vezetnek.

A hajléktalanok a nehezebben megközelíthető erdőkben, hegyekben állítanak sátrat, vagy építik fel kunyhóikat, ahol zavartalanul élhetnek, ugyanakkor igyekeznek a lakott övezettől megközelíthető távolságban letelepedni, hiszen a forgalmas csomópontok, bevásárlóközpontok, és a jobb módú háztartások mind-mind jövedelemszerzési lehetőséget jelentenek számukra. Az Utcai Gondozó Szolgálata 22 aktív helyszínt jegyez.

A Máltai Szeretetszolgálat által készített felmérésben arra a kérdésre, hogy hol töltik az éjszakáikat, a válaszadók, 25%- a azt mondta, hogy az utcán, 25% válaszolta azt, hogy foglalt házban, és szintén 25% volt azoknak a válaszadóknak az aránya, akik erdőben, kunyhóban élnek. A válaszolók 15%-a valamilyen szálláson éjszakázik, 10%-a szívességi lakáshasználó.

„Budapest II. kerületében szervezetünkkel kapcsolatot tartva hozzávetőlegesen 50 hajléktalan ember él, elszórtan, különböző helyszíneken és módokon (erdőkben, kalyibákban, köztereken, parkokban, romos házakban, stb.). Bár a hajléktalanok száma (az utcán és az intézményekben egyaránt) az elmúlt években csökkent, minden egyes ember, aki a hajléktalanság élethelyzetébe sodródik, segítségre és támogatásra szorul.

A rendszerváltozást követően kialakult a hajléktalan ellátás intézményrendszere, szolgáltatási formái, amiben országosan és a fővárosban is jelentős számú hajléktalan kap segítséget, sok ember különböző okból az utcai életformát választja, vagy ebbe kényszerül. Általánosságban elmondható, hogy az utcán élő hajléktalanok sok olyan problémát, betegséget, nehézséget hordoznak, amire a hajléktalan ellátás nem tud választ nyújtani, egyszerűen abból az okból, hogy nincs meg hozzá a megfelelő szaktudása. Ezek a problémák (tartós betegség, pszichiátriai és mentális problémák, szerfüggőség, alkoholizmus, traumatizáltság, viselkedési zavarok) hatékonyan azokban a rendszerekben (egészségügy, tartós bentlakás stb.) lennének kezelhetőek, ahová ezek az emberek valamilyen okból nem jutnak be.

A hajléktalan ellátás mai (szakmai, jogi, finanszírozási okok miatt) formájában a lakhatást, segítést, támogatást leginkább intézményes keretek között képes biztosítani.

Sok kritika éri ezért a hajléktalan ellátás mai rendszerét, általában az utcán élő hajléktalanság okán, azonban, ha csak az ellátottak arányszámát nézzük, az országban és a fővárosban egyaránt jelentősen több ember él valamilyen hajléktalan intézményben, mint az utcán. Akik ma a hajléktalan ellátó rendszerrel szembeni kritikákat megfogalmazzák, az ellátásból kiszoruló, bizalmatlan emberek problémáit is többnyire lakhatási problémaként azonosítják és kezelik, miközben általában ennél összetettebb okok játszanak szerepet.

Az elmúlt évek csökkenő számú hajléktalanságának egyik fő oka, hogy a munkaerőpiac (korábban a közmunka program, jelenleg leginkább az építőipar) ma szinte minden, akár csak részben munkaképes embert képes foglalkoztatni, kiutat biztosítani a hajléktalanságból. Ez egyrészt pozitív irányú változás, de azok, akik ma az utcán (és az intézményekben egyaránt) vannak, leginkább abból a rétegből kerülnek ki, akik idős koruk miatt (a kutatások szerint egyre magasabb a hajléktalanok átlagéletkora), betegségből, egyéb okból kényszerülnek az utcán élni. A hajléktalan ellátás kritikái között gyakran elhangzik, hogy túlságosan merev, az egyéni problémákra kevésbé nyitott (az egyéni szempontokat nehéz is ott figyelembe venni, ahol sokszor tömeg jelenik meg), azonban ezzel szemben szakmailag és jogilag meghatározott, kiszámítható és világos szabályozások mentén működő, finanszírozott ellátási forma.”

„Számos, leginkább jogi szigorítás történt az elmúlt időszakban az utcán élő hajléktalanok számának csökkentése céljából, azonban ezek nem hozták meg a várt eredményt, csak hosszú távú szakmai, társadalmi folyamatok, eszközök, változások révén mérsékelhető (a felszámolásához a hajléktalanná válás egyéni és társadalmi okait is meg kellene szüntetni) az utcán élő hajléktalanok száma.”[[7]](#footnote-7)

A Máltai Szeretetszolgálat a tanulmányában leírta, hogy külön önállóan a kerület területén nincs hajléktalan intézmény (nappali melegedő, éjjeli menedékhely), de létrehozását nem is teszi indokolttá a kerületben élő hajléktalanok száma, s a nagyon különböző helyszíneken való megjelenésük sem. A Máltai Szeretetszolgálat által fenntartott nappali melegedők és éjjeli menedékhelyek elégséges helyet tudnak biztosítani (Miklós utcai melegedő, Széll Kálmán tér nappali melegedő, Feszty Árpád utca – nappali melegedő, éjjeli menedékhely.) A felsorolt helyek nincsenek nagy földrajzi távolságban a kerülettől, a Feszty utca Hajléktalan Centrum kb. 15 perc gyalogosan a Széll Kálmán tértől, ahol komplex segítséget kaphat az igénybe vevő.

A II. kerület a főváros része, sok tekintetben korlátozott mozgástérrel rendelkezik, a területén élő hajléktalan emberek problémáit kerületi szinten nem fogja tudni megszüntetni, azonban a hajléktalanná válás megelőzésében, a társadalmi összefogások támogatásában, a helyi jótékonysági erőforrások koordinálásában fontos szereplő lehet.

**Melyek azok a kerületi intézkedések „jó gyakorlatok”, melyek segíthetik a társadalmi összefogást, érzékenyítést?**

* Kiemelt figyelmet kell fordítani azokra a családokra, egyénekre, akiknek a lakhatása veszélyeztetett, akár anyagi, akár családi problémák állnak a háttérben. Ebben kiemelt szerepe van a Család-és Gyermekjóléti Központ szociális munkatársainak, akik a jelzőrendszer tagjaival együtt időben segítséget nyújthatnak, illetve egyéb szakemberek bevonásával pénzbeli, természetbeni, vagy a személyes gondoskodás különböző formáit nyújthatják a családoknak.

Akik segítségért fordulnak a szociális ellátó rendszerhez, számukra megtalálható az egyénre szabott segítés lehetősége is, a leginkább veszélyeztetettek azok a „rejtőzködők”, akiről esetleg a közvetlen környezetük sem tudja, hogy olyan helyzetbe kerültek, hogy akár a lakhatásukat is elveszíthetik.

* Az Önkormányzat azokat az anyákat, gyermekeket és családokat, akik lakhatási vagy családi problémák miatt otthontalanná váltak - kérelem esetén - családok átmeneti otthonában elhelyezheti, s ezzel együtt pénzbeli, természetbeni támogatásokkal segítheti az anyagi nehézségekkel küzdőket (hátralékkezelés, védendő fogyasztói státusz, települési támogatások, személyes gondoskodás - családsegítés).
* A 2015. évtől kezdődően a Máltai Szeretetszolgálat a téli krízis időszakra való felkészülést egyezteti a kerületi ellátórendszer egyéb szereplőivel is, beszámol az elmúlt évről, illetve ismerteti a tárgyévi jogszabályi változásokat és fejlesztési irányokat. A tanácskozáson minden olyan kerületi szereplő részt vesz, akinek kapcsolata lehet a hajléktalan ellátórendszerrel (BRFK II. Kerületi Rendőrkapitányság, Fővárosi Kormányhivatal Népegészségügyi Osztálya, Észak-budai Katasztrófavédelmi Hatóság, közbiztonsági referens, Család-és Gyermekjóléti Központ, Polgármesteri Hivatal munkatársai, közterület felügyelet.)
* A tanácskozás tematikájához tartozik – ami nem feltétlenül a hajléktalanság kialakulásának megelőzéséhez - inkább az utcán élők, valamint a lakásban élő, főként egyedülálló, idős veszélyeztetett emberek kihűlésének megelőzésének megszervezése, média kampánya. A tragédiák megelőzésében nemcsak az ellátórendszernek, hanem a lakossági egymásra figyelésnek is fontos szerepe van.
* A hajléktalanná vált személyek ellátását az önkormányzat esetenkénti civil és önkormányzati akciókkal, támogatásokkal, adományokkal, civil és egyházi fenntartású pályázók kerületi pályázati rendszerében való részvételi lehetőséggel biztosítja. (Szociálpolitikai Keret pályázat, pl.: az Újlak Caritas Alapítvány *“Hajléktalan ellátására irányuló tevékenységek/Kolosy tér környéke, élelmiszer és gyógyszerszámlák támogatása”* címmel nyújtott be pályázatot.)

A Máltai Szeretetszolgálat tanulmánya is rávilágít arra, hogy meg kell különböztetni akció, kampányszerű ellátásokat, eseményeket, és hosszú távú elkötelezettséget igénylő terveket, szociális segítőmunkát a hajléktalanság megelőzése, ellátása vagy rehabilitációja kapcsán. A két féle típusú segítségnyújtás egymás kiegészítése lehet.

A lakosság valós érzékenyítését szolgálhatja egy-egy akció, kampány, média megjelenés, melynek számos hozadéka lehet, nemcsak a hajléktalanság tekintetében, hanem a kerületi közösséget, egymásra figyelést is erősítheti. A közösségi élmény, támogatás, megerősítés, aktivitás ugyan olyan fontos, motiváló tényező, mint a fizikai szükségletek folyamatos kielégítésére való törekvés. A végrehajtáshoz számos szervezetnek, közösségnek van gyakorlata és programja. Az Önkormányzat betölthet közvetítő szerepet, a hajléktalanok segítésére nyitott erőforrásokat összefoghatja, támogathatja, hogy szemléletet formáljon.

Egy-egy adott esetben az a támogató megoldás javasolt, mely az egyéni igényeket és erőforrásokat felmérve tud leginkább segítséget nyújtani.

Jelenleg kidolgozás alatt áll a kerületi bérlakás koncepció felülvizsgálata, ami már egy hosszú távú, előremutató szociális folyamat része, hisz a fentebb leírtak szerint a megfizethető lakhatás biztosítása lehet a hajléktalanná válás megelőzésének legfőbb eszköze. A bérlakások igénylésének pályáztatási rendszerébe bekerülhet az, hogy mely csoportok, személyek lehetnek különösen kiemelt alanyai a bérlakáshoz jutásnak vagy szóba jöhet egy-egy civil szervezet által kidolgozott alternatíva is (pl.: elsőként lakhatás modell kidolgozása, stb.)

**Összegzés:**

* az Önkormányzat a települési önkormányzat számára az Szt.-ben és a Gyvt.-ben előírt kötelező és önként vállalt feladatokat teljesíti,
* a kerületi szakmai együttműködés a szakmai protokolloknak és ajánlásoknak megfelelő,
* kerületi bérlakás koncepció kidolgozása,
* az önként vállalt önkormányzati feladat hosszú távú fenntartása,
* egyénre szabott, komplex szociális szolgáltatások biztosítása, jövedelemszegénység kialakulásának megakadályozása,
* akciók a lakosság érzékenyítésére,
* a jótékonysági erőforrások koordinálása,
* pályázati lehetőségek fenntartása,
* rendszeres információ csere,
* fővárosi együttműködés,
* felkészülés a téli krízisellátásra,
* lakosság információval való ellátása (diszpécserszolgálat száma) valamennyi média felületen,
* esélyegyenlőségi szempontok figyelembe vétele: sérülékeny csoportok lakhatási feltételeinek kidolgozása,
* a jövőbeni tervek csak a fővárossal együtt értelmezhetőek, hatékonyak, szükség lenne a szociális szakemberek e speciális részterületen való szakmai képzésükre, s természetesen szakmai és anyagi megbecsülésükre.

# XIII. A pénzbeli és természetbeni ellátások alakulása

Az Szt. és a Gyvt. a szociális biztonság megteremtése érdekében meghatározza az állam által biztosított egyes szociális ellátások formáit, jogosultsági feltételeit.

Az állam által nyújtandó ellátásokat a kormányhivatalok állapítják meg, az önkormányzat rendeletében meghatározott feltételek alapján települési támogatást nyújt.

Annak ellenére, hogy bizonyos adatok (pl. munkanélküliségi ráta, magasabb összegű nyugdíjak) kedvezőbbek a budapesti átlagnál, a kerületben is találkozhatunk minimális jövedelmekből élő vagy jelentős hátralékokat felhalmozó lakosokkal.

Jellemző, hogy a szociális ellátások, támogatások a család rendszeres „jövedelmét” képezik, s hosszú évek alatt sem javul a helyzetük. Ezek a családok vagy egyedül élő személyek gyakran sokféle – mentális, szenvedélybetegség, fogyatékosság - problémával érintettek.

## 13.1. A kormányhivatalok hatáskörébe tartozó ellátások:

* + - * az aktív korúak ellátása
* közgyógyellátás
* időskorúak járadéka
* ápolási díj
* hadigondozottak ellátása
* gyermekek otthongondozási díja *(2019. január 1-jétől)*
* tartós ápolást végzők időskori támogatása *(2018. január 1-jétől)*

Az aktív korúak ellátásán belül kétféle támogatást különböztet meg az Szt.: a foglalkoztatást helyettesítő támogatást (*a lenti táblázatban: FHT*) és az egészségkárosodási és gyermekfelügyeleti támogatást (*lenti táblázatban: EGYT*).

**Aktív korúak ellátása**

|  |  |  |  |  |  |  |
| --- | --- | --- | --- | --- | --- | --- |
| **ÉV** | **2020.** | | | **2021.** | | |
| **Aktív korúak ellátása (Szt. 33. §)** | **Ellátásban részesülők az év folyamán (fő)** | **Ellátottak**  **12.31-én (fő)** | **Ellátás összege (Ft/hó/fő)** | **Ellátásban részesülők az év folyamán (fő)** | **Ellátottak**  **12.31-én (fő)** | **Ellátás összege (Ft/hó/fő)** |
| Foglalkoztatást helyettesítő támogatás (FHT) | 98 | 66 | 22 800 | 88 | 52 | 22 800 |
| Egészségkárosodási és gyermekfelügyeleti támogatás (EGYT) | 46 | 38 | A családi jövedelemhatár összegének és a jogosult családja havi jövedelmének különbözete. Egyedülálló esetén 2021. évben  27 075 Ft. | 45 | 36 | A családi jövedelemhatár összegének és a jogosult családja havi jövedelmének különbözete. Egyedülálló esetén 2021. évben  27 075 Ft. |

*Forrás: Budapest Főváros Kormányhivatala II. Kerületi Hivatala*

A 2 év adatait összevetve látható, hogy a foglalkoztatást helyettesítő támogatásban részesülő ellátások száma csak kis mértékben csökkent 2021. év végéig, melynek oka a járványügyi veszélyhelyzet miatt továbbra is fennálló korlátozások. Az EGYT ellátásban részesülők száma lényegében nem változott.

A megszűnt ellátások okai: az ügyfél keresőtevékenységet folytat, a felülvizsgálatnak nem tett eleget, nem működött együtt, az álláskeresők nyilvántartásából törölték, 30 napos aktivitási kötelezettségének nem tett eleget, kérte a megszüntetést, elköltözött, álláskeresési ellátásra szerzett jogosultságot, felajánlott munkalehetőséget nem fogadta el, GYES-ben részesül, más jogcímen szerzett jogosultságot, elhalálozott.

Az elutasított kérelmek okai között szerepelt a jogosultsági feltételek hiánya (jövedelmi, vagyoni helyzet, együttműködés hiánya).

A közgyógyellátás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás.

**Közgyógyellátás**

|  |  |  |  |  |
| --- | --- | --- | --- | --- |
| **ÉV** | **2020** | | **2021** | |
| **Közgyógyellátás** | **Ellátásban részesülők az év folyamán (fő)** | **Ellátottak**  **12.31-én (fő)** | **Ellátásban részesülők az év folyamán (fő)** | **Ellátottak**  **12.31-én (fő)** |
| Alanyi (Szt. 50. § (1) bekezdés) | 2001 | 1298 | 1 595 | 1 110 |
| Normatív (Szt. 50. § (2) bekezdés) | 55 | 25 | 32 | 32 |

*Forrás: Budapest Főváros Kormányhivatala II. Kerületi Hivatala*

*(Alanyi jogcímen két évre kerül megállapításra a jogosultság)*

**Időskorúak járadéka**

|  |  |  |  |  |  |  |
| --- | --- | --- | --- | --- | --- | --- |
| **ÉV** | **2020** | | | **2021** | | |
| **Időskorúak járadéka** | **Ellátásban részesülők az év folyamán (fő)** | **Ellátottak 12.31-én (fő)** | **Az ellátás összege (Ft/hó/fő)** | **Ellátásban részesülők az év folyamán (fő)** | **Ellátottak 12.31-én (fő)** | **Az ellátás összege (Ft/hó/fő)** |
| Nem egyedülálló, Szt. 32/B. § (1) bekezdés a) pont | 34 | 2 | 26 350 | 30 | 3 | 27 145 |
| 75 év alatti, egyedülálló, Szt. 32/B. § (1) bekezdés b) pont | 21 | 30 995 | 20 | 31 925 |
| 75 év feletti egyedülálló, Szt. 32/B. § (1) bekezdés c) pont | 6 | 41 840 | 5 | 43 100 |

*Forrás: Budapest Főváros Kormányhivatala II. Kerületi Hivatala*

Az időskorúak járadéka azoknak az idős személyeknek a részére biztosít ellátást, akik a nyugdíjkorhatáruk betöltése után a szükséges szolgálati idő (résznyugdíjhoz: legalább 15 év, teljes nyugdíjhoz: legalább 20 év) hiányában saját jogú nyugellátásra nem jogosultak, valamint jövedelemmel egyáltalán nem, vagy csak minimális mértékben rendelkeznek.  A támogatásnak ezen fajtája továbbra is kevés főt érint a kerületben.

**Ápolási díj**

Az ápolási díj a tartósan gondozásra szoruló személy otthoni ápolását ellátó nagykorú hozzátartozó részére biztosít anyagi hozzájárulást.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ÉV** | | **2020** | | | | **2021** | | | |
| **Ellátás megnevezése** | | **Ellátásban részesülők az év folyamán (fő)** | **Ellátottak**  **12.31-én (fő)** | **Bruttó összeg (Ft/hó/fő)** | **Nettó összeg (Ft/hó/fő)** | **Ellátásban részesülők az év folyamán (fő)** | **Ellátottak**  **12.31-én (fő)** | **Bruttó összeg (Ft/hó/fő)** | **Nettó összeg (Ft/hó/fő)** |
| **Ápolási díj** | alap összegű (Szt. 41. §) | 34 | 15 | 39 365 | 35 430 | 17 | 11 | 41 335 | 37 205 |
| emelt (Szt. 43/A. §) | 66 | 57 | 59 050 | 53 145 | 76 | 59 | 62 005 | 55 805 |
| kiemelt (Szt. 43. §) | 38 | 33 | 70 860 | 63 775 | 40 | 33 | 74 405 | 66 965 |
| **Gyermekek otthongondozás díja**  **(Szt. 38. §)** | Szt. 39/A. § (3) bekezdés - REHAB ellátással csökkentett | 94 | 1 | 34 340 | 30 910 | 107 | 1 | 53 950 | 48 555 |
| Szt. 39/A. § (3) bekezdés - GYES-sel csökkentett | 15 | 95 410 | 85 870 | 14 | 118 815 | 106 935 |
| Szt. 39/A. § (1) bekezdés,  2019. évi LXXI. törvény 64. § (2) bekezdés a) pont | 71 | 123 910 | 111 520 | 80 | 147 315 | 132 858 |
| Szt. 39/A. § (2) bekezdés –  több gyerekről gondoskodó szülő | 2 | 185 865 | 167 280 | 3 | 220 975 | 198 880 |

*Forrás: Budapest Főváros Kormányhivatala II. Kerületi Hivatala*

Az elmúlt két évben nem változott jelentősen az ápolási díjban és a gyermekek otthon gondozási díjában (továbbiakban: GYOD) részesülők száma. A két ellátást alapvetően az különbözteti meg egymástól, hogy GYOD-ban az önellátásra képtelen gyermekek szülői részesülhetnek, valamint ezen ellátással egyidejűleg más rendszeres pénzellátás is igénybe vehető (pl. GYES), a GYOD összegének arányos csökkentésével.

A kerületben magas az idős lakosság száma, akik már nem tudnak önálló életvitelt fenntartani, vagy a fogyatékos gyermeket nevelő szülő nem tudja más módon megoldani gyermeke ellátását. Az elmúlt évek gyakorlatához hasonlóan, továbbra is a támogatás igénylésekor szempont lehet, hogy, aki bármely okból nem tud munkaviszonyt létesíteni, annak az ápolási díj folyósításának időtartama szolgálati időre jogosítja az ápolót.

Az ellátás megszűnésének legfőbb okaiként szerepelnek az elmúlt években a következők: a jogosultság feltételei már nem állnak fenn, meghalt az ápolt, felülvizsgálatnak nem tett eleget, elköltözött, kérte az ellátás megszüntetését, tanulmányokat folytat, jogosultságot szerzett más jogcímen, keresőtevékenységet folytat, az ápolási kötelezettségének nem tett eleget vagy rendszeres pénzellátásban részesül a kérelmező.

Az elutasítás legfőbb indokai között szerepelt, hogy a jogosultsági feltételeknek nem felelt meg a kérelmező: pl. nem minősül közeli hozzátartozónak, rendszeres pénzellátásban részesül, melynek összege meghaladja az ápolási díj összegét, fokozott ápolási igény nem áll fenn.

## 13.2. Települési Önkormányzat hatáskörébe tartozó ellátások

Magyarország 2022. évi központi költségvetéséről szóló 2021. évi XC. törvény szerint a központi költségvetés csak a 32 000 Ft egy lakosra jutó iparűzési adóerő-képesség alatti települési önkormányzatok Mötv. 13. §-ban meghatározott kötelező feladataihoz járul hozzá, ezért kerületünk saját erőből finanszírozza az R-ben meghatározott települési támogatásokat.

Az Önkormányzat kiemelt feladatának tekinti a kerületben élő polgárok, valamint gyermeket nevelő családok segítését.

Az R. 2015. évben történt megalkotásakor a cél az volt, hogy a nyújtott támogatások köre lehetőleg ne változzon, az eljárások egyszerűsödjenek és a jövedelmekkel arányos támogatási mértékek kerüljenek meghatározásra.

A helyi szociális pénzbeli és természetbeni juttatások rendszerét az Önkormányzat időről időre felülvizsgálja, és a napi ügyintézés tapasztalatait alapul véve módosítja, illetve kiegészíti.

A pénzbeli és természetbeni szociális és gyermekvédelmi ellátások esetében a legfőbb cél, hogy az ellátás:

* igazodjon a lakosság szükségleteihez,
* kövesse azokat az igényeket, amelyek a változó társadalmi környezetből adódóan megjelennek,
* minden rászoruló számára hozzáférhető legyen.

A pénzbeli és természetbeni támogatásokról szóló döntést a Humánszolgáltatási Igazgatóság Ellátási Osztálya (továbbiakban: Ellátási Osztály) készíti elő.

Általánosságban az ellátások tekintetében elmondható, hogy a létfenntartási támogatást, a gyógyszertámogatást, az eseti gyermekvédelmi támogatást és a lakhatási támogatást veszik igénybe a legtöbben.

2020-ban a helyi szociális rendelet módosításra került márciusban, valamint novemberben is. Emellett a veszélyhelyzetre tekintettel, átmeneti jelleggel három új szociális tárgyú rendelet is hatályba lépett 2020-ban (veszélyhelyzeti támogatásokról szóló, rendkívüli eseti támogatásról szóló valamint a felnőttek tüdőgyulladás elleni védőoltás támogatásáról szóló rendelet).

2021-ben decemberben került sor a helyi szociális rendelet módosítására.

**Az Ellátási Osztály adatai:**

A települési támogatások és az önként vállalt feladatként nyújtott egyéb támogatások kizárólag önkormányzati költségvetési forrásból nyújthatóak, az Önkormányzat biztosítani tudja a támogatások költségvetési hátterét.

**A veszélyhelyzettel kapcsolatos átmeneti rendelkezések:**

A járványhelyzetre tekintettel az alábbi támogatások kerültek bevezetésre átmeneti jelleggel:

Veszélyhelyzeti albérleti díj támogatás, Veszélyhelyzeti bérpótló támogatás és Veszélyhelyzeti gondozási támogatás, mely ellátások 2020.04.30 és 2020.08.31. között voltak hatályban.

Felnőttek tüdőgyulladás elleni védőoltás támogatása 2020.09.29 és 2020. 12.21. között, a Rendkívüli eseti támogatás pedig 2020.11.01 és 2021.03.31 között volt hatályos.

**Veszélyhelyzeti bérpótló támogatás**

A járványhelyzet kezdeti időszakában a munkáltatók egy része elbocsátotta munkavállalóit, vagy csökkentették munkaidejüket, valamint voltak olyan vállalkozások is, melyeknek a tevékenységüket fel kellett függeszteniük.

Ennek következtében számos család, vagy egyedül élő személy élete vált nehezebbé, megélhetésük veszélybe került.

A jövedelmi helyzethez igazodó bérpótló támogatás olyan családok, személyek részére volt nyújtható, akiknek a munkaviszonya igazolhatóan 2020. március 11-ét követően a veszélyhelyzet időszakában szűnt meg, vagy a kérelmező egyéb kereső tevékenysége a veszélyhelyzet miatt hozott korlátozó intézkedések miatt lehetetlenült el. A kérelmező nem részesült táppénzben valamint családjában az egy főre számított havi nettó jövedelem nem haladta meg a 75 ezer forintot, egyedül élő, vagy gyermekét egyedül nevelő szülő esetén pedig a 85 ezer forintot. Maximális összege havi 85 ezer forint volt 3 hónapon keresztül.

**Veszélyhelyzeti albérleti díj támogatás**

A lakhatáshoz nyújtott támogatás azok számára volt biztosítható, akik a veszélyhelyzethez köthető jövedelem kiesés miatt nem tudták az albérleti díjukat fizetni, illetve 2020. március 11-ét követően megszűnt a munkaviszonyuk, vagy egyéb kereső tevékenységük a veszélyhelyzet miatt hozott intézkedések miatt ellehetetlenült.

Feltétel volt még a veszélyhelyzet kihirdetése előtt létesített II. kerületi lakcím és bérleti szerződés, valamint az, hogy a családban az egy főre jutó havi nettó jövedelem nem haladhatta meg a 85 ezer forintot, egyedül élő esetén a 100 ezer forintot. A támogatás havi összege 30 ezer forint volt, és háztartásonként csak egy jogosultnak volt megállapítható.

**Veszélyhelyzeti gondozási támogatás**

A járványhelyzet első időszakában a kórházakból is hazakerültek olyan betegek, akik még gondozásra szorultak, mely a családokat is komoly kihívás elé állította.

Ez a támogatási forma azoknak a II. kerületben lakcímmel rendelkező, nagykorú személyeknek volt nyújtható, akik esetében a II. kerületben élő közeli hozzátartozó kórházi kezelését a járványügyi helyzet miatt szüntették meg, azonban az állapota miatt otthonában továbbra is gondozásra, felügyeletre szorul, az ellátásáról pedig a kérelmező, illetve családja maga gondoskodik.

A gondozási támogatás havi összege 50 ezer forint volt.

**Felnőttek tüdőgyulladás elleni védőoltás támogatása**

Az önkormányzat a pneumococcus baktérium okozta tüdőgyulladás megbetegedési veszély csökkentése céljából a térítésköteles védőoltás költségéhez egyszeri támogatást nyújtott azon – koruk miatt - veszélyeztetettebb időskorú II. kerületi lakcímmel rendelkező lakosok számára, akik ezt jövedelmi helyzetük miatt nem tudták volna vállalni. A támogatásra azok a 65 év feletti személyek voltak jogosultak, akiknek egy havi nettó jövedelme nem haladta meg a 140 000 forintot, a Pneumococcus elleni oltóanyag megvásárlását, annak költségét gyógyszertári bizonylattal igazolta, a háziorvos pedig az oltóanyag beadásának megtörténtét igazolta.

A védőoltási támogatás összege a megvásárolt oltóanyag igazolt költsége volt.

**Rendkívüli eseti támogatás**

Az önkormányzat rendkívüli eseti támogatás nyújtásával azoknak a kerületi családoknak kívánt plusz segítséget nyújtani, akiknek a kialakult járványhelyzet továbbra is anyagi próbatételt jelentett, legyen szó munkahely elvesztéséről, kényszerű fizetés nélküli szabadságról, csökkentett munkaidőről, vagy arról, hogy gyermekeikkel a megszokottnál gyakrabban és hosszabb ideig kell táppénzes állományba menniük.

Felváltva a fentebb részletezett veszélyhelyzeti támogatásokat, ez a támogatás eseti jellegű volt, és jogalapját, a 2020. szeptember 1-jét követően bekövetkezett munkahely elvesztése, keresőtevékenység megszűnése, bérek jelentős csökkenése, illetve a gyermekekkel való táppénzes állományok megnövekedett időtartama és természetesen ennek következményeként a jövedelem csökkenése adta.

A rendkívüli eseti támogatás egyszeri összege 50 ezer forint volt.

A járványhelyzettel összefüggő átmeneti támogatások esetében összesen **374 megállapító határozat** született.

**Az R. által nyújtott főbb támogatások:**

**Lakhatási támogatás**

Sok esetben a lakhatási költségek jelentik a legnagyobb nehézséget az alacsonyabb jövedelmű családoknál, a támogatási összegek havi összegei az egy főre jutó jövedelemtől függően 9 000 Ft, 7 000 Ft, valamint 6 000 Ft lehet.

A támogatás elsősorban a közüzemi szolgáltatókhoz kerül utalásra, a szolgáltató az érintett közüzemi számlán a támogatást jóváírja ezzel csökkentve a rezsi költséget.

|  |  |  |
| --- | --- | --- |
| **Lakhatási támogatás** | **2020. év** | **2021. év** |
| Jogosultak száma | 153 fő | 124 fő |

**Gyógyszertámogatás**

A gyógyszertámogatás az egészségi állapot megőrzéséhez és helyreállításához kapcsolódó személyes gyógyszerszükséglet költségének csökkentése céljából biztosított támogatás azok részére, akik alanyi vagy normatív jogcímen nem jogosultak közgyógyellátásra.

Az eseti gyógyszertámogatásra való jogosultság feltétele 2020. évben változott, megállapítható azon személyek részére, akik az R. szerinti bármely havi rendszerességgel nyújtott támogatásban részesülnek és az eljárásrend is egyszerűsödött. Az eseti gyógyszertámogatás összege éves szinten 15.000,-Ft-ban, oltóanyag megvásárlásához nyújtott eseti gyógyszertámogatás esetében pedig 30.000,-Ft a maximális támogatási összeg.

|  |  |  |
| --- | --- | --- |
| **Év** | **2020** | **2021** |
| **Gyógyszertámogatás** | **Jogosultak száma** | **Jogosultak száma** |
| Rendszeres | 261 fő | 224 fő |
| Eseti | 5 fő | 15 fő |

**Betegápolási támogatás**

A betegápolási támogatás az ápolásra szoruló, 18. életévet betöltött, tartósan beteg személy otthoni ápolását, gondozását ellátó, II. kerületi lakcímmel rendelkező és életvitelszerűen ott tartózkodó nagykorú hozzátartozó részére biztosított anyagi hozzájárulás.

Az önkormányzat kiemelten fontosnak tartja a tartósan beteg hozzátartozójuk otthon ápolását, gondozását végző személyek anyagi támogatását, ezért a betegápolási támogatást igénylő, ápolást végző személyre vonatkozó jövedelem értékhatár emelésére került sor a 2020. évben.

Az R. szerint a betegápolási támogatáson túl kiegészítő támogatás kerül megállapításra azon esetekben, mikor az ápolt személy fokozott ápolást igényel, illetve aki esetében a demencia olyan mértékű, hogy állandó felügyeletre szorul. Ezt a speciális jogosulti kört szélesítette ki a 2020. évi rendeletmódosítás azzal, hogy új néven, betegápolási plusz támogatás néven a fenti személyeken túl igényelhetik azok a II. kerületi lakosok is, akik részére a BFKH II. Kerületi Hivatala kiemelt ápolási díjat állapított meg. Mindemellett a betegápolási plusz támogatás havi összege 25.000,-Ft-ra emelkedett.

A betegápolási támogatás havi összege a központi költségvetésről szóló törvényben meghatározott alapösszeg 90 %-a.

|  |  |  |
| --- | --- | --- |
| **Év** | **2020** | **2021** |
| **Betegápolási támogatás** | **Jogosultak száma** | **Jogosultak száma** |
| Betegápolási támogatás | 17 fő | 14 fő |
| Betegápolási támogatás plusz | 3 fő | 4 fő |

**Létfenntartási támogatás**

Létfenntartási támogatás nyújtható annak a személynek, akinek a létfenntartása tartósan veszélyeztetett, vagy alkalmanként jelentkező többletkiadások miatt létfenntartást veszélyeztető rendkívüli élethelyzetbe került.

A tapasztalatok azt mutatják, hogy a mindennapi, rendszeres kiadásokon felül az alkalmanként jelentkező többletkiadások egyre jobban megterhelik a családokat, köztük azokat is, amelyek magasabb jövedelemmel rendelkeznek, így indokolt volt 2020-ban a jövedelemhatárok emelése.

Az éves adható keret – a rászoruló személy a keret erejéig egy évben többször is benyújthatja kérelmét - is emelkedetta jövedelemhatáron belül alacsonyabb jövedelműek esetén 160.000,-Ft-ra, magasabb jövedelműek esetében pedig 130.000,-Ft-ra.

Az eseti létfenntartási támogatás egyszeri összege 75.000,-Ft-ra emelkedett, az éves keret figyelembe vételével. Az emelés a támogatás hatékonyságát javítja, azáltal, hogy különös méltánylást érdemlő esetben komolyabb összeggel tudja támogatni a rászorulót az önkormányzat.

A szilárd tüzelőanyagra nyújtott létfenntartási támogatás tárgyéven belüli maximális összege 50.000,-Ft-ra emelkedett (korábbi 35.000,-Ft), tekintettel arra, hogy a tapasztalatok azt mutatják, hogy az egy télre szükséges tüzelőanyagok megvásárlása a jelenlegi összegből nem biztosítható. Az igénylők, akik gáz vagy egyéb fűtéssel nem rendelkező háztartásokban laknak, többnyire alacsonyabb jövedelmű idős személyek, akiknek problémát jelent a támogatás kipótlása is. Fenti támogatások elszámolási kötelezettség mellett, és az éves kereten kívül nyújthatóak.

|  |  |  |
| --- | --- | --- |
| **Év** | **2020** | **2021** |
| **Létfenntartási támogatás** | **Jogosultak száma** | **Jogosultak száma** |
| Rendszeres | 321 fő | 305 fő |

|  |  |  |
| --- | --- | --- |
| **Év** | **2020** | **2021** |
| **Létfenntartási támogatás/ megállapított eseti segélyek száma** | 269 db | 245 db |
| **Kifizetett támogatás összesen (Ft)** | 9 567 000 Ft | 8 098 000 Ft |

*Forrás: Ellátási Osztály*

Évente legfeljebb két alkalommal a Bizottság annak a személynek is megállapíthat létfenntartásitámogatást, akinek családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 550%-át és a kérelmező életvitelében jelentősen akadályozó vagy hátrányt okozó, váratlan esemény - különösen: elemi kár, kilakoltatás, keresőképtelenséggel járó betegség, gyógyászati segédeszköz szükséglet, lakhatást veszélyeztető körülmény - miatt létfenntartást veszélyeztető élethelyzetbe került.

A tapasztalatok azt mutatják, hogy a kérelmezők a fenti felsorolásból gyógyászati segédeszközre, nagy értékű - azonban a rendes életvitel szempontjából fontos- háztartási cikk pótlása továbbá közüzemi hátralék rendezése miatt kérik a támogatást.

**Eseti gyermekvédelmi támogatás**

2021-ben 113 gyermek családjának, 3 750 000 Ft összegben állapítottunk meg eseti gyermekvédelmi támogatást. Az igénybevevők száma és a kifizetett támogatás összege csökkent a korábbi évhez viszonyítva, amikor a járványhelyzet miatt kimagaslóan megemelkedett a támogatást igénylők száma.

2019. július 1. óta az önkormányzat a gyermek születéséhez megkülönböztetett módon, – de továbbra is a család jövedelmi helyzetét figyelembe véve, ám magasabb jövedelem értékhatár mellett – nyújt eseti gyermekvédelmi támogatást. Ez az ellátás egyszeri, gyermekenként 50 000 Ft.

**Keresetpótló támogatás**

Azon nyugdíjkorhatárt be nem töltött, keresőtevékenységet nem végző személy részére nyújtható rendszeres támogatás, akinek munkavállalási lehetősége krónikus betegsége miatt akadályozott, folyamatos orvosi kezelés alatt áll, családjában az egy főre jutó havi jövedelem nem haladja meg a 22 800 Ft-ot, és rendszeres pénzellátásban nem részesül. A havi támogatási összeg 28 500 Ft.

A Gyermekjóléti Központ a keresetpótló támogatásban részesített személy részére a nyilvántartásba vételtől számított 30 napon belül az egyéni élethelyzethez igazodó beilleszkedést, életvezetést segítő re-integrációs programot dolgoz ki, melyről a támogatásban részesülő személlyel írásbeli megállapodást köt.

|  |  |  |
| --- | --- | --- |
| **ÉV** | **2020** | **2021** |
| **Keresetpótló támogatás** | **Jogosultak száma** | **Jogosultak száma** |
|  | 8 fő | 9 fő |

*Forrás: Ellátási Osztály*

**Gyermeknevelési támogatás**

Az R. előírása szerint azon gyermekek részére nyújtható rendszeres gyermeknevelési támogatás, akik esetében a családban az egy főre jutó jövedelem nem haladja meg a nyugdíjminimum kétszeresét, azaz az 57 000 Ft-ot. A támogatás 1 évre kerül megállapításra.

Gyermeknevelési támogatásban részesülők száma a tavalyi évben emelkedett, 93 fő gyermekre tekintettel 5 081 400 Ft összeg került kifizetésre a 2021. évben.

**Térítésmentes védőoltás**

2020-tól a Rota vírus elleni védőoltás támogatása mellett a rendszeres gyermekvédelmi kedvezményre jogosult 2 év alatti gyermek részére Meningococcus B elleni védőoltás is térítésmentesen nyújtható.

Az eljárásrend azonos a Rotavírus és a Meningococcus B elleni védőoltás támogatás esetében, a felírt oltóanyagot az Egészségügyi Szolgálat szerzi be, és fizeti ki a megállapító határozat bemutatása után, így nem kell a jogosultnak megelőlegezni az oltóanyag költségét.

**A Gyvt. által szabályozott támogatás:**

**Rendszeres gyermekvédelmi kedvezmény**

Megfigyelhető, hogy évek óta csökken a kedvezményben részesülők száma a jövedelemhatár 2018. január 1-jén hatályba lépett kisebb emelése ellenére is. Többnyire az egyszülős, GYES-en lévő szülők, illetve az álláskeresők férnek bele a támogatásba. Azok a családok, ahol három gyermeket nevelnek, vagy nem jár még intézménybe a gyermek, illetve felsőfokú tanulmányokat folytat, kevésbé tudják hasznosítani a kedvezményt.

A kedvezményben részesülők esetében augusztus és november hónapban eseti támogatás keretében gyermekenként 6 000 Ft értékű támogatás kerül folyósításra, melyet pénzbeli támogatásként kapnak az érintettek.

**Hivatalból megállapított támogatások:**

**Karácsonyi támogatás**

Az R. előírása szerint karácsonyi támogatásban részesülnek a tárgyév november 1-jén rendszeres gyermekvédelmi kedvezményre, gyermeknevelési támogatásra, rendszeres létfenntartási támogatásra és lakhatási támogatásra jogosultak. A támogatás összege, 2020-ban és 2021-ben is 30 000 Ft/család, egyedül élő jogosult esetén pedig 35 000 Ft volt.

Az egyszeri karácsonyi támogatásban részesíthetők körére az Önkormányzat által fenntartott vagy az Önkormányzattal szerződéses jogviszonyban álló szociális intézmények vezetői is tehetnek javaslatokat.

**A 100. életévüket betöltött személyek egyszeri támogatása**

A II. kerületben életvitelszerűen tartózkodó, lakcímmel rendelkező személyt 100. életévének betöltésekor az Önkormányzat egyszeri, 100 000 forint összegű juttatásban részesíti. 2020. évben 12, a 2021. évben 22 fő részesült e támogatási formában.

**Támogatás az Idősek Világnapja alkalmából**

2015. októberében bevezetésre került az Idősek Világnapja alkalmából nyújtott egyszeri támogatás. Az Önkormányzat azokat a II. kerületi lakosokat részesíti egyszeri támogatásban október hónapban, akik tárgyévben október 31-ig 65. életévüket betöltik és részükre tárgyév január 1- október 31. közötti időszakban a települési támogatások valamelyike megállapításra került. A támogatás összege jogosultanként 10 000 Ft, mely pénzbeli juttatásként kerül kiutalásra az érintettek részére.

**Egyéb önkormányzati támogatás**

**Sajátos nevelési igényű gyermeket nevelő családok támogatása – pályázat**

Az Önkormányzat 2021. júliusában pályázatot írt ki azon sajátos nevelési igényű gyermekek támogatására, akik különleges bánásmódot (nevelés-oktatást, fejlesztést) igényelnek. A pályázat célja szerint a támogatás a szakértői bizottság véleményében javasolt fejlesztést, különleges gondozás keretében történő nevelési intézményen kívül történő ellátás biztosítását, a nevelési intézményben biztosított ellátás kiegészítését, bővítését célzó fejlesztő foglalkozások, terápiák költségére, a szükséges fejlesztő eszközök vásárlására, vagy a szükséges diagnosztikai vizsgálatokra fordítható.

Az elnyerhető támogatási összeg pályázatonként maximum bruttó 100.000,-Ft vissza nem térítendő támogatás volt.

Az SNI pályázat benyújtásának határideje 2021. szeptember 30. napja volt, 30 sikeres pályázó részére összesen 2 850 000 Ft támogatás került kifizetésre.

A nyertes pályázóknak névre szóló számlával az elnyert összegről el kell számolniuk.

Az eddigi tapasztalatok azt mutatják hogy az SNI-s gyermeket nevelő családoknak leginkább a fejlesztő foglalkozások és terápiák költsége jelenti a legnagyobb terhet, mert a benyújtott pályázatok 90%-a erre a célra irányult.

s  **Összegzés:**

* **egyéni élethelyzeteket figyelembe vevő komplex szociális szolgáltatások nyújtása,**
* **szükséges a lakosság folyamatos tájékoztatása az ellátórendszert érintő változásokról, ebben előremutató lenne a lakossági tájékoztató kiadvány új, friss adattartalommal való kiadása.**

# XIV. A szociális ellátórendszer fenntartásához szükséges költségek

A kerületi önkormányzatnak is arra kell törekednie, hogy a rendelkezésére álló saját forrásait egyre hatékonyabban tudja felhasználni, valamint egyre inkább képessé tegye a településen élő lakosságot is arra, hogy a problémái megoldásában hatékonyan részt vegyen.

A szociális szolgáltatások szempontjából meghatározó a finanszírozás éves alakulása.

A működtetési források alakulása az alábbiak szerint tevődik össze:

• a mindenkori költségvetési törvényben meghatározott központi támogatás,

* feladat-finanszírozás,

• térítési díj bevételek,

• fenntartói hozzájárulás,

• önként vállalt szolgáltatások esetében a működési támogatások (jelzőrendszeres házi segítségnyújtás).

Jogszabályi változásokat követően a jelzőrendszeres házi segítségnyújtás finanszírozása   
2014. január 1-jétől módosult. A feladat ellátása állami feladat lett, a kötelezettség a Szociális és Gyermekvédelmi Főigazgatóság, majd a Slachta Margit Nemzeti Szociálpolitikai Intézet feladat és hatáskörébe került. Az Önkormányzat évenként feladat-ellátási szerződést köt az állami intézménnyel.

A központi költségvetési források sem a kötelező, sem az önként vállalt feladatok esetében nem fedezik a szolgáltatásokra fordított kiadásokat, így a fenntartónak minden egyes ellátáshoz saját hozzájárulást kell hozzátennie. 2015 márciusától megszűntek az eddigi „vegyes” finanszírozások, a továbbiakban vagy állami, vagy önkormányzati támogatásból nyújtható egy-egy ellátás.

A települési támogatások viszont a kerületben kizárólag önkormányzati költségvetési forrásból nyújthatóak. A jogszabályi változásokat követően is a kerület biztosítani tudja a támogatások költségvetési hátterét.

A költségvetési lehetőségek figyelembe vételével az R. már több ízben módosult 2015. óta, a rendelet megalkotása után célkitűzés volt az új rendelet folyamatos vizsgálata, elemzése, esetleges korrigálása, illetve a Covid-19 világjárvány idején a veszélyhelyzettel kapcsolatos átmeneti rendelkezések, támogatások bevezetésére is szükség volt.

Az éves költségvetésben biztosított forrás lehetőséget adott arra, hogy a pénzbeli támogatások kedvezően változzanak.

A szociális szolgáltatások normatív hozzájárulási összegei a mindenkori költségvetési törvényben foglaltak alapján kerülnek megállapításra.

A 2019. évtől kezdődően a hatályos költségvetési törvény a házi segítségnyújtásra kettő, különböző összegű fajlagos támogatási összeget határoz meg: szociális segítés jogosultság esetén az összeg: 25 000 Ft/fő, ami kizárólag a szociális segítésre megállapodást kötött ellátottak után vehető igénybe, az összeg 2019. év óta változatlan.

A személyi gondozás jogosultsága esetén a fajlagos összeg 210 000 Ft/fő volt a 2019 évben, amely jelenleg 378 110 Ft/fő, ami kizárólag személyi gondozásra megállapodást kötött ellátottak után jár, a fentiek alapján a normatív támogatás elismeri a nehezebb ápolási szükségletű gondozást.

A veszélyhelyzet idején jogszabályi könnyítés volt az, hogy a házi segítségnyújtást igénylő ellátottak esetében nem kellett elvégezni a gondozási szükséglet vizsgálatot, így minden kérelmező megállapodását személyes gondozásra lehetett megkötni, mely után a magasabb összegű normatív támogatás volt igényelhető.

A nappali ellátás, különösen a fogyatékos személyek nappali ellátásának támogatása az uniós elvekkel megegyező, deklaráltan támogatott ellátási forma. A hazai és nemzetközi szakirodalom is a nappali ellátások prevenciós jellegét hangsúlyozza a bentlakásos ellátásokkal szemben. 2017 márciusától a demens személyek nappali ellátását is biztosítja az Önkormányzat, így erre az ellátási formára is igényelhető a támogatás.

Az átmeneti ellátások esetében (szerződésekkel biztosítja az Önkormányzat a feladat ellátást) a központi költségvetés 2013. évtől az idősek átmeneti gondozása, a 2015. évtől gyermekek átmeneti ellátása esetében is már nem az ellátottak száma, hanem a feladat-ellátás működési költségei alapján nyújt támogatást.

**Normatíva változások 2020-2021. év**

|  |  |  |  |
| --- | --- | --- | --- |
| Megnevezés | 2020. év | 2021.év | 2021. év /  2020.  év |
|  | (Ft) | (Ft) | (%) |
| Szociális étkeztetés (Ft/fő) | 65 360 | 67 570 | 3,4 |
| Házi segítségnyújtás (Ft/fő) |  |  |  |
| Szociális segítés (Ft/fő) | 25 000 | 25 000 | 0 |
| Személyi gondozás (Ft/fő) | 330 000 | 378 110 | 14,6 |
| Időskorúak nappali intézményi ellátása (Ft/ellátott) | 190 000 | 224 190 | 18 |
| Fogyatékos személyek nappali intézményi ellátása (Ft/ellátott) | 689 000 | 755 880 | 9,7 |
| Demens személyek nappali intézményi ellátása (Ft/ellátott) | 689 000 | 746 546 | 8,4 |
| Család - és gyermekjóléti Szolgálat/számított létszám/év | 3 780 000 | 4 256 200 | 12,6 |
| Család - és gyermekjóléti Központ/számított létszám/év | 3 300 000 | 3 828 555 | 16 |

*Forrás: Gazdasági Igazgatóság*

A 2020. évet alapul véve - a szociális segítés kivételével - változtak a normatív támogatások összegei, a növekedése nem egységes, bizonyos preferált szolgáltatásoknál jelentősebbnek mondható.

Az emelések jelentős része alapvetően az elmúlt években fellépő költségnövekedést kompenzálja, néhány kivételtől eltekintve nem jelent érdemi pénzügyi mozgástér-bővülést.

A szociális, gyermekjóléti és gyermekvédelmi ágazat finanszírozási rendszerében nincs egységes alapelv, szolgáltatásonként eltérő elvek alapján történik, így önmagában a finanszírozási összegek összehasonlítása nem nyújt elég információt a rendszerről.

Vannak olyan támogatások, melyek a települési lakosságszámot veszik alapul (pl.: gyermekvédelmi normatív támogatások), bizonyos támogatások a valós ellátotti létszámokat veszi alapul (pl.: nappali ellátások), vagy az osztott szakmai létszám és dologi finanszírozásásból számított támogatás alapján vehető igénybe normatív támogatás a bentlakásos intézményeknél, s még számos egyéb indikátoron alapul egy-egy normatív támogatás.

A normatív támogatások rendszerében való eligazodást nehezíti, hogy fenntartótól függően, (lsd. egyházi vagy önkormányzati) azonos szolgáltatások nyújtásakor is eltérő a központi finanszírozás.

Az ágazatban folyamatosan jelennek meg új szakmai és nem szakmai jellegű többletfeladatok melyekhez nem járul finanszírozási többlet juttatás (pl.: adatvédelmi feladatok ellátása).

**Szerződéssel ellátott feladatok pénzügyi mutatói 2016-2021. év**

|  |  |  |  |
| --- | --- | --- | --- |
| **Jogcím** |  | **Kiadás** |  |
|  | **(e Ft)** |  |

|  |  |  |  |  |  |  |
| --- | --- | --- | --- | --- | --- | --- |
| **ÉV** | **2016** | **2017** | **2018** | **2019** | **2020** | **2021** |
| Magyarországi Református Egyház Diakóniai Iroda (szenvedélybetegek nappali közösségi ellátása) | ---- | ----- | ---- | ---- | 1 500 | 1 500 |
| Magyarok Nagyasszonya Ferences Rendtartomány-(idősek nappali ellátása) | 9 000 | 10 000 | 10 000 | 10 000 | 8 627 | 8 627 |
| Magyarok Nagyasszonya Ferences Rendtartomány-(étkeztetés) | 7 500 | 10 000 | 10 000 | 10 000 | 7 581 | 7 500 |
| Magyarok Nagyasszonya Ferences Rendtartomány- (házi segítségnyújtás) | 18 428 | 19 030 | 19 030 | 19 030 | 18 083 | 20 795 |
| Jó Pásztor Nővérek Kongregációja (anyaotthon) | 2 273 | 2 136 | 2 217 | 2 217 | 1 000 | 1 030 |
| SUPPORT Alapítvány/ Magyar Protestáns Segélyszervezet (családok átmeneti otthona) | 3 289 | 3 319 | 3 419 | 3 512 | 3 515 | 3 620 |
| Soteria Alapítvány (pszich. betegek nappali ellátása) | 5 513 | 5 563 | 5 730 | 5 885 | 6 050 | 3 116 |
| Józsefvárosi Önk./gyermekek átmeneti gondozása | 629 | 629 | 633 | 1 850 | 1 100 | 1 100 |
| Újbuda Önk./fogyatékos személyek nappali ell. | 250 | 250 | 250 | 5 387 | 1 283 | 1 796 |
| Fehér Kereszt Baráti Kör Kiemelt KHT. helyettes szülői szolgáltatás | 906 | 818 | 847 | 642 | 344 | 355 |
| Magyar Máltai Szeretetszolgálat - hajléktalan ell.-Nappali melegedő | 2 055 | 2 073 | 2 135 | 2 193 | 2 255 | 2 323 |
| Magyar Máltai Szeretetszolgálat - hajléktalan ell.-Utcai szoc.munka | 2 055 | 2 073 | 2 135 | 2 193 | 2 255 | 2 323 |
| Civitán Club Budapest – Help Egyesület | 6 000 | 6 000 | 7 000 | 7 000 | 8 000 | 8 000 |

*Forrás: Intézményirányítási Osztály*

Az utcai szociális munka és a Civitan Club Budapest-Help Egyesület támogatása kivételével a táblázat adatai a kötelező önkormányzati feladatok pénzügyi mutatóit (a kifizetett éves költségvetési támogatásokat) tartalmazza.

Az ellátottak köre, a speciális feltételek és szakértelem miatt költséghatékonyabb ellátási szerződésekkel biztosítani a kötelező feladatok egy részét.

A szerződések a jogszabályokban előírt kötelező tartalmi elemeken kívül a két szerződő partner megállapodásán alapul, ezért a feladatok finanszírozása különböző pénzügyi konstrukciók alapján történik, bizonyos szerződések esetén az összeg az éves infláció mértékével növekszik (*Soteria Alapítvány, Magyar Protestáns Segélyszervezet, Máltai Szeretetszolgálat).*

A Civitan Club Budapest-HELP Egyesület támogatása nem ellátási szerződés keretében, hanem a Képviselő-testület által, az adott tárgyévre elfogadott működési támogatás keretében történik.

A kiskorú fogyatékkal élő személyek nappali ellátását biztosító Újbuda Szociális Szolgálata az ellátási szerződésben foglaltak szerint 1 fő ellátását vállalta. A 2013 -2014. évben nem volt kerületi gondozott az intézményben, 2015. év júniusától egy kerületi kiskorú gyermek ellátását biztosította az intézmény, viszont - a beérkezett kérelmekre tekintettel - 2017. évtől kezdődően a szerződés többször módosult – jelenleg 4 fő kerületi ellátott finanszírozását biztosítja az Önkormányzat.

Az elmúlt 2 évben nem volt szükség arra, hogy a gyermekek vagy a családok átmeneti ellátását kerületi család igénybe vegye, ennek oka lehet akár a vírushelyzet miatti bezártság, illetve az, hogy a családsegítő szakemberek azoknál a gyermekeknél, ahol a család élethelyzete még lehetővé teszi, inkább a kollégiumi elhelyezéseket javasolják az átmeneti ellátások helyett.

A hiányzó kötelező feladat – szenvedélybetegek nappali ellátása 2020. év áprilisától megvalósult.

Az intézményeket a megfontolt és körültekintő gazdálkodás jellemezte, úgy is, hogy a világjárvány költségvetési kiadásai nem voltak tervezhetők.

2012. évtől a szociális intézmények egy országos internet alapú felületen (*Tevékenység Adminisztrációs Rendszer és Központi Elektronikus Nyilvántartás)* jelentik az alapellátások igénybe vételét, mely a központi költségvetési támogatások alapját is képezi.

Az R. határozza meg a személyes gondoskodásért fizetendő személyi térítési díjakat, mely térítési díjak 2016. június 1. napja óta változatlanok.

Az eltelt hat évben oly mértékben változtak az ellátást igénybe vevők jövedelmei, a szolgáltatások biztosítására fordított költségek, valamint a gazdasági helyzet, mely indokolttá teszi a személyi térítési díj táblázatok felülvizsgálatát.

A veszélyhelyzet miatt 2020. és 2021. évben nem kerülhetett sor a térítési díjak felülvizsgálatra, jövedelemvizsgálatra sem.

**Összegzés:**

* **a költségvetési források figyelembe vételével az Önkormányzat továbbra is biztosítja a kötelező és önként vállalt feladatait,**
* **a pénzbeli és természetbeni támogatások rendszerének költségvetési támogatásának változása után is a rászoruló családok számíthatnak a támogatásokra, a jelentkező többlet igények forrása biztosított volt,**
* **az ellátási igények folyamatos monitorozása szükséges.**

# XV. „Jó példák” gyakorlata a szociális ellátórendszerben

A jó példák, gyakorlatok hosszabb kifejtésére, bemutatására az egyes fejezetekben is kitér a koncepció, ezen részben néhány olyan további jó gyakorlatokat mutatunk be, melyek nem szerepelnek a fejezeti leírásoknál:

## 15.1. Szolgáltatások, kedvezmények

* **Gyógytorna és masszázs** a III. Sz. Gondozási Központban. Feladata a rehabilitáció, prevenció, egészségmegőrzés, továbbá segítséget nyújtani ahhoz, hogy az ellátást igénybe vevő személy saját környezetében, élethelyzetének és egészségi állapotának megfelelően, a meglévő képességeinek fenntartásával, felhasználásával, fejlesztésével biztosítható legyen az önellátó képesség megtartása, elkerülhető a fekvőbeteg intézetbe való bekerülés. A szolgáltatásokat igénybe vehetik a nappali klubtagok, valamint otthonukban a házi segítségnyújtásban részesülők.
* **Személyes gondoskodás ellátásáért fizetendő térítési díj**

A szociális helyzet függvényében az intézményvezető által – az R. alapján - megállapított térítési díjat a szakbizottság egyedi esetben csökkentheti vagy elengedheti.

* **Térítésmentes védőoltás**

ROTA vírus elleni, Meningococcus B elleni védőoltás oltóanyag térítésmentesen biztosítható azon gyermekek részére, akik családja az Önkormányzattól gyermeknevelési támogatásban, rendszeres gyermekvédelmi kedvezményben, keresetpótló támogatásban, betegápolási támogatásban vagy az Szt. szerinti aktív korúak ellátásában részesül.

* **Kerület Kártya család**

**- Kerület Kártya**

2010. év májusától a II. Kerület Kártya egy folyamatosan bővülő kedvezményrendszer igénybe vételét lehetővé tevő, több funkcióval ellátott, korszerű, érintésmentes chipkártya, amely kedvezményes lehetőséget biztosít a rendszerhez csatlakozott partnerek elfogadóhelyein. A kártya használat elkötelezettséget jelent a helyi vállalkozók sikere és fejlesztése mellett, ugyanakkor használatával számos szolgáltatás igénybe vételekor – százalékos kedvezményt kap a kártya tulajdonosa, többek között kulturális, egészségmegőrző, gyógyászati ellátások igénybe vételekor, s nem utolsó sorban a helyi közösség is épül a használatával.

* **Ifjúsági II. Kerület Kártya**

A 2018-ban kibővült Kerület Kártya család a kerületi iskolásokat megcélzó Ifjúsági Kerület Kártyával, melynek célja az önkormányzati szolgáltatások körének kibővítése.

* **Adókedvezmények**

Az építményadóról és a magánszemélyek kommunális adójáról szóló 57/1996.(XII.23.) önkormányzati rendelet számos kedvezményt és mentességet nyújt a fogyatékkal élő, a hadigondozottak, bizonyos pénzbeli szociális ellátásban részesülő, illetve a 65. életévetbetöltött adóalanyok részére.

* **Gyógyfürdő belépő**

Kedvezményes gyógyfürdőbelépőt vehetnek igénybe a kerületi nyugdíjasok a Lukács Gyógyfürdőben, így ők 1000 forintért látogathatják a Lukács Gyógyfürdő és Uszodát. A kedvezményes lehetőség célja az idősek aktivitásának és egészségük megőrzésében az úszás sporttal.

* **Köszöntések**

A kerület polgármestere minden évben köszönti az év első újszülöttjét, valamint azon 100 éves személyeket, akik kérik a személyes köszöntést.

* **Pályázatok**

A szociális, gyermekjóléti szolgáltatásokban résztvevő önkormányzati, nem állami és egyházi intézményeknek, szolgáltatóknak. A támogatás lehetővé teszi, hogy nemcsak az önkormányzati fenntartású intézményekben működő programok, hanem a kerület életét színessé, változatossá tevő, értékes civil programok, kezdeményezések is megvalósulhassanak.

Egyéb pályázatok: lsd. 3.1. fejezet

## 15.2. Közösségteremtés, élethosszig való tanulás lehetősége

* **Közösségi szolgálati tevékenység**

A Család- és Gyermekjóléti Központ Erő(d)Tér Közösségi terében (1027 Budapest, Erőd u. 11.), a Than Károly Ökoiskola és a II. Rákóczi Ferenc Gimnázium diákjai közül 40-50 fő teljesítette közösségi szolgálati gyakorlatát, mely tevékenység az iskolákkal kötött szerződés keretében történt. A fiatalokat bevonták az intézmény dolgozói a szabadidős programok tervezésébe és lebonyolításába. A közösségi szolgálatot teljesítők jellemzően 11. évfolyamos tanulók, ők segítettek az általános iskolás gyermekeknek a leckeírásban, tanulásban és egyéb szabadidős programok lebonyolításában.

Ugyancsak a közösségi szolgálat keretében a „generációk közötti együttműködés” jó példája a diákok és a III. sz. Gondozási Központ együttműködése. A diákok az idősek nappali ellátása keretében találkoznak az idősekkel, s bekapcsolódnak a klub életébe.

* **Internet kortalanul**

2005. óta tartanak a tanfolyamok, cél volt az idősebb korosztály számára lehetőséget teremteni az új információszerzési, tájékozódási és kommunikációs lehetőség elsajátításához.

A tanfolyamokat a Marczibányi téri Művelődési Központ koordinálja, mind kezdő, mind haladó kurzusokat indít.

* **Könyvet házhoz szolgáltatás**

2020 óta működik ez a kulturális szolgáltatás, melyet a Fővárosi Szabó Ervin Könyvtár Török utcai Könyvtára koordinál. Könyveket, folyóiratokat, CD-ket, igény esetén lejátszó eszközöket is kölcsönöznek idős, mozgásukban korlátozott személyeknek.

* **Idősügyi Tanács működése**

Feladatai:

• A kerületben élő idősek információval való ellátása, az érintettek közötti kommunikáció elősegítése.

• Közreműködés az időseket érintő programok, rendezvények, események megszervezésében.

* Az évenkénti lakossági veszélyes hulladék begyűjtése alkalmából az Önkormányzat a veszélyes hulladékokat az otthonukból szállítja el azon idősektől, akik mozgásukban korlátozottak.

## 15.3. Adományozás, felajánlások

* Ötszáz gyermek karácsonyát tette szebbé az önkormányzat támogatók segítségével.
* A Család-és Gyermekjóléti Központ munkatársai az év folyamán különböző szervezetek, egyesületek, pályázatot szponzorok segítségével– 21 alkalommal, 174 család, 148 személy részére nyújtottak különböző összegekben ajándékokat, tárgyi adományokat. A Magyar Vöröskereszt, a Katolikus Karitász, a Nemo Fish&Chips&Salad Bar immár több alkalommal segített élelmiszerrel, tisztasági csomaggal, meleg étellel, ruhaneművel.

A karácsonyi ajándékozáskor komoly segítség volt a családoknak a Kétker Közösségi Alapítvány és egy névtelen kerületi lakos támogatása, tanszer és illatszer adományok is.

* ”**Vedd és Vidd**„ adománybolt működik a Szilágyi Erzsébet fasorban. Az üzletben lehetőség van jó minőségű ruhák, eszközök leadására adományként, melyet töredék áron lehet megvásárolni. Az áruk „körforgása” segítség lehet a nehezebb anyagi helyzetben lévőknek, valamint a lakosság szerepet vállalhat a környezeti fenntarthatóságban.

# XVI. Összegzés

**A jelenleg működő ellátórendszer összefoglalása**

## 16.1. Önkormányzati és civil szociális szolgáltató szervezetek munkamegosztása alapján a partnerek a következők:

|  |  |  |
| --- | --- | --- |
| **Szolgáltatás megnevezése** | **Ellátást biztosító megnevezése** | **Ellátási szerződés éve** |
| Pszichiátriai betegek nappali ellátása | Soteria Alapítvány | 2007. |
| Nappali melegedő | Magyar Máltai Szeretetszolgálat | 2007. |
| Utcai szociális munka | Magyar Máltai Szeretetszolgálat | 2007. |
| Helyettes szülői szolgáltatás | Fehérkereszt Egyesület | 2007. |
| Gyermekek átmeneti ellátása | Józsefvárosi Önkormányzat | 2014. |
| Családok átmeneti ellátása | Magyar Protestáns Egyesület | 2007. |
| Családok átmeneti ellátása | Jó Pásztor Nővérek Kongregációja | 2003. |
| Fogyatékos gyermekek nappali ell. | XI. kerület Újbuda Szociális Szolgálata | 2004. |
| Étkeztetés, házi segítségnyújtás, nappali ellátás | Ferences Rendtartomány Gondviselés Háza | 2007. |
| Szenvedélybetegek nappali, közösségi, alacsonyküszöbű ellátása | Magyarországi Református Egyház Diakóniai Iroda | 2020. |
| Időskorúak átmeneti ellátása | Budapest Főváros XI. Kerület Újbuda Önkormányzata | 2021. |

*Forrás: Intézményirányítási Osztály*

Elsődlegesen a nagy anyagi ráfordítással működtethető és a lakosság körében kisebb létszámú ellátotti csoportot érintő ellátási formák pl. a fogyatékos gyermekek nappali ellátása, valamint a speciális szaktudást igénylő ellátások kerültek kiszerződésre, ilyen a pszichiátria és a szenvedélybetegek nappali ellátása, a Ferences Rendtartománnyal pedig a kerület földrajzi kiterjedése miatt került sor a szerződéskötésre.

A Szociális Szolgáltatástervezési Koncepció 2019. évi felülvizsgálatában megfogalmazott rövid távú fejlesztési tervek egyike volt, hogy a szenvedélybetegek nappali ellátását az önkormányzat ellátási szerződés megkötésével biztosítani tudja, a szerződés 2020. év április 1-jétől hatályos.

Az I. sz. Gondozási Központ infrastrukturális hiányosságai miatt a képviselő-testület arról döntött, hogy az idősek átmeneti ellátásának kötelező önkormányzati feladatát a továbbiakban ellátási szerződés keretében biztosítja. 2021. november 1. napjától megállapodás jött létre a Főváros XI. Kerület Újbuda Önkormányzatával 4 fő II. kerületi lakcímmel rendelkező idős ellátására.

A szakbizottság évente értékeli a szerződött partnerek munkáját, áttekinti szakmai tevékenységüket, valamint az önkormányzati forrás felhasználását, az éves beszámolókat a szakbizottság elfogadta.

A 2022. évben a szerződéses partnerek részt vettek a szociálpolitikai munkacsoportok munkájában is.

## 16.2. A kerületi szolgáltatások nyilvántartásának táblázata

|  |  |  |
| --- | --- | --- |
| **Szolgáltató megnevezése** | **Szolgáltatás típusa** | **Címe** |
| Család- és Gyermekjóléti Központ | családsegítő és gyermekjóléti alapszolgáltatás, gyermekek napközbeni ellátása | 1027 Bp., Horvát u. 2.-12.  1027 Bp., Erőd utca 11.  1028 Bp., Rezeda u. 10. |
| I. Sz. Gondozási Központ | szociális alapszolgáltatások/étkeztetés házi segítségnyújtás, idősek nappali ellátása, jelzőrendszeres házi segítségnyújtás | 1027 Bp., Bem tér 2. |
| II. Sz. Gondozási központ | szociális alapszolgáltatás/étkeztetés, házi segítségnyújtás, idősek-demens személyek nappali ellátása, közösségi pszichiátriai ellátás | 1022 Bp., Fillér u. 50/b |
| III. Sz. Gondozási Központ | szociális alapszolgáltatás/étkeztetés, házi segítségnyújtás, idősek nappali ellátása, gyógytorna/masszázs | 1028 Bp., Kazinczy u. 47. |
| Értelmi Fogyatékosok Nappali Otthona | szociális alapszolgáltatás/fogyatékosok nappali ellátása | 1028 Bp., Hidegkúti u. 158. |

*Forrás: Intézményirányítási Osztály*

Az alapszolgáltatásokat végző gondozási központok területi felosztás alapján látják el a feladatukat. Az I. sz. Gondozási Központ szolgáltatásai közül 2021. év decemberétől megszűnt az idősek átmeneti ellátása szakfeladat.

Az intézmények saját honlappal rendelkeznek, a honlapokat folyamatosan karbantartják, aktualizálják. <https://masodikkerulet.hu/node/41895>

A honlapon kívül tájékoztató anyagokat, szórólapokat juttatnak el a helyi lakossághoz, akik ily módon naprakész információhoz juthatnak az intézmények feladatairól és az általuk nyújtott szolgáltatásokról.

## 16.3. Intézményi akadálymentesítés

|  |  |  |  |  |
| --- | --- | --- | --- | --- |
| **Intézmények (épület)** | **Össz.db** | **Akadálymentes** | **Nem akadálymentes** | **Részlegesen** |
| Bölcsődék | 6 | 3 | 3 | 0 |
| Óvodák | 21 | 4 | 17 | 0 |
| Ált.iskola | 7 | 0 | 7 | 0 |
| Ált.Isk. és gimn. | 6 | 3 | 3 | 0 |
| Gimnázium | 2 | 1 | 1 | 0 |
| Egyéb int. | 2 | 1 | 1 | 0 |
| Közművelődési int. | 2 | 2 | 0 | 0 |
| Szociális intézmények | 5 | 4 | 1 | 0 |
| Egészségügyi int. | 21 | 16 | 2 | 3 |
| **Összesen** | **72** | **34** | **35** | **3** |

*Forrás: II. kerületi Polgármesteri Hivatal*

A táblázat adataiból kiolvasható, hogy a teljes akadálymentesítése az intézményeknek még nem valósult meg, a régebben épült közfeladatot ellátó intézményeknél az akadálymentesítés műszaki megoldása nem, vagy nehezen kivitelezhető.

## 16.4. Az önkormányzati fenntartású intézmények tárgyi feltételei, beruházások, felújítások a 2020-2021. évben

A szociális intézményeink az előírt tárgyi és működési feltételeknek - az I. sz. Gondozási Központ kivételével – megfelelnek, karbantartásuk, felújításuk ütemezve történik.

A költségvetés a zavartalan és magas színvonalú szakmai munka feltételeinek biztosítása mellett a tervezett karbantartási munkák elvégzését lehetővé tette.

**Néhány jelentősebb beruházás, felújítás:**

|  |  |  |  |
| --- | --- | --- | --- |
| **Évszám** | **Intézmények** | **Munka leírása** | **Költség (bruttó)** |
|
|  |  |  |  |
|  | **Értelmi Fogyatékosok Nappali Otthona** | **1028 Bp. Hidegkúti út 158.** |  |
| **2020.** | **Tornaterem ajtó csere** | **A tornaterem ajtaja rossz állapotú, szigetelése nem megfelelő** | **500 000 Ft** |
|  |  | **Összesen** | **500 000 Ft** |
|  | **III. Gondozási Központ** | **1028 Bp. Kazinczy u. 47.** |  |
| **2021.** | **Kazán csere** | **Felső terasz burkolat cseréje, vízvető kialakítása** | **9 000 000 Ft** |
|  |  | **Összesen** | **9 000 000 Ft** |

*Forrás: Intézményeket Működtető Központ*

## 16.5. Humánerőforrás alakulása

Az óvodai ellátásnál a 2019/2020. nevelési évtől a beiratkozások alkalmával tapasztalható volt, hogy a gyermeklétszám számottevően csökkent.

A tervezetthez képest 2019/2020-ban 3, a 2020/2021 nevelési évben pedig 8 csoporttal csökkent az óvodai csoportok száma.

A csoportcsökkenéssel együtt járó humánerőforrást is csökkenteni kellett, a jogszabályban előírt csoportonkénti 2 óvónő és egy dajka státusszal. A létszámcsökkenés következtében azonban elbocsátásokra nem került sor, mert nyugdíjazással, illetve a nyugdíjas szövetkezet segítségével foglalkoztatott nyugdíjas munkatársak továbbfoglalkoztatásának megszüntetésével tudták az intézményvezetők ezt végrehajtani.

|  |  |  |  |  |  |  |
| --- | --- | --- | --- | --- | --- | --- |
|  | **2020. év** | | | 2021. év | | |
| **Szolgáltató megnevezése** | **Engedélyezett státusz (fő)** | **Szakképzett** | **Betöltetlen státusz** | **Engedélyezett státusz (fő)** | **Szakképzett** | **Betöltetlen státusz** |
| **munkaerő (fő)** | **(fő)** | **munkaerő (fő)** | **(fő)** |
| Egyesített Bölcsődék | 150,5 | 93 | 5 | 150,5 | 92 | 3 |
| Család- és Gyermekjóléti Központ | 47 | 47 | 1 | 48 | 48 | 4 |
| I. Sz. Gondozási Központ | 29 | 28 | 0 | 29 | 29 | 0 |
| II. Sz. Gondozási központ | 29 | 25 | 0,5 (technikai) | 29 | 25 | 0,5 (technikai) |
| III. Sz. Gondozási Központ | 16 | 11 | 1 | 16 | 11 | 1 |
| Értelmi Fogyatékosok Nappali Otthona | 11 | 11 | 0 | 11 | 11 | 0 |
| Gondviselés Háza Gondozási Központ | 22 | 18 | 3 | 22 | 17 | 5 |

*Forrás: intézményi adatszolgáltatás*

A kerületi intézmények szakképzett munkaerővel való ellátottsága közelíti a 100%-ot. A humánerőforrás gazdálkodás fontos eleme a méltányos bérezés és az erkölcsi elismerés.

A közalkalmazotti bértáblákat összehasonlítva, továbbra is a szociális ágazatban dolgozók keresnek a legkevesebbet, a 20 %-os ágazati béremelés jelentős részét a minimálbér és bérminimum emelése tette ki. A jelentős bérfeszültség már nem csak a közszféra és a versenyszféra között áll fenn, hanem a közszféra más ágazatai (pedagógus, egészségügyi) között is, sőt, ezen túl a szociális szféra egyes területei között is jelentős bérkülönbségek vannak.

A megüresedett gondozói, valamint a családsegítő álláshelyeket egyre nehezebb jó szakemberrel betölteni, viszont a dolgozóknak egyre időigényesebb, fizikailag/mentálisan nehéz esetekkel kell szembesülniük.

A szakemberek közül sokan a piaci szférában vagy külföldön helyezkednek el, a családsegítő munkatársak közül pedig többen más szakmai képesítést szereztek. A meghirdetett gondozói álláshelyekre sokkal kevesebben jelentkeznek, az újonnan jelentkezők zöme pedig "kényszerből" elvégezte a gondozói tanfolyamot, ám a segítő szakmában elvárt attitűddel, személyiséggel a legtöbb jelentkező nem rendelkezik.

Szociális munkás, szociálpedagógus szakemberek képzésében is lényegesen kevesebben vesznek részt, így a családsegítő álláshelyre is kevesebb a jelentkező. Az alacsony bérszínvonal miatt sokan kényszerűen másod- és harmad állást vállalnak, a túlterheltség veszélyeztetheti a megbízhatóan magas színvonalon működő szociális szolgáltatások biztosítását.

A bérproblémát kormányzati szinten kellene rendezni, de a kerület - a költségvetési lehetősége függvényében - mindent megtesz azért, hogy az ágazat munkatársai a kerületben maradjanak. A meglévő szakemberek megtartásának, illetve az üres álláshelyek betöltésének továbbra is fontos eszköze az 5 éve bevezetésre került helyi bérpótlék, s ezt szolgálja a kiváló munkát végzők osztályvezetői és polgármesteri dicsérete is.

A szociális ágazat bérkiegészítése a 2020. évtől kezdődően az alábbi pénzügyi konstrukció alapján került meghatározásra: havi 25 000 Ft/hó kiegészítést kap minden dolgozó, további 25 000 Ft/hó-ról pedig az intézményvezetőnek van lehetősége differenciáltan dönteni, azaz mindösszesen havi 50 000 Ft bérkiegészítésben részesülhetnek a munkatársak.

Az 5 szociális intézmény vezetőjének bérkiegészítéséhez az 50 000 Ft-ban meghatározott alap kerületi bérpótlékhoz további 50 000 Ft a munkáltató által differenciálható összeg.

## 16.6. Képzések, továbbképzések

A 2018. évtől mind a vezetők, mind a szakdolgozók képzése átalakult. Az új vezetőképzési rendszer bevezetésének célja az volt, hogy a vezetők rendszerszemléletű, korszerű ismeretek birtokában vezethessék az intézményüket.

A szociális ágazatban a szakmai munkakört betöltők is továbbképzésre kötelezettek, az ágazati jogszabályok rendelkeznek a munkakörhöz kötött képzésekről.

A szakdolgozók továbbképzési idejét a pandémia miatt többször meghosszabbították, mert nem tudtak elkezdődni a tanfolyamok. Mivel a személyes jelenlétű képzések csak a képzési időszak első időszakában voltak térítésmentesek, így a II. Számú Gondozási Központ vállalta, hogy helyszínt biztosít a kerületi szakemberekből álló 25 -25 fős csoportoknak, továbbá kapcsolatot tart a Slachta Margit Nemzeti Szociálpolitikai Intézet képzésszervezőjével.

A továbbképzések tematikáját jónak ítélték a résztvevők, az előadások színvonala vegyes volt, a képzésnek helyt adó gondozási központ viszont a kurzusok lebonyolítását professzionális módon szervezte meg, így a jövőben is vállalják, hogy otthont adnak a kontakt képzéseknek.

# XVII. 2020-2021. év összegzése

## 17.1. Új kihívás, Covid-19 járvány

A világméretű COVID-19 járvány következtében előre nem látható, nem tervezhető új feladatok operatív végrehajtása vált szükségessé a szociális ágazatban.  
A kerületben gyorsan és személyre szabottan tudtak reagálni a szociális, gyermekjóléti szférában dolgozó munkatársak az aktuálisan felmerülő helyzetekre.

A kialakult környezeti, társadalmi változások rugalmas alkalmazkodást igényeltek és igényelnek minden érintettől, a helyzethez igazodva alternatív kapcsolattartási módok és munkaformák kerültek alkalmazásra.

A központi utasításokat nem várva, saját, kreatív eljárásokat dolgozott ki az ágazat, s példaszerű összefogással működött együtt a kerületi szociális ágazat fenntartója az intézményekkel, a lakossággal.

A szociális alapellátásban dolgozók oltásának soronkívülisége a jogszabályi anomáliák miatt nem valósult meg, így kiemelt jelentősége volt annak, hogy az Önkormányzat vezetősége rendszeresen szűrte a szociális ágazat dolgozóit is.

A kerület segítséget nyújtott a lakosság valamennyi rétegének, legyen az a helyi közösség hétköznapjait meghatározó üzletek, vállalkozások, szolgáltatók, kis-és családi vállalkozások, vagy a munkájukat elvesztő foglalkoztatottak. A helyi gazdasági és társadalmi hatások enyhítéseként a helyi, rendkívüli veszélyhelyzeti rendeletekkel szabályozta, bérleti díj-kedvezményekkel, kamatmentes fizetési halasztásokkal, lakhatási, veszélyhelyzeti bérpótló támogatásokkal, veszélyhelyzeti bérleti díj támogatásokkal, illetve gondozási támogatási lehetőséggel segítette az önkormányzat a lakosságot.

A járványügyi helyzet hozadéka lehet az, hogy az intézmények vezetői munkaszervezéssel, munkáltatói utasításokkal mindent megtettek, hogy a munkavállalóikat megóvják a járványtól.

A kockázatok minimálisra csökkentése érdekében az intézményekben kidolgozásra került pl. a házi segítségnyújtás veszélyhelyzeti forgatókönyve. A forgatókönyv minőségbiztosítási elveken alapulva felmérte a kockázatokat és kidolgozásra kerültek a veszélyhelyzet fokozatainak megfelelő megoldások, annak érdekében, hogy az ellátás minden körülmény között biztosítható legyen. A krízishelyzeti intézkedéscsomag egy hasonló helyzetben is érdemi segítséget nyújthat.

A járványügyi helyzet további hozadéka az a kerületi példátlan méretű összefogás, az önkéntesek segítségnyújtása, amely meglévő erőforrást a későbbiekben is érdemes kiaknázni.

## 17.2. A Megvalósult fejlesztések összegzése

* **Szenvedélybetegek nappali ellátása**

A Magyarországi Református Egyház Válaszút Misszió Drogkonzultációs Iroda 2006. évtől ellátja a szenvedélybetegek közösségi, alacsonyküszöbű ellátását, a szolgáltatások biztosítása 2020. április 1. napjától a szenvedélybetegek nappali ellátásával is bővült.

* **Gondozóház kiszervezése**

A Képviselő-testület a 332/2020.(X.29.) sz. határozatával az I. Sz. Gondozási Központ gondozóházi szolgáltatásának felülvizsgálatára felkérte a Közoktatási, Közművelődési, Sport, Egészségügyi, Szociális és Lakásügyi Bizottság tagjait és az ágazat szakmai munkatársait. A Szakmai Munkacsoport készített egy szakmai anyagot a gondozóház lehetséges alternatívájáról, s ezzel egyidejűleg terv készült a szociális alapszolgáltatások rövid-közép és hosszabb távú fejlesztési irányairól.

A munkaanyagban foglalt javaslatok alapján 2021. november 1. napjával kezdődően, szerződés útján a XI. kerület Újbuda Önkormányzattal kötött megállapodással biztosított az idősek átmeneti ellátása, ezzel párhuzamosan az I. sz. Gondozási Központban nyújtott szolgáltatás december 1-jével megszűnt.

A Szakmai Munkacsoport az alábbi javaslatot tette: *Az ellátási szerződés megkötését követően az alapellátás fejlesztését célzó egyes szolgáltatások fokozatos bevezetésére készüljön intézkedési terv.*

* **A felmérés készítése az ellátottak körében**

A fentiek alapján készült az ellátottak körében egy felmérés, mely a szociális alapszolgáltatások fejlesztési elképzeléseit alátámaszthatja. (lsd. XIII.2. fejezet)

* **Jelzőrendszeres házi segítségnyújtás bővítése**

A jelzőrendszeres házi segítségnyújtás (állami feladatot) biztosítására a 2020-2021. években is megtörtént a megállapodás megkötése a Slachta Margit Nemzeti Szociálpolitikai Intézettel (1142 Budapest, Ungár utca 64-66.) A jelzőrendszeres házi segítségnyújtás készülékparkja a 2021. évben 40 készülékkel bővült (összes készülékszám: 120 db), ehhez a személyi feltételeknek is bővülnie kellett, 40 készülékhez 2 fő készenléti ügyeletes felvételére volt szükség. A bővítéssel sikerült felszámolni a várakozói listát.

* **Szállítás**

A hosszan elhúzódó járványügyi helyzet miatt az idősek fizikai állapota sokat romlott, az idős személyek nappali ellátását igénybe vevőkre egyre inkább jellemzők a mozgásszervi és egyéb betegségek, amelyek akadályozzák, az intézményekbe való bejutást, ezért nagy segítség számukra, ha a gondozási központok ehhez az általuk bérelt kisbuszokkal segítséget nyújtanak.

Ugyancsak így tudják igénybe venni a demens személyek nappali ellátását azok, akiknek a hozzátartozójuk nem tud kíséretet biztosítani.

* **Segítség a konfliktuskezelésben**

A Covid-19 számos család életét megnehezíttette: a bezártság miatt nőtt az agresszivitás, a félelem, az elbizonytalanodás, a szorongás, a pánikbetegség kialakulása, a gyász, az anyagi nehézség munkahely elvesztése miatt, a szülő tartós betegsége, a „home office” és a gyermeknevelés együtt, mind konfliktus helyzetet eredményezhetett, sokszor a családok együttélését is veszélyeztetve. Ezekhez a krízishelyzetekhez nyújt segítséget a Család-és Gyermekjóléti Központ munkatársainak pályázati támogatással megvalósult „Külön élünk – Együtt nevelünk” kiadványa, mely kiadvánnyal ahhoz szeretnének segítséget adni, hogy megfelelő ismeretek alapján tudatos, átgondolt és előremutató döntések születhessenek. <http://www.csgyk02.hu/index.php/segitseg-a-konfliktuskezelesben>

A válás mellett döntő pároknak is fontos, hogy az évekig/évtizedekig tartó csatározások helyett a gyermekek érdekeit szem előtt tartó, felelősségteljes döntések születhessenek, ehhez nyújt segítséget a „**Váláslabirintus”** c. szerepjáték. A játék megírásának az volt a célja, hogy felkészültebb, tudatosabb, megfontolt döntéseket hozó szülőként éljük meg egy esetleges válás rendkívül nehéz élethelyzetét. <http://valaslabirintus.hu/index.php>

A játék lényege a döntési helyzetek tudatosítása és felismerése, a meghozott döntések lehetséges következményeinek előre vetítése.

* **Kerületi intézmények részvétele országos módszertani feladatokban**

Az Emberi Erőforrások Minisztériuma felkérésére a Nemzeti Szociálpolitikai Intézet pályázatot hirdetett *„Területi szakmatámogatási rendszer létrehozása, szakmatámogatási feladatok ellátása – 2021”* címmel, mely pályázat célja a szociális szolgáltatások és gyermekjóléti alapellátás vonatkozásában területi szakmatámogatási rendszer létrehozása az ország 11 területi egységére.

A kerületben folyó szakmai munka elismerése, hogy a konzorciumi formában létrejött munkacsoportok munkájában két kerületi szakember is részt vesz. A Család és Gyermekjóléti munkacsoport munkájában a II. Kerületi Család-és Gyermekjóléti Központ vezetője vesz részt, míg a “fogyatékos ügy” országos szakmai csoport munkáját a kerületi Mozgássérült Emberek Rehabilitációs Központ vezetője irányítja.

A rendszeres konzorciumi események lehetőséget teremtenek a kölcsönös párbeszédre, a közös tervezésre, a megvalósítandó feladatok stratégiai kidolgozására.

* **Új pályázati lehetőség - Sajátos nevelési igényű gyermeket nevelő családok támogatása – pályázat**

Az Önkormányzat pályázatot írt ki azon sajátos nevelési igényű gyermekek támogatására, akik különleges bánásmódot (nevelés-oktatást, fejlesztést) igényelnek. Sajnos, az SNI-s gyermekek száma évről-évre nő, ezért a 2021. évben kiírt pályázat folytatására szükséges. (bővebben lsd.:13.2. fejezet)

* **Meghívásos pályázat a hajléktalan személyek helyzetének elemzésére**

A Közoktatási, Közművelődési, Sport, Egészségügyi, Szociális és Lakásügyi Bizottság a Budapest Főváros II. Kerület közigazgatási területén élő hajléktalan személyek helyzetének elemzésére és az elemzéshez kapcsolódó intézkedési terv készítésére meghívásos pályázatot írt ki. A pályázatot a Magyar Máltai Szeretetszolgálat Egyesület nyerte el. A tanulmány összegzi a kerületben élő hajléktalan személyek problémáit, online felmérést készített a kerületi lakosság körében, összegyűjtött jó gyakorlatokat. (bővebben: lsd..: XII. fejezet)

# XVIII. Célkitűzések, feladatok, a fejlesztés irányai, ütemezés

## **18.1.** SWOT analízis

|  |  |
| --- | --- |
| **Erősségek**  **-**Az önkormányzat érzékenysége a szociális problémák iránt  - A kötelező feladatokon túl is vállalt önkéntes önkormányzati szociális és gyermekjóléti ellátások  - Sokszínű ellátórendszer  - Elhivatott, szakmailag jól képzett humán erőforrás  - Idősek, fogyatékosok nappali ellátása térítésmentes szolgáltatás  - Gyermekek, fiatalok számára térítésmentes közösségi programok biztosítása  - Családok, egyének, gyermekek számára nyújtott ingyenes tanácsadások  - Szakma-közi együttműködések, észlelő-és jelzőrendszer hatékony működtetése  - Kiterjedt szakmai kapcsolatok, multidiszciplináris együttműködés, problémamegoldás  - Minden napos, élő, személyes kommunikáció, kapcsolattartás a családokkal/ ellátottakkal  - Nyitottság a pályázatokon való részvételre  - Elégedettségi felmérések készítése  - Új szolgáltatások bevezetése előtt az ellátottak szükségletfelmérése, véleményük kikérése  - Diákok közösségi munkája  - Civil és önkormányzati klubok kapcsolata  - Idősügyi Tanács működése  - KEF működtetése  - Jól körülhatárolt, átlátható, költségvetés  - Műhelymunkán való rendszeres részvétel  - Munkacsoportok működése  - Együttműködés, szolgáltatás közös működtetése más intézményekkel (Szt. Ferenc Kh, Újbuda Idősek Otthona)  - Fővárosi szakmafejlesztési hálózatban való részvétel  - Jó kapcsolat az intézmények és a fenntartó között  - Kialakult, jól működő gyermekek napközbeni ellátása – „házi gyermekfelügyeleti rendszer” -, a fővárosi kerületek közül szinte egyedülállóként | **Gyengeségek**  - Intézmény tárgyi feltételeiben hiányok (elsősorban az épület adottságaiból adódó)  - A megnövekedett szakmai feladatokból és az ehhez kapcsolódó létszámnövekedésből adódó infrastrukturális hiányok (óvodai-és iskolai szociális segítők munkafeltételei, tanácsadásokra jelentkező igények kielégítése, stb.)  - Egyes szolgáltatások nem, vagy nehezen elérhetőek a kerület különböző régióiban élők számára (ifjúsági közösségi tér és a tanácsadások hiánya a kerület északi régiójában)   * Az akadálymentesítés sok helyütt még hiányos   - Helyettesítési gondok  - Kommunikáció gyengeségei  - Tisztázatlan kompetencia határok az egészségügyi és szociális szolgáltatások területén  -A szolgáltatások menedzselésének a gyengesége |
| **Lehetőségek**  - A házi segítségnyújtás szolgáltatás bővítése  - - Felmérés készítése a kerületi szociális igényekről - kiterjesztve a lakosság egészére  - Pályázatokon való részvétel  - Önkéntesek bevonása az intézmények munkájába  - Ágazatokkal, különösen az egészségügyi ellátórendszerrel való együttműködés erősítése  - Támogatók, szponzorok motiválása  - A szociális szakellátással, elsősorban a kerületi bentlakásos intézményekkel való kapcsolatok erősítése  - Ismeretterjesztés az igénybe vehető szolgáltatásokról  - Szociális alapellátás további bővítése  - Szolgáltatások megjelenése a kerület északi régiójában is (ifjúsági közösségi tér, pszichológiai, jogi tanácsadás, mediáció, családterápia-konzultáció)  - Szakmai fejlődés lehetősége, tanulási, továbbképzési lehetőségek  - Szakmai állásbörzéken történő megjelenés, a szakmai utánpótlás céljából  - Oktatási intézményekkel kapcsolattartás, terepgyakorlati helyszínek a bölcsődékben a szakképzett munkaerő biztosítása céljából (pl.: ELTE TÓK kisgyermeknevelő szak, PPKE pszichológia szak)  - Ifjúsági Tanács létrehozása, működtetése, koncepció készítése  - Az intézményekben vezetők és dolgozók szakmai munkájának értékelése  - Innovatívabb, strukturáltabb, személyre szabottabb ellátások lehetősége  - Okoseszközök használata az idősgondozásban | **Veszélyek**  - Jogi környezet változása, s nincs elég idő a változásokra való felkészülésre  - Új szabályozási szint lépett be a szakmai protokollok formájában –rengeteg jogszabályi hely egyidejű kezelése  - A támogatásra szoruló rétegek egy része nem jelenik meg az ellátó rendszerben  - A támogatásra szorulók egy része nem látható el a jelenlegi ellátórendszerben  - Adósságcsapda  - Gondozási, ellátási szükségletek növekedése  - Idősek létszáma nő  - Demográfiai folyamatok kedvezőtlen alakulása  - Burnout szindróma az ellátásban dolgozóknál  - Alacsony fizetések, elvándorlás a pályáról  - Szakképzett munkaerő és utánpótlás nagymértékű hiánya  - Szakképzett munkaerő magas átlagéletkora  - Szakképzett munkaerő rövid időn belüli tömeges nyugdíjba vonulása  - A dolgozók erkölcsi, anyagi és társadalmi megbecsültségének hiánya  - Állandósult áremelkedések (élelmiszer alapanyagok, rezsi, beszállítási költségek, tárgyi eszközök, szolgáltatási díjak, javítási költségek, stb.)  - A fogyatékkal élő családtagot nevelő családok számára a korai diagnózis elmaradásából származó későbbi hátrányok  - A fogyatékkal élő személyek elhelyezése, ha már a családban nem tudják ellátni |

A fenti táblázat az önkormányzat, az intézmények és szolgáltatók szociális tevékenységén alapuló SWOT analízist tartalmazza, amely a szociális ellátásban megjelenő erősségeket, gyengeségeket, lehetőségeket és a veszélyeket foglalja magában.

Az elemzés alapján egy sokszínű, a kötelező és önként vállalt feladatokat ellátó rendszer bontakozik ki, megismerhető a jelenlegi jól működő szolgáltatási, együttműködő struktúra, illetve megismerhetjük, hogy stratégiailag mely feladatok biztosítása a legfontosabbak a jövőre tekintettel is.

Számos olyan megállapítást „veszélyt” is tartalmaz az analízis, melyekre a kerületi szociálpolitikai rendszernek csekély mértékben van hatása.

A „gyengeségek” közül vannak olyan megállapítások, melyeket „lehetőséggé” lehet fejleszteni, pl.: a szociális szakma kommunikációját mind országos, mind helyi szinten erősíteni kell. Általában a negatív történéseknek van hírértéke (pl.: gyermekvédelmi ügy, családi tragédia), a pozitív dolgok, a sikerek, szakmai eredmények ritkán jutnak el a lakossághoz.

A koncepció 2021. évi felülvizsgálata kapcsán elmondható, hogy sikerült az intézmények és ellátórendszerek fenntartását biztosítani, sőt, - az előző fejezetekben bemutatott - fejlesztésekre is mód nyílt.

A kitűzött célokat (a magas színvonalú szolgáltatások, valamint az önként vállalt feladatok további biztosítását) sikerült fenntartani. Az elkövetkező időszakban is kiemelt cél a társadalmi kohézió erősítése, a helyi közösségek támogatása, a civil szerveződések aktivizálása, szerepük erősítése, a helyi identitás növelése.

Az ellátórendszer fontos célkitűzése a továbbiakban is, hogy a szolgáltatások és az intézmények együttműködve, munkájukat összehangolva, egymásra épülve dolgozzanak a szakmai munkacsoportokban.

A szolgáltatások tervezésébe, fejlesztésébe az Idősügyi Tanácson, a Szociálpolitikai Kerekasztalon, a Civil Kerekasztalon és az egyéb lakossági fórumokon, gondozási központokon, nyugdíjas klubokon keresztül a lakosság is bevonásra kerülhet.

## 18.2. Fejlesztési tervek:

*(A fejlesztési tervek a koncepció 2 évenkénti felülvizsgálati ciklusát meghaladóan, az intézmények és szolgáltatások hosszabb távú elképzeléseit is vázolják.)*

* **Gondozóházi ellátási szerződés meghosszabbítása**

Az idősek átmeneti ellátását 2021. november 1-jétől a Budapest Főváros XI. Kerület Újbuda Önkormányzata látja el. A megállapodás határozott idejű, mivel a szerződés kötés időszakában az a jogszabály tervezet élt, miszerint legkésőbb 2023-ig megszüntetné a kormány az átmeneti szociális intézményi ellátási formákat. A módosítás indoklása szerint hosszú távú cél volt, hogy az átmeneti szolgáltatási formákat kivezessék a szociális ellátások rendszeréből. A gondozóházat igénybe vevők nagy része tartós, bentlakásos intézményi elhelyezésre vár.

A jogszabályi hely nem lépett életbe, továbbra is kötelező önkormányzati feladat az idősek átmeneti ellátásának biztosítása, így javasolt a határozott idejű szerződés határozatlan idejűvé való módosítása 2023. január 1-jétől.

* **Javaslat személyi térítési díjak felülvizsgálatára**

A személyes gondoskodásért fizetendő térítési díjak 2016. június 1. napja óta változatlanok.

Az eltelt hat évben oly mértékben változtak az ellátást igénybe vevők jövedelmei, a szolgáltatások biztosítására fordított költségek, valamint a gazdasági helyzet, mely indokolttá teszi a személyi térítési díj táblázatok felülvizsgálatát.

A személyi térítési díjak meghatározásánál törekvés a jövedelmi kategóriák racionálisabb meghatározására. A veszélyhelyzet miatt 2020. és 2021. évben nem kerülhetett sor a térítési díjak felülvizsgálatra, jövedelemvizsgálatra sem.

A fentiek alapján szükséges a személyi térítési díj táblázat felülvizsgálata, a jövedelmekhez való igazítása. Természetesen a személyi térítési díjak kedvezményeit megállapító irányelvek minden esetben szem előtt tartják azt, hogy a legrászorultabb csoportok hozzájuthassanak az ellátásokhoz.

A térítési táblázat felülvizsgálatával egy racionálisabb, a jövedelmeket követő fizetési kötelezettséget tartalmazó táblázat jönne létre, de arra is figyelmet fordítottak az intézmények, hogy a tervezett bevételek ne csökkenjenek. Annak ellenére, hogy az ellátást igénybe vevők egy részének a jelenleginél alacsonyabban, illetve ingyenesen lenne megállapítva a térítési díja, a magasabb jövedelmű személyektől elkérhető térítési díjakkal együtt összességében egy enyhe bevétel növekedés érhető el.

Továbbra is megmarad a lehetőség arra, hogy azon igénylők, akik rendkívüli élethelyzetbe kerülnek, vagy bármely okból csökken a jövedelmük, méltányossági kérelmet nyújthatnak be, mely alapján a szakbizottság méltányosságot gyakorolhat a térítési díj csökkentésével vagy elengedésével.

* **Szociális alapszolgáltatások fejlesztése (2022 -2025 év)**
* Betegszállítás
* Betegkísérés
* Otthoni gondozásra ápolásra felkészítő program hozzátartozók részére és gyógyászati segédeszköz kölcsönzés, beszerzésben való segítségnyújtás
* Mentális gondozás/tanácsadás
* Házi segítségnyújtás hét végére és munkaszüneti napokra való kiterjesztése
* A házi asszisztencia bővítése a következő szolgáltatásokkal:

Gyógypedikűr

Fodrász szolgáltatás

Gyógytorna, Gyógymasszázs

Takarítás

* Háztartásban nyújtott kisjavítások
* Dietetikai tanácsadás
* **Lakhatást segítő juttatások**

Az elmúlt évek tapasztalata szerint egyre kevesebb szakképzett munkaerő van a szociális területen. A munkakör sem a fiatalok, sem az idősebbek részére nem vonzó az alulfizetettség és a megbecsülés hiánya miatt. A meghirdetett állásra jelentkezők közül nagyon kevesen rendelkeznek szakképesítéssel, illetve nem szívesen tanulnának tovább, akinek viszont megfelelő lenne a végzettsége, de vidékről szeretne Budapestre költözni, az nem tudja kifizetni az albérletet, illetve nem talál olcsó szállást.

Javaslat:

Lakhatást segítő juttatások feltételrendszerének vizsgálata.

Az Önkormányzat valamennyi elfogadott koncepciójában (Településfejlesztési, Szociális, Esélyegyenlőségi) megfogalmazott célkitűzés a hatályban lévő bérlakás gazdálkodás felülvizsgálata, illetve a szociális alapú lakásbérlési lehetőségek alternatív kidolgozása, mely kiszámítható, innovatív lakásbérlési lehetőség lenne.

Az elmúlt időszakban ugyan számos lakhatással kapcsolatos kormányzati intézkedés született, de a támogatások elsősorban a gyermekes családok tulajdonszerzését segítik, illetve a magántulajdonban lévő ingatlanok bővítését, felújítását preferálják. Ezen lehetőségek nem nyújtanak valós segítséget a nagyobb városok ingatlanpiaci négyzetméter árait alapul véve az alacsonyabb státuszú háztartásoknak, de az egyedülálló vagy pályakezdő közalkalmazott elhelyezkedési esélyeit sem javítják a fővárosban.

A szociális, bölcsődei és óvodai vezetők egyöntetű véleménye, hogy a jól képzett közalkalmazotti kollégák megtartásának, illetve a pályakezdők felvételének egyik fontos eleme lehetne kerületi ingatlanok kedvező áru bérlése, avagy az önkormányzat hozzájárulása a bérleti díjak megfizetéséhez vagy határozott idejű szociális bérlakás biztosítása.

* **Közösségi pszichiátria – nappali ellátással való kiegészítése**

A Közösségi pszichiátriai ellátást a II. sz. Gondozási Központ (1024 Budapest, Fillér utca 50.b biztosítja.

Az Ellátás többnyire egyéni, otthon-közeli esetkezelését egy vele egy telephelyen működő kerületi Nappali Ellátás tudná kiegészíteni a legjobban. Ilyen integrált szolgáltatásra több kerületben is jól működő példát láthatunk. Fontos cél, hogy a szolgáltatás nyitott formában, az ellátotti kör és a lakosság által egyaránt elérhető módon működjön. (*Bővebben: 11.2. fejezetben)*

* **A Család-és Gyermekjóléti Központ (1027 Budapest, Horvát utca 2-12.) hosszú távú fejlesztési tervei**

Mind az óvodai – iskolai szociális segítő tevékenység további bővítése miatt, mind pedig az utcai szociális munka keretében végzett preventív tevékenységhez szükség lenne új telephely létesítésére a hűvösvölgyi körzetben.

Fontos lenne, hogy az igényelt helyiség a már évek óta fennálló szakmai szükségletként felmerülő probléma megoldására is alkalmas legyen. Problémaként jelentkezik, hogy a Hűvösvölgy, Máriaremete, Pesthidegkúti részen lakó gyermekek és fiatalok számára nincs olyan közösségi tér, ahol szabadidejüket hasznosan tudnák eltölteni, így a Hűvösvölgyi villamos végállomás környékén csoportosulnak és így könnyebben vesznek fel deviáns viselkedési formákat. Ezt igazolják az intézményhez érkezett rendőrségi jelzések és az utcai szociális munkát végző munkatársak felderítő tevékenysége során tapasztalt megfigyelések.

Amennyiben nagyobb csoportszoba és udvar állna az intézmény rendelkezésére, az érintett gyermekek és fiatalok számára hasznos szabadidős programokat lehetne szervezni.

* **Több generáció igényeit kielégítő közösségi tér létrehozása**

A kerület egy jól megközelíthető részében (pl. Margit krt.) létre jöhetne egy olyan közösségi tér, mely mind a fiatalok, mind az idősek prevenciós, szabadidős időtöltésének helyet adhatna, valamint bázisul szolgálhatna a Kábítószerügyi Egyeztető Fórumnak, az Idősügyi Tanácsnak, az Ifjúsági Tanácsnak, valamint Információs Pontként is működhetne a kerületi gyermekjóléti és szociális ellátások tekintetében. A közösségi tér olyan „alacsony küszöbű” szolgáltatásokat, programokat nyújthatna, melynek látogatása nem kötődne tagsági dokumentáció meglétéhez, vagy a szociális jogszabályokban rögzített megállapodás megkötéséhez.

* **Bölcsődei fejlesztési igények**

A bölcsődék a jogszabályokban előírtaknak megfelelően minden jogos igényt ki tudnak elégíteni, hasonló módon, ahogy az óvodák. A hidegkúti intézményekben év közben is lehetőség van gyermekfelvételre, de a Vízivárosban egyetlen, a kerület legkisebb férőhellyel működő Varsányi I. utcai telephely a gondozási év elején is csekély számú gyermeket tud elhelyezni. (pályázatok lsd: 6.1. oldal)

* **A lakosság körében felmérés készítése**

Az önkormányzati döntéseket megelőzően, a kerületi ágazati koncepciókhoz, illetve a döntések monitorozásához szükséges lenne lakossági igényfelmérésre is. A gondozási központok készítettek ugyan egy nem reprezentatív felmérést, melyet, ki lehetne terjeszteni a lakossági adatszolgáltatókra is.

***18.3. Konklúziók***

A szolgáltatástervezési koncepció 2 évenként történő felülvizsgálata fontos annak érdekében is, hogy a különböző szolgáltatások fejlesztése, a legjobb szolgáltatás nyújtása az ellátást igénylők megelégedésére történjen. A magas színvonalú szakmai munka végzése pedig átgondolt és megalapozott költségvetés tervezésére épüljön.

A kötelezően ellátandó önkormányzati feladatok közül a 2019. évi koncepció felülvizsgálata alkalmából egyetlen hiányzó ellátási forma volt nevesítve (a szenvedélybetegek nappali ellátása).

A kötelező feladatok ellátásán túl sikerült bővíteni az ellátórendszert olyan ellátással, mely szolgáltatásra egyre nagyobb igény van a kerületben is, így a demens személyek nappali ellátása 2017. év márciusa óta teljes mértékű kapacitással működik.

A 2014. évtől működik a kerületben az Idősügyi Tanács, amely szervezet feladata az idősek érdekvédelme, valamint kulturális, szabadidős, egészségügyi programok szervezése, pályázatok meghirdetése, lebonyolítása. A munkájáról évente számot ad az Idősügyi Tanács.

Az intézmények az Szt.-ben és a Gyvt.-ben, valamint ezen jogszabályok végrehajtási rendeletei alapján, a szakmai követelményeknek megfelelően látják el feladataikat.

Az előzőekben ismertetettek alapján viszont egyre fontosabb, hogy a jogszabályi kötelezettségeken alapuló „hagyományos” szociális ellátási formákon túl folyamatosan áttekinteni azt, hogy melyek azok a lakossági igényeken alapuló újszerű ellátási formák, módszerek, melyek a helyi szociálpolitika megújulását is szolgálhatják.

A kerületi szakemberek a szociális munka eszközrendszerét használva, az oktatási, egészségügyi ellátórendszerekkel együttműködve biztosítják a magas színvonalú szociális ellátást.

**Összességében megállapítható**, hogy a szociális szolgáltatások területén eredményes 2 évet zárt a kerület.

Bővíthető volt a „jó gyakorlatok” tárháza, az olyan önként vállalt szolgáltatások és támogatások biztosításával, amelyek a kerületi polgárok jól-létét szolgálja.

***18.4. Kapcsolódás egyéb stratégiákhoz***

A dokumentum a kerület egyéb koncepcióival összhangban került megfogalmazásra. A koncepció értékelése, felülvizsgálata elválaszthatatlan a lakhatás, az egészségügy, a nyugdíjrendszer, a biztonság, a generációk közötti kapcsolódási pontok, a közművelődés és az esélyegyenlőség kérdéseitől.

A dokumentumnak összhangban kell lennie egyéb hazai vagy nemzetközi szociálpolitikai stratégiákkal is.

A dokumentumok, stratégiák között – természetes módon – számos átfedés lehet, a munkákban hivatkozások lehetnek egymás elemeire, azonos fejlesztési programokat, irányokat jelölhetnek meg.

Az ellátórendszer fontos célkitűzése a továbbiakban is, hogy a szolgáltatások és az intézmények együttműködve, munkájukat összehangolva, egymásra épülve dolgozzanak a szakmai kompetenciahatárok alapján, a kerületi ellátórendszer ismeretében „menedzseljék” az egyént vagy a családot.

## 18.4. A fejlesztés prioritásai

**Főbb irányelvek:**

* az **esélyegyenlőség** a hozzáférésben,
* az ágazatok közötti **együttműködések** erősítése,
* a folyamatos **minőségbiztosítás** a szolgáltatásokban.

## 18.5. Beavatkozási területek és specifikus fejlesztési célok:

* gyermeket nevelő családok, idősek és fogyatékkal élők csoportjának prioritása,
* a generációk közötti kapcsolatok erősítése (idősek tapasztalatainak átadása, az önkéntesség támogatása, kerületi rendezvények támogatása),
* a fiatalok (15-24 évesek) bevonása a helyi döntéshozatalokba,
* a társadalom perifériájára szorulók ellehetetlenülésének megakadályozása,
* a társadalmi re-integráció, társadalmi részvétel elősegítése és a szolidaritás erősítésére irányuló programok,
* a társadalmi kohézió erősítése, a helyi közösségek támogatása, a civil szerveződések aktivizálása, szerepük erősítése, helyi identitás növelése,
* a humán erőforrás megőrzése, fejlesztése a szakszerű és biztonságos ellátás érdekében,
* információ-nyújtás hatékonyságának fejlesztése (írott és elektronikus sajtó, szórólapok) az ellátások igénybe vételéről,
* egyénre szabott, differenciált szolgáltatások nyújtása.
* **A népesség elöregedésére, az idősek növekvő rászorultságára tekintettel:**
* az idős emberek saját otthonukban történő, szakszerű gondozásának biztosítása, fejlesztése,
* új idősügyi koncepció megalkotása,
* a pénzbeli, természetbeni támogatások és a személyes gondoskodás célzottságának, a rászorultság elvének fokozott érvényre juttatása,
* a szakmaközi együttműködések fejlesztése,
* széleskörű információ nyújtása az ellátások igénybevételéről.
* **Egyéb, különösen veszélyeztetett célcsoportokra való tekintettel:**
* a lakhatási költségek mérséklésében nyújtott segítés,
* az álláskeresők folyamatos tájékoztatását az aktív korú ellátórendszer jogszabályi feltételeiről,
* Család-, és Gyermekjóléti Központ megnövekedett szolgáltatásai miatt telephelyeinek bővítése,
* csellengő fiataloknak közösségi tér létrehozása Pesthidegkúton,
* a fogyatékkal élők integrációja,
* a pszichiátriai és szenvedélybetegek közösségi ellátásának fenntartása,
* hajléktalan személyek ellátása a helyzetelemzés szerint,
* a társadalmi transzferekhez való hozzájutás segítését.
* **A humán erőforrás fejlesztését a szakszerű és biztonságos ellátás érdekében:**
* továbbképzések, szupervíziók lehetőségének biztosítása,
* béremelés, béren kívüli juttatások bővítése,
* az önkéntes tevékenység ösztönzése.
* **Lakosság, civil, egyházi, vállalkozói szféra bevonása, érzékenyítése a helyi társadalmi összefogáshoz**

* a Covid-19 világjárvány időszaka alatt formálódott lakossági önkénteses humánerőforrás megőrzése,
* lakossági érzékenyítés a különösen veszélyeztetett rétegek segítésére,
* adományok, felajánlások biztosítása, bővítése,
* magántőkés vállalkozói szféra bevonása,
* közösségi tervezés szerepe a szociálpolitikai ellátások fejlesztéséhez.

**Intézkedési terv**

|  |  |  |
| --- | --- | --- |
| ***Feladat megnevezése*** | ***Megvalósítás tervezett***  ***időpontjai/év*** | ***A feladat biztosítása/felelős*** |
|  | | |
| **I. Idősellátás** |  |  |
| Alapszolgáltatások fejlesztése | 2022-2025 | Humánszolgáltatási Igazgatóság/intézmények |
| Új Idősügyi Koncepció készítése | 2023. | Humánszolgáltatási Igazgatóság |
| R. rendszeres felülvizsgálta | folyamatos | Ellátási Osztály |
| Szakmaközi együttműködés fejlesztése (egészségügy) | folyamatos | Intézmények, konzorcium, hivatal |
| Önkéntesek bevonása | folyamatos | Önkormányzat |
| Krízistervek (járványhelyzet vagy egyéb előre nem prognosztizálható változásoknál) | folyamatos | Önkormányzat/ intézmények |
| A kommunikáció írott és elektronikus formájának menedzselése | folyamatos | intézmények/média |
|  |  |  |
| **II.** **Sérülékeny csoportok** |  |  |
| A lakhatási költségek mérséklésében nyújtott segítés | folyamatos | Önkormányzat |
| Álláskeresők segítése,  online eszközök használata | folyamatos | Család-és Gyermekjóléti Központ |
| Csellengő fiatalok számára közösségi tér létrehozása | 2025-ig | Család-és Gyermekjóléti Központ |
| Iskolai prevenció: az iskolán belüli bántalmazás, zaklatás megelőzését célzó prevenciós foglalkozássorozat, internetes biztonság - internetes zaklatás (CyberBullyng), | folyamatos | Család-és Gyermekjóléti Központ |
| ***Feladat megnevezése*** | ***Megvalósítás tervezett***  ***időpontjai/év*** | ***A feladat biztosítása/felelős*** |
| Fogyatékkal élők integrációja, nappali ellátás szakmai programjának felülvizsgálata | 2023 | Humánszolgáltatási Igazgatóság/ÉNO |
| Társadalmi transzferekhez való hozzájutás segítése | folyamatos | Ellátási Osztály/ Család-és Gyermekjóléti Központ |
|  |  |  |
| **III. Intézményi és humánerőforrás fejlesztése** |  |  |
| Képzések, szupervíziók | folyamatos | intézmények |
| Bérek, béren kívüli juttatások, lakhatást segítő intézkedések | folyamatos | Önkormányzat |
| Kommunikáció fejlesztése – szakmai és lakossági | folyamatos | Önkormányzat/intézmények |
| Önkéntesség továbbfejlesztése | folyamatos | Önkormányzat/intézmények |
|  |  |  |
| **IV. Lakossági együttműködések fejlesztése** |  |  |
| A Covid-19 világjárvány időszaka alatti formálódott lakossági önkénteses humánerőforrás megőrzése | folyamatos | Önkormányzat/intézmények |
| Lakossági érzékenyítése | folyamatos | Önkormányzat/intézmények |
| Adományok, felajánlások biztosítása, bővítése | folyamatos | Önkormányzat/intézmények |
| Közösségi tervezés szerepe a szociálpolitikai ellátásoknál | folyamatos | Önkormányzat |
| **V. Felülvizsgálatok, koncepciók** |  |  |
| Szolgáltatástervezési koncepció 2023. évi felülvizsgálata | 2024. | Humánszolgáltatási Igazgatóság |
| Szociális és gyermekjóléti szerződések felülvizsgálata | évente | Humánszolgáltatási Igazgatóság |

A költségvetési lehetőségekhez igazodóan a szociális szolgáltatást nyújtó intézmények, az önkormányzati, a civil és egyházi fenntartók valamint a kerületi Szociálpolitikai Kerekasztal a végrehajtás folyamatát évente értékeli, a megvalósítást a változó szociális szükségletekhez igazítja, javaslatot készít a meg nem valósult célok ismételt ütemezésére.

Fontos, hogy a jelenleg már nem kötelező, önként vállalt szolgáltatások továbbra is megmaradjanak, a fejlesztések során továbbra is tekintettel kell lenni a lakossági szükségletekhez igazodó ellátórendszer teljes vertikumának biztosítására a szociális alapellátás területén.

Ugyanakkor szükséges hangsúlyozni azt is, hogy a hazai szociálpolitikai ellátórendszer folyamatos változáson, megújuláson megy keresztül. Számos olyan kérdés is hangsúlyossá válik az elkövetkező években, melyek az Önkormányzat hatáskörén túlnyúló gondolkodást, koncepciók kidolgozását igényli.

A demográfusok előrejelzései szerint az idősek aránya a jövőben nőni fog a lakosságszámhoz viszonyítottan, ezért az ellátórendszernek fel kell készülnie a demográfiai folyamatok kezelésére.

Az elkövetkező időszakban is látható, mint a SARS-2 világjárvány időszakában, hogy egyre többször lesz olyan egészségügyi, társadalmi, gazdasági veszélyhelyzet, mely azonnali beavatkozásokat, soron kívüli intézkedéseseket, segítséget igényel.

Fontos megőrizni, fejleszteni a lakosság, a civil és egyházi erőforrások összefogását, hogy a helyzetre adekvát módon lehessen reagálni, segítséget nyújtani a legrászorultabb rétegeknek is. Az előre nem tervezhető események miatt nehéz a rövidebb-hosszabb távú tervezés, viszont a fejlesztéseknek továbbra is irányt szabhat e koncepcióban foglaltak.

Az adatok elemzése, az ellátási kötelezettség teljesítésének tapasztalatai alapján a meghatározott fejlesztési irányokat, prioritásokat, valamint a helyi szociálpolitika elveit és értékeit továbbra is fenntartjuk.

A koncepció felülvizsgálata során megfogalmazódott célok megvalósulásával minél teljesebb körben biztosíthatóvá válhatnak a kerület polgárainak a lakóhelyhez legközelebb és az igényekhez igazodó magas színvonalú, ugyanakkor könnyen hozzáférhető és átjárható szociális ellátások.

Budapest, 2022. október ……

Őrsi Gergely

polgármester

## Felhasznált irodalom:

## Jogszabályok:

* Magyarország helyi önkormányzatairól szóló 2011. évi CLXXXIX. tv.
* A szociális igazgatásról és szociális ellátásokról szóló 1993. évi III. tv.
* A gyermekek védelméről és gyámügyi igazgatásról szóló 1997. évi XXXI. tv.
* A fogyatékos személyek jogairól és esélyegyenlőségük biztosításáról szóló 1998. évi XXVI. tv.
* [2013. évi CLV. törvény](http://net.jogtar.hu/jr/gen/getdoc.cgi?docid=A1300155.TV) a támogatott döntéshozatalról
* Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete
* A személyes gondoskodást nyújtó szociális ellátások térítési díjáról szóló 29/1993. (II.17.) Korm. rendelet
* A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet.
* A személyes gondoskodást nyújtó szociális ellátások igénybevételéről szóló 9/1999. (XI.24.) SzCsM rendelet
* A személyes gondoskodást végző személyek adatainak működési nyilvántartásáról szóló 8/2000. (VIII.4.) SzCsM rendelet
* A személyes gondoskodást végző személyek továbbképzéséről és szociális vizsgáiról szóló 9/2000.(VIII.4.) SzCsM rendelet
* A közalkalmazottak jogállásáról szóló 1992. évi XXXIII. törvénynek a szociális valamint a gyermekjóléti és gyermekvédelmi ágazatban történő végrehajtásáról szóló 257/2000.(XII.26.) Korm. rendelet.

## 2. Források:

[www.masodikkerulet.hu](http://www.masodikkerulet.hu)

[**https://www.penzcentrum.hu/otthon/20220223/megvan-a-hosszu-elet-titka-itt-a-legmagasabb-a-varhato-elettartam-magyarorszagon-1122270**](https://www.penzcentrum.hu/otthon/20220223/megvan-a-hosszu-elet-titka-itt-a-legmagasabb-a-varhato-elettartam-magyarorszagon-1122270)

<https://www.ksh.hu/thm/2/indi2_1_2.html>

<https://www.penzcentrum.hu/karrier/20220314/budapest-lakossaga-keruletenkent-2022-hany-fobol-all-budapest-lakossaga-1122906>

*KSH Helységnévtár*

[Folyamatban lévő kutatások – Lakbérindex-számítás (ksh.hu)](https://www.ksh.hu/docs/hun/xftp/stattukor/lakberindex_szamitas/index.html)

<https://www.ksh.hu/docs/hun/xftp/idoszaki/pdf/ter_kep_2020.pdf>

BUDAPEST FŐVÁROS II. KERÜLET INTEGRÁLT TELEPÜLÉSFEJLESZTÉSI STRATÉGIA Magalapozó vizsgálat

*https://nfsz.munka.hu/tart/stat\_telepulessoros\_adatok*

[*https://qubit.hu/2021/12/09/a-fiatalok-es-a-nok-fizetik-meg-a-kozel-ket-eve-tarto-pandemia-arat-a-munkaeropiacon*](https://qubit.hu/2021/12/09/a-fiatalok-es-a-nok-fizetik-meg-a-kozel-ket-eve-tarto-pandemia-arat-a-munkaeropiacon)

<https://nfsz.munka.hu/Lapok/full_afsz_kozos_statisztika/stat_afsz_nyilvtartasok.aspx>

<http://kozfoglalkoztatas.bm.hu/statisztika/terkep/definici.htm>

[*https://masodikkerulet.hu/rendeletek-szabalyzatok/szabalyzatok*](https://masodikkerulet.hu/rendeletek-szabalyzatok/szabalyzatok)

Bednárik Mónika intézményvezető – A szociális alapszolgáltatások fejlesztése 2022-2025. kézirat

[Mikrocenzus 2016 - A fogyatékos és az egészségi ok miatt korlátozott népesség jellemzői (ksh.hu)](https://www.ksh.hu/docs/hun/xftp/idoszaki/mikrocenzus2016/mikrocenzus_2016_8.pdf)

Málta/2021/pályázati%20kiírás/Budapess/Főváros20II.%20kerület%20közigazgatási%20területén

*Budapest Főváros Kormányhivatala II. Kerületi Hivatala*

<https://masodikkerulet.hu/node/41895>

<http://www.csgyk02.hu/index.php/segitseg-a-konfliktuskezelesben>

<http://valaslabirintus.hu/index.php>

Országos Fogyatékosságügyi Program (2015–2025.).

Kerületi Önkormányzat adatbázisai

Juhász Attila-Nagy Csilla: A II. Kerületi lakosság egészségi állapota, leíró epidemiológiai elemzése, 2007-2019. BFK Népegészségügyi Főosztálya Nemfertőző Betegségek Osztálya 2019.

## 3. Beszámolók:

* önkormányzati szociális intézmények beszámolói
* Egyesített Bölcsőde beszámolója
* II. kerületi Egészségügyi Szolgálat beszámolója
* Budapest Főváros Kormányhivatal II. Kerületi Hivatala Népegészségügyi Osztály beszámolója
* Kerületi Városfejlesztő Zrt. beszámolója
* Bednárik Mónika: szociális alapszolgáltatások fejlesztése
* A szerződéses feladatot ellátó partnerek beszámolói a 2020. - 2031. évről:

Soteria Alapítvány, Válaszút Alapítvány, Magyar Máltai Szeretetszolgálat, Fehérkereszt Egyesület, Support Alapítvány/ Magyar Protestáns Egyesület, Jó Pásztor Nővérek Kongregációja, XI. kerületi Habilitációs Fejlesztő Központ, Ferences Rendtartomány Gondviselés Háza Gondozási Központ

Tartalomjegyzék

[Bevezetés 5](#_Toc114174582)

[II. A település társadalma, gazdasága 10](#_Toc114174583)

[III. A kerület munkaerő-piaci helyzete, az álláskeresők és ellátások számának mutatói 25](#_Toc114174608)

[3.1. Regisztrált vállalkozások száma főbb gazdasági ágak szerint 25](#_Toc114174609)

[3.2. A regisztrált vállalkozások száma gazdálkodási forma szerint 26](#_Toc114174610)

[3.3. A nyilvántartott álláskeresők számának alakulása a kerületben 26](#_Toc114174611)

[3.3.1. Álláskeresők nemek és életkor szerinti adatai 27](#_Toc114174612)

[3.3.2. Álláskeresők végzettség szerinti adatai 29](#_Toc114174613)

[3.4. Kerületi közfoglalkoztatás alakulása 29](#_Toc114174614)

[3.5. Megváltozott munkaképességű emberek foglalkoztatása (lsd. 9.3. fejezet) 30](#_Toc114174615)

[3.6. Diákmunka 30](#_Toc114174616)

[IV. Egészségügyi helyzetkép 32](#_Toc114174618)

[4.1. A II. kerületi lakosság egészségi állapota, 2007-2020 32](#_Toc114174619)

[4.2. Egészségügyi ellátás, fejlesztések, prevenció 34](#_Toc114174621)

[4.3. Sportolás 36](#_Toc114174625)

[V. Oktatás-nevelés, ösztöndíjak 39](#_Toc114174627)

[5.1. Óvodai ellátás 2020 -2021. év 39](#_Toc114174628)

[5.2. Iskolai ellátás 39](#_Toc114174629)

[5.3. Ösztöndíj pályázatok 40](#_Toc114174631)

[VI. Gyermekjóléti ellátások 42](#_Toc114174634)

[6.1. Gyermekek napközbeni ellátása 42](#_Toc114174635)

[6.1.1.Bölcsődei ellátás 42](#_Toc114174636)

[6.1.2. Egyéb napközbeni ellátási formák 46](#_Toc114174638)

[6.1.3. Napközbeni gyermekfelügyelet 46](#_Toc114174639)

[6.2. Átmeneti gondozás 46](#_Toc114174641)

[VII. Személyes gondoskodás 48](#_Toc114174642)

[7.1. Családsegítés és gyermekjóléti szolgáltatás 48](#_Toc114174643)

[VIII. Személyes gondoskodást nyújtó ellátások 54](#_Toc114174644)

[8.1. Az ellátást igénybe vevők számának alakulása 55](#_Toc114174645)

[8.2. Az ellátottak életkor és nem szerinti bemutatása 58](#_Toc114174646)

[8.3. Az ellátást igénylők jövedelmi helyzetük alapján 59](#_Toc114174647)

[8.4. Az ellátásba bekerültek és kikerültek számának alakulása 60](#_Toc114174649)

[8.5. Az elkövetkező 5 év időszakának fejlesztési tervei a II. kerületi idősek szociális alapszolgáltatásában 61](#_Toc114174651)

[IX. Fogyatékkal élők ellátása 65](#_Toc114174654)

[9.1. Fogyatékkal élő személyek statisztikai adatai a kerületben 65](#_Toc114174655)

[9.2. Az Önkormányzat ellátási kötelezettségének teljesítése 66](#_Toc114174656)

[9.3. KERÜLETI JÓ PÉLDÁK a fogyatékossággal élők és családjainak segítésére 68](#_Toc114174657)

[X. Szenvedélybetegek ellátása 73](#_Toc114174660)

[10.1. Prevenció 73](#_Toc114174661)

[10.2. Szenvedélybetegek közösségi és nappali ellátása 74](#_Toc114174662)

[XI. Pszichiátriai betegek ellátása 76](#_Toc114174665)

[11.1. Közösségi Pszichiátriai Ellátás 76](#_Toc114174666)

[11.2. Pszichiátriai betegek nappali ellátása 79](#_Toc114174670)

[XII. Hajléktalan ellátás 82](#_Toc114174671)

[12.1. Helyzetkép 82](#_Toc114174672)

[XIII. A pénzbeli és természetbeni ellátások alakulása 87](#_Toc114174674)

[13.1. A kormányhivatalok hatáskörébe tartozó ellátások: 87](#_Toc114174676)

[13.2. Települési Önkormányzat hatáskörébe tartozó ellátások 90](#_Toc114174677)

[XIV. A szociális ellátórendszer fenntartásához szükséges költségek 97](#_Toc114174678)

[XV. „Jó példák” gyakorlata a szociális ellátórendszerben 101](#_Toc114174680)

[15.1. Szolgáltatások, kedvezmények 101](#_Toc114174682)

[15.2. Közösségteremtés, élethosszig való tanulás lehetősége 102](#_Toc114174683)

[15.3. Adományozás, felajánlások 103](#_Toc114174684)

[XVI. Összegzés 104](#_Toc114174685)

[16.1. Önkormányzati és civil szociális szolgáltató szervezetek munkamegosztása: 104](#_Toc114174686)

[16.2. A kerületi szolgáltatások nyilvántartásának táblázata 105](#_Toc114174687)

[16.3. Intézményi akadálymentesítés 105](#_Toc114174688)

[16.4. Az önkormányzati fenntartású intézmények tárgyi feltételei, beruházások, felújítások a 2020-2021. évben 106](#_Toc114174689)

[16.5. Humánerőforrás alakulása 106](#_Toc114174690)

[16.6. Képzések, továbbképzések 108](#_Toc114174691)

[XVII. 2020-2021. év összegzése 109](#_Toc114174692)

[17.1. Új kihívás, Covid-19 járvány 109](#_Toc114174693)

[17.2. A Megvalósult fejlesztések összegzése 109](#_Toc114174694)

[XVIII. Célkitűzések, feladatok, a fejlesztés irányai, ütemezés 112](#_Toc114174695)

[18.1. SWOT analízis 112](#_Toc114174696)

[18.2. Fejlesztési tervek: 114](#_Toc114174697)

[18.3. Konklúziók 117](#_Toc114174698)

[18.4. Kapcsolódás egyéb stratégiákhoz 118](#_Toc114174699)

[18.4. A fejlesztés prioritásai 118](#_Toc114174700)

[18.5. Beavatkozási területek és specifikus fejlesztési célok: 118](#_Toc114174701)

[Felhasznált irodalom: 123](#_Toc114174702)

[Jogszabályok: 123](#_Toc114174703)

[2. Források: 123](#_Toc114174704)

[3. Beszámolók: 124](#_Toc114174705)

1. [**https://www.penzcentrum.hu/otthon/20220223/megvan-a-hosszu-elet-titka-itt-a-legmagasabb-a-varhato-elettartam-magyarorszagon-1122270**](https://www.penzcentrum.hu/otthon/20220223/megvan-a-hosszu-elet-titka-itt-a-legmagasabb-a-varhato-elettartam-magyarorszagon-1122270) [↑](#footnote-ref-1)
2. <https://www.hrportal.hu/hr/magyarorszagon-164-ezer-forint-az-atlagnyugdij-20220809.html> [↑](#footnote-ref-2)
3. <https://www.penzcentrum.hu/karrier/20220314/budapest-lakossaga-keruletenkent-2022-hany-fobol-all-budapest-lakossaga-1122906> [↑](#footnote-ref-3)
4. BUDAPEST FŐVÁROS II. KERÜLET INTEGRÁLT TELEPÜLÉSFEJLESZTÉSI STRATÉGIA Magalapozó vizsgálat 53.oldal

   [↑](#footnote-ref-4)
5. Bednárik Mónika intézményvezető - kézirat [↑](#footnote-ref-5)
6. [Mikrocenzus 2016 - A fogyatékos és az egészségi ok miatt korlátozott népesség jellemzői (ksh.hu)](https://www.ksh.hu/docs/hun/xftp/idoszaki/mikrocenzus2016/mikrocenzus_2016_8.pdf) [↑](#footnote-ref-6)
7. [https://masodikkerulet.hu/sites/default/files/attachments/files/masodikkerulethu/2022\_04/budapest\_fovaros\_ii.\_kerulet\_kozigazgatasi\_teruleten\_elo\_hajlektalan\_szemelyek\_helyzetenek\_elemzese.pdf 70](https://masodikkerulet.hu/sites/default/files/attachments/files/masodikkerulethu/2022_04/budapest_fovaros_ii._kerulet_kozigazgatasi_teruleten_elo_hajlektalan_szemelyek_helyzetenek_elemzese.pdf%2070)., 73. oldal

   [↑](#footnote-ref-7)